永历在桂林
戊子正月朔（丁酉），永历在广西桂林府；以朝臣星落，免朝贺。
永历走平乐
何腾蛟再督师出全州，兵益不睦；焦琏下平乐、郝永忠壁兴安。未几，永忠营被袭，疾至关，欲撤兵；左右禁近欲永历迁。式耜持不可；言 督师警报未至，营夜警无火，恐二百外风尘而遽使主露处、播迁无宁日，国势愈弱、兵气愈难振；民心皇皇复何依？潮回波逝，能逆挽戙{木戈}哉 ！左右禁近周章不能止；式耜又请曰： 无已，侯督师归；果急，亲督甲士背城借一，胜败未知。若以走为策，桂城危，柳益危；若今日可到桂，明日亦可到南、太 。反覆数百言，泪下沾衣。严起恒曰： 迟至五鼓 ！夜半，而永历已行矣。是戊子二月二十二日也。
 粤事记 云： 二月二十三日夜三更，有霍允中者（河南归德人，封永城伯）忽抢入大内，劫帝于寝被中，舁出城外；将文武百官捆吊勒索，尽逼所有，妻孥不保。瞿式耜亦被劫掠。帝虽裸体，幸无伤；只身走平乐府。桂林残敝，不可驻足；思三宫已在南宁，马吉翔备布袍、竹轿，掖帝而行。遇水濡足、遇岭披枝，可谓行路难矣 。
此与 遗闻 差一日，而被劫一事更详。嗟乎！天子裸体。时事至此，难言哉！
南、太，南宁府、太平府也。
瞿式耜复守桂林当永历夜行时，肆掠蹂躏，公署职官无一得免；式耜被逼登舟。黎明，刑部侍郎刘远生、给事中丁时魁、万六吉及刘湘客俱至；盖湘客奉命安抚乱亡及劝饷糈，而远生、时魁以召将入也。遇式耜于樟木港；式耜集远生等入民屋，立草檄，分路四发。暂驻阳朔，催焦琏兵上援。楚镇周金汤、熊兆佐亦入桂，又檄翰林简讨蔡之俊、大理寺评事朱盛{氵隶}先入桂宣式耜令，檄按察司佥事邵之骅部琏兵，定人心。式耜于初一日复入桂署，督师何腾蛟自永宁至、滇镇胡一青统兵至、焦琏自平乐统兵至。大清兵疑桂城空虚，直抵北门。三月二十二日，腾蛟督兵三面御之；大兵渡甘棠去，督师列营榕江。永历诏旌式耜银、币又赐 精忠贯日 金图书一枚。式耜念南宁蛮乡不可久居，日为永历清道。
前日所忧在内者，今更在外；督勋镇将士直取全州，保巡抚鲁可藻下梧。会东人有反归信，令可藻缮兵以待。会可藻衔自署 两广 （旧例：东抚称制兼粤西，西抚称抚）；式耜曰： 方今武人多自署抚军；予代疏请衔，曷不可 ？周鼎瀚以阁部擅假，式耜亦疏正之。当武冈之乱，言官弹鼎瀚以附承胤入直；式耜司票，曰： 独不闻王沂公曰： 进贤、退不肖，皆有体 ？瀚系大臣，应听自谢免、不谢免而复擅假，毋乃不可乎 ！陈邦傅称 粤西世守 ，牒四飞；式耜疏驳之： 今日功晋五等，尚未裂土。海宇剥削，止粤西一隅为驻跸之地；楚、滇数万之师日需食。辄曰 世守 ，岂老成忧国所隐料 ？式耜身虽在外，在廷大纪纲极言力请；疏曰： 臣与陛下患难相随、休戚与共，原自不同于诸臣；一切大政，自得与问。庙议可否，众指所关。本乱而求末治，未之有也 ！
永历驻南宁
 粤事记 云： 三月初十日，永历入南宁府；加守道赵台巡抚衔，令专直大内食馔。随至者，内阁严起恒、吏科许兆进、兵科吴其雷、户科尹三聘、礼科洪玉鼎、礼科洪士彭、兵部尚书萧琦、大金吾马吉翔七人耳。帝欲进土州，萧琦上 十便、十不便疏 止之。君臣资斧，空乏实甚。起恒以首相兼吏部尚书下车之明日，亟收人心，悬示通衢： 民间俊秀愿立本朝者，悉陈履历姓氏 。即于三月十五日，广为开选；邕城通二十四土州，槟榔、盐布诸贾及土乐户皆注仕籍、列鸳班，借府学明伦堂为公座莅任地。自晨至暮，日以百计。鼓乐旗帜、轩舆扇盖，前人按套、伛偻罄折尚未遽毕，后官多叠趾以俟：如吴城、沙市等处极闹。礼生一时骄贵，以公座遽多礼，荣归展亲、谒祠、拜长更多礼也 。
萧琦，江西人；崇祯丁丑进士。
邕江，南宁府。吴城，江西巨镇。沙市，荆州巨镇。
皇子生
四月初一日（丙寅），世子生。王化澄请册为太子，赦天下；诏曰 万喜 ，行在文武加一级。
土官升授
 粤事记 云： 时田州、果化州等土官来朝，行在文武各曲意款徇，冀得其欢心，以为异日东道主。土巡司皆升为邑宰、土邑宰皆升为知府，竟有道衔与土知府者。盖土司旧规，原加一等行事；以道衔与之，俨然开府矣。此三百年不破之格也 。
李成栋归明
 粤事记 云云： 四月初十日（乙亥），大清广州统兵固山李成栋将所辖广东、广西兵马、钱粮、户籍、土地悉归永历，遣帐下投诚进士洪天擢、潘曾纬、李绮等三人齎奏称臣，并请圣驾东跸肇庆为逾岭策应地。满朝惊喜，犹恐兵贵神谋，中藏诡秘；擢等极言李固山忠诚恳挚，跂足注望意。详询其归明之故，亦未甚悉；云 于四月初一日寅刻，悬挂奉朔改妆，示谕广州文武立刻更袄参见；时乌纱吉服、腰金象简，满堂为之改观 。初，成栋于丁亥二月收缴两广文武印信凡五十余颗，于中独取 总督 印藏之。有爱妾某（松江妓也；独携闽、粤）揣知其意，因故夕怂恿，成栋置不问。及今年三月三十日晚侍酒，复挑之；成栋抚几曰： 怜此云间眷属也 。盖成栋北来，家眷悉驻松江府城，故云此。妾曰： 我敢独享富贵乎！先死尊前，以成君子之志 。遂引刀自刎。成栋抱尸大哭曰： 女子乎是矣 ！即服梨园袍带、冠进贤冠，四拜而殓之。将 两广总督 印具疏迎永历于广西南宁府；选洪天擢三人，令兼程昼夜行 。
 遗闻 云： 六月，粤东李成栋有反向明朝报至 。此载四月，盖志事之始也。
洪天擢，徽州人；崇祯丁丑进士，吏部侍郎。潘曾纬，应天溧水人；进士，大理寺正卿。李绮，松江华亭人；崇祯庚辰进士，广东督学。
附记：自吴胜兆败后，成栋镇松江。戊子春，率兵万人征广，余老弱二千及家眷居松。成栋归明，苏抚土国宝籍其家，得酒器三屋、妻属六十人；解南京马内院，拘徐国公旧府。每人日给米一升，所有兵以次散去；犹存兵妻二千不肯散，亦日给米一升。每成队而出，放马砍草，横行于松。
群臣复出仕
 粤事记 云： 四月十五日（庚辰），又有沈原渭者，再齎成栋速驾之奏至。知事果真，于是弹冠者遍地。王化澄杜门半载，忽入直矣；朱天麟变姓名隐太平府，走别窦邀拜相矣；晏清自田州出，为冢宰矣；张凤翔，兵科兼翰林院修撰矣；张佐辰与扶纲自贵州至，司文选、考功司事矣；顾之俊制中亦出随驾，上天地人三策、水火药三用矣；张起、王者友、朱士焜等各造一名邑，营考选矣；吴江县书役王正国，为吏部司务矣；董云骧，为大行人矣；潘观骏进兵曹、王渚户曹矣；庞天寿，掌司礼监矣；吴贞毓吏侍兼副宪，下广答谕李成栋矣。沈原渭，当即赐宴殿前，敕加都察院右副都御史。一时人情，咸以出仕为荣、不仕为辱矣 。
沈原渭，苏州吴江人；生员。朱天麟，吴江人；崇祯庚辰进士。晏清，湖广黄冈人；进士。张凤翼，庚辰进士。张佐辰，进士。扶纲，贵州人；崇祯甲戌进士。顾之俊，苏州人；癸未进士。张起，苏州举人；户科给事中。朱士焜，靖江人；贡生，吏科都给事中。董云骧，松江生员。潘观骏，湖州生员，武选主事。王渚，池州布衣；户部主事。
章服错乱
 粤事记 云： 四月二十日，又下考贡之旨。村师、巫童以及缁衣、黄冠凡能握管书字者，悉投一呈曰山东、山西某府县生员，必取；极远以为无证。拽裾就道，弥漫如蚁：曾经出仕，佥曰 迎銮 ；游手白丁，诡称 原任 。六曹、两侍，旬日之间，驻列济济。然相遇道左，各不举手；为有一、二科甲在内，故凌气质以自尊。余如菜佣、屠夫、倡优、书役，虽冠进贤冠，行行队队，若羞见人。维时无故，或吉服、或衣锦、或卑末而用大蓝翦绒靴。至于章服补带多未合式：或补鹤而带银、或带金而补雀、或带黑而角四云大红石蓝；且有官不如其带、品不如其服者。凡站立位次、称呼礼貌，俱未之娴；文武错佩、大小倒置，满朝皆无等威：攘臂脱肩、半襟马裾。新创朝廷，遂成墟市；严起恒不得不任其咎。喧嚷两月，左、右二江人不称官者少矣 。
地少官多、朝小官大；自古如此，于今为甚！
两粤复全
 遗闻 云： 瞿式耜念无讲官，经筵不御、石室尘封，何由闻得失；手书 八箴 于扇进之。何腾蛟复全阳；是五月二十七日事也。腾蛟报功疏，不肯自为功；有曰： 为陛下以信臣、用臣者，式耜一人也 。时李成栋具疏迎驾；又江右金声桓据南昌，藏表疏于佛经部面中遣使齎奏亦至：两粤俱称全土。式耜疏请永历往桂，又请勿遽东；又言 事权宜专、号令宜一。兹军功爵赏、文武署置，决于成栋。若归之朝廷则中扰，阃外不能专制；听之，朝廷徒虚拱。且楚、黔雄师百万，腾蛟翘首威灵，如望云霓。驾既东，军中将帅谓朝廷乐新复之土，成栋亦有邀驾之嫌；号令既远，则人心涣散。请一见东诸侯，俾共瞻至尊音容，面为慰劳指属，然后责其尽意于东，刻期出战，咸决于外不中扰也 。又令简讨蔡之俊入迎；再疏，令给事中蒙正发迎。永历竟由梧入肇，先后诸疏俱不报；式耜闻，泪簌簌下。再疏谓： 前月粤东未复，宜住桂以视楚；今日江、广反正，则宜住桂以图出楚。事机所在，毫厘千里 。吏部侍郎吴贞毓疏请永历住广城，式耜乃促远生入阻永历。适成栋自岭还师，修行宫，且迓驾。永历命远生诣广劳师，远生谓成栋曰： 今驾至此，爵赏、征伐，人疑有私；不可不嫌 ！成栋然之，遂罢修行宫、止迓驾。成栋具疏，言 式耜拥戴元臣，粤西扼御定；毋容久于外，应亟召还纶扉 。永历专命遣官三、四召；式耜曰： 前日在南宁，桂林危；桂林危，则天下去矣。其机在外不在内也。今江、广悉定，何公督师下星沙，朝臣且辐至；予不敢忘危而即安 。具疏乞骸再上，不允 。
蒙正发，湖广举人；户科都给事中。
朱天麟邀相
 粤事记 云： 朱天麟，昆山人；出自羽衣，庚辰进士。是时以知推行取高等，竟入翰林。思庙阅司李访单，拗取无圈点者为上选，天麟遂入翰林。丙戌九月，由闽入广，独携家属舟过肇庆。会永历登极，诸臣适欲觅一老词臣为朝端重，共迎□之。天麟绝维而去，变姓名，隐居广西太平府之云山。至是，知成栋归明；适太监王保入山置市苏木，天麟故为款纳，礼极恭，使具奏。王保回朝，极口荐之；且详述其留待意。内阁严起恒、王化澄忌有三人，以 该部知道 还之。天麟又求庆国公陈邦傅特疏荐曰： 三朝元老，中兴柱石；今潜修太半，此天心欲留伊、吕再造股肱以佐陛下。主政者终不欲密勿之地权分异己，量拟以宗伯召 。时为前六月朔；越三日，天麟见朝。宗伯篆王化澄兼摄；初五日，化澄以策送天麟，天麟固不受；往返推辞，自旦至暮终不允。科道两衙门传揭曰： 天麟以阁臣荐，岂宜授之宗伯；今当合词以阁臣请 。明日疏上，仍以 该部知道 四字还之。于是，天麟勉受宗伯。不三日，营长子日生为侍御，令掌河南道事；次子月生为中书。其弟天凤为大行人，雇乡兵四、五十人执戈揭旗以从；云为将来出将地。凡会客叙谈，日昃夜分葛藤不了。一门可笑如此 。
王保，应天人。朱天凤，乙酉福建举人。
陈邦傅留永历浔州
闰六月初十日（甲辰），永历与三宫邕江登舟出南宁，历横州、永淳。时以急流，两日夜即抵浔州府，有旧总兵庆国公陈邦傅挽留诉功。初，永历驻南宁三月，邦傅不敢入觐；以与朝臣不协，又与赵台有隙。台本北京人，任子也；擢南宁知府。甲申京变，只身宦南。时邦傅总镇粤西，依之为亲，为后日身家计；曾经面订，未行吉礼。邦傅亦屡疏荐扬，台之得擢，颇由于此。后邦傅见驳于式耜、不理于朝臣，台欲绝之，至形之章奏以博众欢。邦傅因宣言圣驾下广，台必随扈；路出浔江，吾必掠其妻女、杀其父子。台闻之，遂不敢从，留子南宁旧署。至是，永历过浔，邦傅留之；面称 帝忘大恩，听两衙门交构，于本爵无少加恩。倘丁亥二月，梧、浔等处无臣父子血战三昼夜扼南下之兵，长驱直捣，皇上焉有今日！至赵台赖婚负义，法所当诛，皇上反加优容；彼不敢经臣河下，何得任为留守！且南、太等府原系臣镇辖下，何必再设巡抚！明系两衙门受贿，计设蒙蔽。望皇上大奋乾纲，毋为文武作奴仆，饱彼私橐；后日将士解体，身受实祸 。永历惭愧，面赤无答；但云 你补本来 。又于随驾诸臣，略不为东道主；反向户部主事王渚索饷，拳殴而死；顾之俊愤极而死。严起恒、王化澄两相以恶草食进，相见无和颜温语。又面□兵部尚书萧琦不遣兵护驾，率家丁乱石碎其舟，舟半沈；复不容琦登岸，蹲踞水舱，遣村儿、野妇环坐而辱詈之。琦愤恚，蒸闷三日，卒于舟次；邦傅取其舟中所有，复不为之殡。
二十日（甲寅），邦傅逼永历上浔州府，驻府署为行宫。邦傅挟朱天麟同严起恒、王化澄知机密，因广为给发札付；始而庆国自札，继而部札，后贵钦札。钦札者，玉玺札官，知县、知府、科道、翰林以至侍郎、尚书，武则正副总兵、游击、参将，使之执札到部照受实在衙门；故陈乞纷纷。尚书正总钦札，亦可易百金；部札半之：下广路费需之此也。
是年永历闰六月，而大清朝闰四月。
横州、永淳县，俱属南宁府。张立光受贿换敕
七月，永历驻浔州，允陈邦傅居守浔州府如桂林瞿式耜，设官征赋。敕下中书誊黄，中书舍人张立光受贿二十金，遂以 世 字易 居 字，用玺助卿亦不及察；惟永历觉之，曾微言于严起恒，令行在诸臣发其事，欲追前敕更正 居 字，并提立光拟 擅改敕书 罪，竟不果。
立光，苏州昆山人；生员。
晏日曙四臣殒身蛇庙
广州、肇、梧州千余里间注望圣驾，杳不可得。晏日曙、李永茂、田芳、郑封等俱中土产，性恶湿热；又潜伏深山一载余，岚瘴之气浸入肝膈。至是，各舣舟以待于苍梧城下府江、藤港合流处三角嘴挽泊；西望眼穿，满腔欲控。闲游蛇庙避暑纵谈，四人各喘急暴病，相继而亡，竟弗获面圣略倾积悃。亦因热中瘴发，炎蒸不耐；俗云 等人躁急 故耳。
叶子眉朝歌逆旅题壁
 马足飞尘到鬓边，伤心羞整旧花钿；回头难忆宫中事，衰柳空垂起暮烟 。
妾广陵人，从事西宫；曾不二年，马上琵琶，□尘远去。和泪濡毫，语不成声。怆怀赋此，幸梓里同人见之，知浮萍之所归耳。广陵叶子眉题。戊子七夕前二日也。永历再入肇庆七月二十五日（戊子），陈邦傅为李成栋促请圣驾，辱詈不堪；不敢挽留。是日，离浔州。二十九日（壬辰），至肇庆城下。成栋先整督学道船长三十三舱者为龙舟，百里外迎接；上慰劳备至。八月初一日（癸巳）辰刻，成栋率文武百官迎帝，手扶銮舆入肇庆行宫。宫中储银一万两以备赏赉，供帐器饰复约万金；象魏殿陛亦粗可观。朝贺后，加成栋卫公（？）爵极品；赐御袍靴带、尚方剑等。成栋再拜，谢。时首相严起恒，次王化澄、次朱天麟；凡政之大小行止，必呈成栋而后奏。
李成栋出师
李成栋，陕西人。为人朴讷刚忍，无衿意、无喜容，不脂韦、不多言；内外文武悉敬畏之。永历命筑坛城东，效汉淮阴故事，令督师南下。坛半就，成栋曰： 事在人之为耳，岂必坛之登与否乎 ！盖刎颈爱妾刻不去怀，必欲得当以答其意也。八月十二日（甲辰），面奏永历曰： 南雄以下事，诸臣任之；庾关以外事，臣独有之 。一言竟，去；提兵二十万上南雄。时江西金声桓据南昌，日通成栋约期南下矣。
朝臣媚李元胤
自八月十二日李成栋去后，朝局大变。都察院左都御史袁彭年向为周延儒腹心，延儒议处，首揭延儒；后降大清，授广东学道，示云 金钱鼠尾，乃新朝之雅制；峨冠博带，实亡国之陋规 。及返明朝，又复诋之，矜反正第一功臣。成栋有养子李元胤，本贾姓；河南人。以庸蠢，不携行间，留肇庆守家。彭年特隆其体，以内外权属之。元胤为傀儡，笑骂无情；彭年为线索，机权刺骨：一时政事人心，乖离殊甚。吏部侍郎洪天擢、大理寺正卿潘曾纬、广东学道李绮、兵部尚书曹晔、工部尚书耿献忠、通政使毛毓祥为成栋所亲爱，皆自五羊来，为一种；严、王、朱三相国、吏部尚书晏清、吏部侍郎吴贞毓并杂项出身六科吴其雷、洪士彭、雷得复、尹三聘、许兆进、张起等皆南宁随驾西来，为一种；又有从各路至者都察院副都御史刘湘客、礼部尚书吴璟、吏科都给事中丁时魁、兵科都给事中金堡、户科给事中蒙正发、礼科给事中李用楫、文选司郎中施召征、光禄寺正卿陆世廉、太仆寺正卿马光、仪制司郎中徐世仪等，又为一种；其广东本土人陈世杰词林、吴以连验封司郎、李贞省垣、高赉明西台、杨邦翰□卿、唐元楫方郎等，亦为一种：种种望风，归入一党。彭年招引同志，驱除异己，于是元胤之门如市。登其堂者，不啻龙门；拜盟认宗，李氏、贾姓莫不矜喜。每当朝期，东班趋入西班与元胤交接，东班为之一空。元胤为人暴戾自用，狂率不情；客至不揖、去不送。喜遗仆卒与客赌博，诸臣倾囊奉之，谑浪骂座，弗忌人讳；皆彭年胁制内外曲徇以成之者。中郎无子，洵不诬矣！十月初九夜，元胤奉成栋密计，题请兵部尚书佟养甲往涪州府祭告兴陵。二鼓时，于德庆道上杀养甲；地方官以盗杀报。由是，威权益震。本月十五日，元胤诞辰，在朝文武公分之外，有私分；私分之外，有私公分；私公分之外，又有私私分；馈遗昼夜络绎不绝。自八月至冬杪，莫不奔竞于元胤左右：可叹也！
彭年，湖广公安人；崇祯甲戌进士。毛毓祥，武进人；丁丑进士。吴璟，原名文瀛，松江人；进士。施召征，无锡人；癸未进士。马光，苏州人；保举湖南总督。徐世仪，江南人；升文选司郎中。陈世杰，进士。吴以连，丁丑进士，验封司郎中。李贞，进士，吏科给事中。高赉明，进士。杨邦翰，进士，太仆寺少詹。唐元楫，丁丑进士，职方司郎中。佟养甲，辽东人；都督同知。
李成栋庾关初败
十月二十日（辛亥），李成栋过庾岭。二十五日（丙辰），于江西赣州府城外结营，闻内外已通。二十六日（丁巳）五更，闻城上呼 董大哥 者三。成栋于梦中惊醒曰： 董大成是我中军；彼呼之，我军已为彼有矣 ！亟披蓝布短马衣，跨一骡疾走，竟不发一言；庾关至梅岭六百里，两昼夜奔蹶大雨中。初出关兵二十万，分为十大营；每营立一大总镇；成栋弃军走，十总戎亦尾之而行。及进南安府城门，成栋如梦初觉，顾谓十人曰： 尔等何得随来 ？十人对曰： 大爷既走，吾辈不得不来 。成栋怒，以为谬；即手刃爱将杨大用。二十万士卒、器械悉弃赣州府城外，止与百人南来；亦羞入肇庆面君，遂顺流直下广州府为再举计。朝中得报，亦不甚异；仍封诰升转，仕籍纷纷，竟不计及外御、内修者。
董大成，河南人。杨大用，陕西人。
赣州府，属江西省；南安府，江西进广处。
以二十万众大帅，岂无故独走？即十将，亦岂竟不知所以，随行两昼夜，独不得成栋一语而奔乎？此必有说。姑志以俟考。文选给空札
九月、十月，通政司疏陈乞职者日以千计。阁臣票拟刻版，定 着议具奏 四字。吏部堂司两庑，拥簇挨挤；文选司虽掌铨选之权，无出选之地。广东一省，非奉成栋咨，大小有司不得擅为除授；桂林、平乐，则留守阃臣瞿式耜为政；庆远、柳州，则焦琏为政（琏者，陈邦傅出京时京债主）；浔、南、恩、太四府，则庆国公陈邦傅为政。又选所副乞陈之望，第给一空札为后日到部凭据而已。
陈邦傅围南宁
十月，邦傅率兵至南宁府，围城二月，斗米一两；活剥媒人钱廷晔。赵台莫能支，开城降；涕泣出女，与邦傅为媳。邦傅父子遂驻南宁府。
钱廷晔，无锡马侨人。
贾士奇辱施召征
十一月朔（辛酉），文选施召征谢恩时，同班舞蹈者二人：一为本兵曹晔、一为銮仪司贾士奇（□为现通谱李元胤）。召征未揖士奇，士奇大怒，指名辱骂。召征初未晓，及恶声出始觉；诿云短视，当诣门请罪也。睡亦解纷，士奇稍舒。至初四日，遇于道，攘臂欲殴。召征避让，细问其故；士奇见召征他处刺名颇小，而请荆字独大，以为欺之也。召征杜门三日，几费调停，代款四两始息议。无非假元胤而恣肆耳。
士奇，湖南人；初为守备。
吴其雷宵遁
十一月初六日，兵科吴其雷具疏 清文武之职掌，以肃朝纲；励新旧之廉耻，以别人品等事 ： 内阁六部、四衙门，总兵以下移会用手揭，此三百年之旧规。现文武诸臣有初朝、二朝、三朝、四朝、五朝、六朝之分别，各宜建立为功，以昭靖其自献之本心 。袁彭年、李元胤知之，恨入骨。初十日，其雷宵遁，上桂林府与瞿式耜共事。疏亦留中。
朱容藩僭乱本末
朱容藩，本楚藩通城王派下一庶人；居家无赖，不齿于王府。逃入左良玉军，假称郡王；引兵害人，营中诸将恶之。甲申春北都既陷，容藩至南京，贿马士英请以 镇国将军 监督楚营。行至九江，以横恣激变，军民惧罪逃奔。时李自成溃于陕，余贼流入楚。容藩复入贼中称 楚王宗子 ，贼大喜，欲立为王。后见举动乖异、语言虚诈，因疑之。
丙戌十月永历即位端州，容藩走赴行在，言贼中情形甚悉。内阁丁魁楚素庸陋，信其舌辩，遂荐之朝，掌宗人府事；得参大政。而兵科程源喜谈兵，与之结纳甚欢。程源，四川人也；一日与容藩谈川事曰： 川中贼势虽盛，而诸将兵不下数十万；吾两人各请总督之职，公督东北、我督西南，贼不足平也 。容藩喜，具疏请之。朝议以程源方改兵科未及两月，不庆升迁；而源狂躁，意在必得。乃加源太常寺少卿，经理三省；而改容藩为兵部右侍郎兼右佥都御史，总督川东兵马。十二月，大清兵破广东，永历移跸桂林；内阁吕大器回四川，丁魁楚率子女、辎重由浔州走横江小路，内阁随驾者止瞿式耜一人。丁亥正月驾至广西桂林府，朱容藩觊觎入阁办事，逗遛不行；嘱给事中唐諴等连名具疏，参丁魁楚私逃，上护从单弱，如容藩、程源皆系拥戴重臣，不宜轻出外。上素恶容藩，因怒曰： 尔等又欲拥戴容藩耶 ？遂命削容藩职，夺其总督敕印，欲斩之。容藩惧，披剃为僧；贿买内监庞天寿求太后谓上曰： 变乱以来，宗室凋零；容藩罪不至死，毋过求 ！上素孝，承太后懿旨，即赦容藩；仍复其官，还与敕印。容藩由楚入川。程源由楚入黔，假称三省总督、兵部右侍郎，沿途卖官送札，赃私巨万。四月，四川巡按钱邦芑具疏参之。时上以三月刘承胤迎驾跸武冈；疏入，上震怒，削程源职，逮问。
容藩由辰州入永顺司至施州卫，得王光兴兵马二万人。时光兴为大清兵所击败于郧阳，走入施州卫，无所归；容藩假称 楚王世子、天下兵马副元帅 ，光兴诸将不知其伪，遂附之。时川中曾英为张可旺（即孙可望）所败，部将李占春、余大海率舟师东走夔州；容藩既得光兴兵，即移檄占春、大海，两将亦归之。时大清兵既破成都等处，由重庆泛舟而下；容藩命占春、大海截之。二将以舟师溯流而上，七月十一日相遇于忠州之湖滩；占春出不意，以轻舟直入其营，发火炮乱击之，大清兵弃舟登岸，走川北。容藩得三营兵马，益复恣肆妄行；遂称监国，铸副元帅金印佩之。改忠州为木定府，号府门为承运门；称所居为行宫。设祭酒、科道、鸿胪寺等官，擅封拜：王光兴、李占春、余大海、杨朝佐、谭弘、谭文、谭诣、杨展、马应试等为侯、伯；以张京为兵部尚书、程正典为四川总督、朱运久为湖广巡抚。
八月十三日，钱邦芑率王祥复遵义；九月，檄袁韬复重庆，川北总督李干德同袁韬兵驻重庆。十一月，容藩率李占春□营至重庆，会干德；容藩讽干德，欲其拥戴己。干德若不解者，而礼复不相下。适冬至行朝贺礼，袁韬本摇黄贼，初受抚，素不知礼，乃与容藩同班拜舞。容藩怒，命李占春暗袭袁韬并害李干德。是晚，李干德登舟中，忽觉烦闷，遂登岸于高埠，设帐安息；及占春兵至，掳干德舟中，止得一妾、一女，不见干德，乃大惊。及袭袁韬营，复不能胜。次日，袁韬集兵与占春相雠杀，数战不解，互相胜负；容藩走涪州。时钱邦芑在武隆、川南总督杨乔然在彭水，容藩移书邦芑、乔然，请至涪州为两营解释。邦芑复书，深责容藩僭逾之罪；容藩不从，乃私铸锦江侯印送王祥，求其以兵应占春，同战袁韬。戊子正月，王祥以兵出綦江，与袁韬三战不胜，退札南岸。祥独乘轻舟见容藩，少顷占春来相会，王祥力大，遂擒占春过其舟，同至綦江县；命部下王朝兴守之，不听归营，欲并其众。朝兴，陕西人；与占春同里。占春慰以好言；时苦寒，占春解貂衣赠之。朝兴悦，守为之懈；占春乃夜逾城出，得小舟逸归营。王祥既失占春，战袁韬复不胜；兵无粮，杀马而食。二月，遂回遵义；袁韬亦走顺庆，占春退札涪州之平西坝。
夔州临江有天字城，甚险，可守；容藩乃改为 天子城 以为己谶，领部众数千居之。铸印，给诸部下。石砫、酉阳两土官，俱封为伯，挂将军印；厮养蛮獠，俱授监军、总兵之铸职。川中屡经张献忠、摇黄之乱，地方新复。丁亥武冈之变，上由靖州幸柳州，干戈阻道，朝廷文告久不通川中；容藩乘机煽惑川东一带，诸将士多为容藩所动，竞往归之；求官授职、无虚日。钱邦芑乃列其罪，疏劾云： 为奸宗谋逆，请正天讨事。臣察得逆宗朱容藩自元年正月在广西得罪，皇上欲置之死；幸天恩赦宥，还其原官，命料理湖南一带。彼时寇逼湖南，容藩即由施州卫走入川东。五、六月寇陷涪州，臣方至彭水界上。川东夔府一带与朝廷消息不通，文武无主；容藩亦以川中消息不通之故，遂乃假朝廷之威灵，收拾兵将。至八、九月间，川中各镇如王祥、侯天锡、李占春、余大海、赵荣贵、曹勋、马应试、袁韬等各出兵剿寇，四路捷报。维时皇上幸广西，川中不知圣驾所在；容藩即自为吏、兵两尚书，铸刻印信，选授文武，笼络军民，隐有称王之意。今岁六月臣巡川南，忽军□传来朱容藩刊谕建置文武榜文，其自称则曰 予一人 、 予小子 ；如此而欲其终守臣节，其可得乎？今皇上远在百粤，四川僻在极西，沿途兵寇阻道，凡诏谕、敕旨经岁余后通，其浮沉不达者尚多。且四川之地，四围蛮夷土司，易生反覆；又迭经寇祸，三年之间四易年号，人情惶惑，莫知适从。故容藩欲乘此摇动人心，谋为变乱。自去岁秋、冬川地渐复，臣不惮艰苦往来深山大箐、荒城破垒之中，驱除豺虎、翦披荆棘，招集残黎、抚慰土司，宣达皇上威德，四川之地始知正统所属。今声教渐着、法纪方行，而容藩包藏祸心，谋窥神器；阳尊朝廷，阴行僭伪。假皇上之威福，布党乱之爪牙；意待羽翼既成，便欲盘据四川，以为公孙子阳、王建、孟知祥之事。臣已早窥其隐，先致书告以大义；随即传檄楚督何腾蛟、堵胤锡、〔杨〕乔然、李干德及各大镇，俾共尊朝廷，勿为叛臣所惑（语不具载） 。邦芑乃封疏稿、檄文达书于堵胤锡，期合兵共讨。胤锡率马进忠驻施州卫；胤锡得书，即乘舟入川会容藩，正色责之。容藩曰： 圣驾播迁，川中不知顺逆；聊假名号弹压之耳 。胤锡呵之曰： 公身自为逆，何能服叛逆乎？钱代巡有檄会兵；若再不悛，钱公率兵下，吾截其后。川将皆朝廷臣子，谁为公作贼者 ？时文臣附容藩者，止张京、程正典、朱运久三人；胤锡一一陈大义切责之。川东文武始知容藩名号之伪，各各解散。
八月，督师吕大器至涪州，李占春迎见。适容藩有牌至，期诸将会师，上列 楚王世子监国天下兵马副元师 之衔；大器笑曰： 副元帅，非亲王、太子不敢称；且天子在上，何国可监？此人反叛明矣 ！占春曰： 昨堵督师面叱其非，某等已知其伪。然朱千岁犹铸印封拜，奈何 ？大器曰： 容藩专擅如此，朝廷即檄兵会讨。尔等受其官，必不免 。占春曰： 误为所惑，今已悔之。讨叛以赎罪，若何 ？大器唯唯。占春即整舟师，连夜至天字城攻容藩；容藩以兵相拒不胜，走入夔州山中。占春率部下穷追两日，容藩匿草舍中，为土人擒献；斩之。川东之难悉平。武冈播迁始末
刘承胤，本南京一市棍，投兵部为家丁。有膂力，酗酒无赖，自号刘铁棍。后随营至楚以征蛮獠，累功至副总兵。甲申北都既变，何腾蛟总督楚中兵马，题承胤总兵官，镇守武冈；招集兵二万人，大半南京市棍。承胤实刚愎不知兵，以 铁棍 之名哄动远近；腾蛟亦误信之，与联姻。丙戌七月，隆武封为定蛮伯，愈恣肆。兵科龚善选以册封李赤心过武冈，承胤令兵辱之。
丁亥正月，永历驾跸桂林，承胤具疏迎驾。二月，兵科给事中刘尧珍过武冈。时太仆寺卿郑逢元以催粤饷驻武冈，见承胤兵盛，与承胤联姻。先是，沅州有妖僧查显仁假称宏光，常煽动地方；逢元亦具表称贺。至是，刘尧珍语讥之。逢元惭怒，以告承胤；次日，对众拳殴尧珍。锦衣卫指挥张同敞至，与御史傅作霖责承胤曰： 尔具疏迎驾，而得罪朝绅，何也 ？承胤不自安，乃具酒请罪。后上驾跸全州，见驾，倨侮无人臣礼；御史瞿鸣丰疏劾之。次日，朝退至门外，承胤指都察院御史杨乔然曰： 汝任风宪之长，近日言官混杂妄言，汝不能表率，要汝何为 ？因以拳挥之；乔然与相争，至裂冠毁裳，众为劝息。乔然、鸣丰具疏请罢斥，杜门不出；承胤回武冈。
三月，车驾幸武冈，以岷府为行宫。进封承胤为武冈侯。以工部尚书吴炳为东阁大学士，入直；以贵州总督李若星为吏部尚书、黄太玄为太常寺卿、侯伟时为文选司主事；改吏科唐諴为右春坊右谕德，以御史傅作霖为兵部左侍郎、管部事，加吴贞毓太常寺卿、仍管文选司事，加严起恒户部右侍郎、管布政司事。锦衣卫指挥张同敞，江陵故相张居正之曾孙也；威宗以任子官中书。北都陷，同敞怀牙牌间关入闽，隆武命袭锦衣世职。至是，举朝荐其才可大用；上素闻其贤，改翰林院侍读学士。太仆寺卿郑逢元以承胤姻亲，升兵部右侍郎，总督川、楚军务。以刘达生为太仆寺卿，升翰林院简讨刘湘客为右春坊右谕德。改礼部主事刘鼒为翰林院庶吉士；寻复改御史，加给事中。以庶萃士刘鲁生为编修。刘远生、刘湘客、刘鼒、刘鲁生四人皆以刘姓，与承胤认同宗兄弟，故皆得美官。远生原任江西巡抚，丙戌年为清兵所执，逃回失官；至是，得复用。湘客，即其弟也。刘鼒，四川人，颇能诗文；喜交游。刘鲁生，楚人；丙戌五月，以贡生入闽廷试。隆武见翰林诸官皆不知书，每问故事，瞠然无以应；及命撰文，又浅俚不通。因选贡生二十人，命为萃士，附翰林院读书，准同庶吉士服。三年后，再加考试，如文理果通，方淮实授庶吉士；倘文理仍前不通，即与选州县等官。刘鲁生时亦与萃士之选；及福建之变，鲁生走回楚中，遂自称庶吉士也。又因六月间隆武生太子推恩，群臣各加一级，鲁为庶吉士加一级，乃简讨也；遂自称翰林院简讨。朝廷当变乱之后，无能核其来历；兼鲁生谄交承胤认为同宗兄弟，即有知其非者，莫敢与辨，而鲁生又居然编修矣。四月，加巡湖广堵胤锡兵部右侍郎，总督恢剿军务。先是，胤锡招抚李赤心、高必正等十营兵颇强，驻札楚界，声言欲入湖南就粮；承胤惧为所并，以为非胤锡莫能制。于是加胤锡衔，敕其督兵出江西。
五月，承胤骄横日甚，动辄以兵挟朝廷；群臣畏其刚暴，争谄之以自固，交疏颂功德。遂进封兴国公、上柱国，赐尚方剑、蟒玉，便宜行事。承胤止二子，五月间以功荫锦衣卫世袭指挥者七。承胤亦侈然自以功盖古今，莫之与京矣。六月，督师大学士何腾蛟闻承胤专擅，颇不平，愤欲制之。承胤原系腾蛟荐为总兵，遂称门生，稍倨肆；后联为姻亲，竟不受约束。及上幸武冈，遂挟天子作威福。既得上柱国之衔、赐尚方剑，意欲与腾蛟抗衡并驾。忌其权出己上，乃上疏请改腾蛟户部尚书，专理粮饷；上不允。腾蛟辞朝，归镇长沙；上赐纻丝、金币，敕廷臣郊饯。腾蛟托病驻城外荒寺，不言行期，盖防承胤也；承胤果伏千骑于道中，欲暗害腾蛟。时赵印选领滇兵五百随腾蛟，皆悍卒也；行至中道，伏兵起，印选率部下尽歼之，承胤讳之而不言。时总兵张先璧自江西溃入楚，兵犹数万，欲入朝；承胤素怯先璧，请旨勿许。先璧怒，驻兵武冈城外；承胤闭门，出城与战，屡为先璧兵所败。承胤詈先璧以犯阙〔先璧〕詈承胤以劫驾，相持月余不解。上命兵部主事龙之洙奉敕往解之，先璧奉敕退兵，往札沅州。七月，督师堵胤锡劾承胤专擅截杀腾蛟，因率高、李诸营出江西；承胤见胤锡疏，始知惶惧。上加胤锡兵部尚书，赐尚方剑，总督江、楚军务，专辨恢剿。
八月，大清兵破常德，留守广西大学士瞿式耜请上移跸桂林。上召承胤，茫然无策；但强言 我兵多，他决不敢来 。越数月，警报迭至，人情汹汹；承胤与部下密议投降。上觉之，与辅臣吴炳议由古泥幸柳州。二十五日，上奉两宫太后先发，上及中宫随行；至二渡水，车驾甫过、诸臣渡未半，而浮桥遂断。凡无马者，追随不及，皆被乱兵劫杀；李若星走黔阳、张佐辰走平溪，余多流匿白云诸山。上过木瓜桥，迷城步小路，循大道竟抵靖州。内阁吴炳、吏部主事侯伟时走城步县，大兵追及，二人被执，不屈死之；御史刘鼒疾驰，得免。九月初一日，上次靖州，乃由古泥幸柳州。刘承胤虚声恐吓，及上出城，遂不守、不战，惟议降。兵部侍郎傅作霖勃然大骂曰： 吾始以汝为人，今乃知汝狗彘也！汝迎驾至此，挟天子作威福，惟所欲为，富贵已极。一旦有事，束手无策，致天子蒙尘，罪已不容于死矣。且汝拥兵数万、糜饷十年，平日夸口天下莫当；今不谋战守，先议迎降，真狗彘不如也 ！承胤不顾，早命人远迎大清兵；及入城，作霖冠带坐堂上大骂。时偏沅巡抚传上瑞已投顺，与承胤再三婉劝之；作霖唾其面，遂遇害。作霖妾郑氏有殊色，作霖甚宠之；既为大兵所执，求与作霖一面不许，遂从马上跃入桥下水中而死。承胤既降，全营诸将及家口数万人同移至武昌，驻札汉口之后湖。
十二月，承胤部下副总兵陈友龙亦投降，带兵追驾至浔州，忽然反正；报至武昌，大清朝疑承胤与友龙通。至戊子四月，以兵围承胤营，并傅上瑞家口百余，不问老幼、男女尽杀之；五、六万人敛手受害，无一免者。
雷雨风雹
己丑正月庚申，永历在肇庆；大雷雨风雹，群臣免朝贺。
元旦而有雷雹之异，天之警之也深矣！殆何、李败没之兆乎？李成栋驻军信丰
李成栋于去年十一月返广州府，整顿士马、储备粮械。十一月二十七日（丁巳），具疏遥辞永历，再上南雄府。及今年正月初五日（甲子），于滇阳峡中白日闲坐，忽见所杀爱将杨大用持刀索命。成栋举弓射之，身随弓去，坠入江水；急为救援，神情惨急，英勃之气十减五、六。自是，不敢逾梅关；枉道东旋，驻军信丰县界。
南雄，属广东。滇阳峡，在广东韶州府之英德县界。信丰县，属江西赣州府。
科道击陈邦傅
行在科道两衙门迎合彭年、元胤意，正月、二月以攻陈邦傅为正课；其余国政，无人谈及。陈邦傅，浙东处州府人；崇祯末年，广西总兵。隆武二年春，挂征蛮将军印。成栋素恶之；以其丁亥年二月大清兵未入粤西，先有降表到广州通款故也。后成栋为陈子壮、张家玉乱，西进之兵撤回广城；邦傅得安浔、庆二载，自侈以为功。丙戌之夏，亦预谋靖江王下广，事幸未□。今竟谓浔、庆、南、太未经薙发，勋比汾阳，借以陵人；不亦诬乎！
科道散朝
时攻击陈邦傅科臣中，惟金堡为最劲。邦傅立疏曰： 皇上两、三年几次奔逃，流离颠沛之极；并无一位两衙门官共尝辛苦！何今日？即次稍安，侍御济跄，议论纷纷若是。如以臣为无饷、无兵窃取勋爵，请即遣金堡为臣监军，观臣十年粮草、十万铁骑 ！疏入，十一月朱天麟票拟，有 金堡从来，朕亦未悉 之句。时严起恒久欲挤天麟而无隙，即以此票拟密示吏科丁时魁；〔时魁〕忿怒，即夜约两衙门科道十六人，于十三日晨率入丹墀，共言 强臣箝结言官之口，将来唐末节度可虞 ！因哄叫而出曰： 吾等不做官矣 ！将公服袍带掷弃庭中，小帽叉手、白衣冠联袂去；所恃者，李元胤也。元胤承彭年橐籥，权通大内、势逼至尊。时永历坐穿堂，召太仆马光追叙五年前永州破难、逃入全州前后手书谢马光有 先生衣我、食我，后日岁月皆先生生我、成我 句等事；忽闻外变，两手振索，茶欲倾衣。十四日，特降谕旨，敕李元胤各到十六位科道门，谕令仍入本衙门办事；前本另发票拟，阁臣朱天麟即日放还田里。诸臣以为手裁矫矫，中兴朝政第一美举。
何腾蛟死难
己丑正月，大清兵破湘潭，何腾蛟被执。初，腾蛟檄各处兵马齐集湘潭，而命马进忠等由益阳出长沙下，邀截上下舟船，焚掠湘乡，断绝水道。一只虎率大队复至长沙，络绎攻围。值大清援兵合至，战胜于湘潭；腾蛟被擒，斩之（ 遗闻 ）。
湘潭、湘乡、益阳三县，俱长沙府。
 何堵事略 云： 癸未冬，何公云从来抚楚。是时左帅三十六营散处江、汉间，凶狞之状不可向迩。群帅故多降贼，桀骜难制；公推毂接待，控御有体。又时以忠义激劝左大帅，以故兵犹戢。尝对人诵 鞠躬尽瘁，死而后已 之句二语；公平生大节，具见之矣。轸残黎、收遗胔，皇皇无虚日。尝出行城市，竟日未得食，属门者购饼饵从舆上啖之；戒勿令有司知，恐为具馔。夜则寝穿堂一门◆上，枕以木石。其自为刻励如此。乙酉三月，左焚劫武汉趋江南，以讨君侧为名，逼何共事；何知左反侧，誓死不从。强舆至舟，即投江；众兵掖之起，委于岸。左舟发，残民万余闻何在，簇拥之；舆至通山，取道河南而去。四月，抵长沙；与堵胤锡合，收集余众，行大募兵，滇兵主将黄朝宣隶之。丙戌、丁亥间，南北尝小小交锋，南取胜；燕子矶一战，黄老将武功为赫。戊子，自洞庭口转至衡阳，胜负相当；章旷当其冲，与三王兵鏖战三昼夜，大将刘承胤卖降，章愤激死，势岌岌且殆。何、堵闻变，亟援之；大清兵退。己丑，堵驻长沙；何麾下诸□喜长沙货物辐辏，夺其居。是时一只虎已署为忠贞营，在辰、常界；堵引兵就之。十月，大清盛兵上湖南，沿湖杀哨拨兵，抵长沙；长沙城下人无知者。何仓皇命出师，众散走；有卒数十人拥何出城，何怒叱之曰： 若属不用命，去将安之？吾今而得死所矣 ！以旧时衣冠衣之，独危坐沙屿上。大兵至，自言 何督师 ；执送古庵中，不食数日死。公煦煦爱人，爵赏少滥；庖丁厮养，多列旌旄。以故爵不足劝，诸营将渐跳梁不奉检束；务含贷，不遽绳以法。然而忠义慷慨，固其天性；语及疆场事，辄流涕呜咽不胜。盖诚有余而才不足，拊循有余而军旅非其所长也。向之所谓 鞠躬尽瘁，死而后已 ；其言不虚矣 。
何腾蛟，字云从；黎平人。追封中湘王，谥 文忠 ；庙祀灵州县。章旷，字于野；松江华亭人；崇祯丙子解元、丁巳进士。
李成栋信丰再败
己丑二月二十六日（乙卯），李成栋南下。四更时，先发火器手三百人，责咐曰： 如前遇兵，尽发火炮，我为后应；不尔竟前走 。至黎明，杳无炮声。众皆曰： 火器军往矣，吾当拔营，披甲上马 。言未毕，清兵杀入，满营溃乱。盖先发铳手前遇大兵，适欲举火，忽暴雨突至，炮声不发；三百人杀无遗，故尔寂然。成栋营后即系急流山涧，有见成栋被甲未完，乘一跛马渡涧者；及过后，遍觅无有也。三月初七日（丙寅），成栋与腾蛟凶问同时报至肇庆，君臣大惧；大雨中，昼夜逃徙。门户水火，悉皆冰释，寂静者一月。至九月、十月，先后赠腾蛟中湘王、成栋宁夏王。永历设坛挂帛，皆抆泪亲祭；纸锞与千钧舟并大，以示酬恩（ 粤事记 ）。
 遗闻 云： 二月，大兵破信丰，李成栋殁于阵 。
金声桓赴水
 遗闻 云: 金声桓踞南昌,大清兵昼夜攻击,破之；王得仁自杀、声桓赴水死 。
赣州信丰县贡生曹兑光，多才智。先是，起义赣州；及赣城破，金声桓擒兑光降，遂居声桓营中。迄戊子年，声桓诣关庙行香，兑光指关神说之曰： 此是何人 ？声桓曰： 汉朝忠义人也 。兑光曰： 彼丈夫也，我丈夫也；若能举大事，将军亦与关神同矣 ！声桓心然之。兑光知其意，遂移书宁都所善贡士卢南金、廪生赵日觐、庠士曾传灯等八人。南金次子将书示外，知县田某闻之，申文上司，报八人解省中；声桓勘问，尽释还。声桓本约八月合南京诸处起义，以南金等故，恐迟久事泄，遂于四月同副将王得仁邀诸将领既毕，不欲令出；黎明，命左右取优孟衣冠，即于座上服戴，以袍冠递送诸将，俱从之。遂反踞南昌，命得仁提兵上赣州围之。时守赣城者，大清巡抚刘武元、巡道张凤、总兵胡某也；率兵坚守，不出战。围三月，城中粮米五十两一石、盐十六两一斛、糕四两一盘；有宁都人李去白在围城中，将家乡圩田三百亩仅易杨某米二石。百姓止存三百余人，俱挂一腰牌，不许私语；语则拿去。缴上腰牌数十，俱饿死者。围至八月，势益不支。武元欲降，凤不从；曰： 再俟三日，无援兵则降耳 。及三日，而谭固山兵至南昌矣。得仁解围去，赣城得全（赣州人口述）。
日觐，赵某字。曾传灯，号廷问，改名畹中。
姜曰广赋诗殉节
姜公讳曰广，字居之，号燕及；江西南昌新建人。万历己未进士，改庶吉士。邹忠姜公讳曰广，字居之，号燕及；江西南昌新建人。万历己未进士，改庶吉士。邹忠介公荐李三才，为廷论所指；公出揭直之。天启甲子，授翰林院编修。奉使朝鲜，不携中国一物往、不取朝鲜一钱归；奉旨阅视岛帅毛文龙还。乙丑，分考礼闱。权奄用事，令其甥傅应皇纳交于公，拒之；复令其孙魏抚民谒公，不见。坐门户，落职为民。丁卯冬，起原官。崇祯己巳，大清兵深入，上特简马世龙为经略；世龙拥兵不战，公力言于朝，罢之。庚午，补讲官；主应天乡试。壬午，升詹事，掌南京翰林院印。先是，公在讲筵见时事日非，进谏上勿任性、勿用左右小人；上顾谓阁臣： 曰广言词激切，大见不平。朕知其人每优容之 。及甲申年三月，先帝升遐；公与南兵部尚书史可法议立君未定，诸帅受太监卢九德指，奉福藩至江上。于是南京文武大臣并集内官宅，韩赞周出簿令各署名；公言 不可如此草草，贻羞史册。须来日为文祭告奉先殿，乃举行 。迨明日，乃与众同至奉先殿，议监国事；诸勋臣语侵史公，公厉声呵之。于是，内外侧目公。宏光立，以公为礼部尚书兼东阁大学士；公辞，改礼部左侍郎，入直。刘孔昭廷讦吏部尚书张慎言；公因上疏求斥罢，不许。马士英荐阮大铖，得召见；公争之不得，再求罢，不许。公上疏言事，而四镇合疏诋公。会有建安王府镇国中尉朱统{金类}侯考吏部，因奏公定策时有异心；公求去益力。以皇太后至京，加公太子太保；寻致仕。明年南京陷，公潜里中。后金声桓归明，迎曰广至南昌；奉为盟主，以资号召。迨己丑正月十九日（戊寅）城溃，声桓自杀；曰广乃作绝命歌，投偰家池死，一家从死者三十余人。
其诗曰： 有君美好且宣通，志轶唐、虞争比隆。智辨惊臣谢莫及，宵旰□□急治功。逢天瘁怒日多故，奸相踵继荧圣聪。因循养乱难救药，贼气直逼大明宫。臣甘婢媵死贼手，君死社稷独正终。慷慨乘龙归帝所，亘天长气化为虹。龙髯难攀弓剑□，楸松万树泣忠风。一盂麦饭无人荐，孤臣永念泣无穷 ！其二曰： 哀哀吾父性方格，道遵先民事垂则；严性正气泱其仪，寒冬孤岭松百尺。施济恳恳同吉凶，磨错粲粲傅清白。惨矜偶影惊鬼神，诚达体质贯金石。攻苦积学名不成，闇修备德福弗获。终身勤动日悯惶，遭遇坎坷含辛蘗。发愤于子望眼穿，大志竟齎入窀穸。窀穸之中恨不磨，贻禄不待亦何益！忆昔提携绕膝时，惓惓忠孝是鞭策；国破踌躇且苟延，永念教言当促刺。至今百尔计无之，惟有一死少逭责 ！其三曰： 哀哀吾母称至善，淑慎其身如战战；通晓大义本性生，发言闇自合经传。初能孝养被□□，病亦女红至瞑眩；代父教子备苦辛，苦辛伤心强自咽。恩斯勤斯育子劳，怠则谯诃蹇则唁。恨昔因人凭远游，南陔养缺情恋。晚达徒含风未悲，朝朝泣对大官膳。我今一笑入黄泉，喜得慈颜永相见 。其四曰： 哀哀四兄圣贤徒，心行直与先君符。端凝皓皓自洗濯，俯视流俗如负涂。忆昔提携绕膝时，篝灯子夜共咿唔；明发常怀过庭训，日征月迈争步趋。兄德则丰命则塞，拂乱烦冤志不输；精心戮力无已时，□□□□□□□。无先无后俱已矣，天乎与养何弗渝！人谁不死弟亦死，弟有余憾兄则无 。其五曰： 有子、有子方襁褓，见我争向泣呜呜。我年十岁便无父，汝今失怙早过吾。穷民遍产德门里，茹荼未了又茹荼。夜来抱汝看汝笑，我心隐痛欲欷歔！母言尔幼全赖我，国破君亡我更孤。夜夜钟声疑禁里，朝朝泪眼看飞乌。匪我忍情恩不甚，名义千秋自凛如！我念作人全末路，汝思生子在厥初。良田有收无晚岁，过河枉泣是枯鱼！无父之子人易议，勖哉早克读父书 ！其六曰： 有孙、有孙在童蒙；读罢依依就阿翁。汝方一岁便无父，小叔零丁与汝同。汝今谨识趋庭训，异日记取共磨砻！崇崖其阿多坠石，茂枝之下鲜芳丛。炎炎者灭隆隆绝，宦裔谁家克有终！祖泽一经传九世，罔因骤发坠素风！伤心阿翁教汝父，呕肝敝舌苦归空！汝父临危终爱汝，眩目顾汝血泪红。析薪是荷能克念，祖父瞑目幽冥中 。又绝句二首： 自古谁人不死亡，要知遗臭与流芳；读书九世才今日，莫谓偷生是吉昌 ！ 要知喜死原非死，况复衰年岂记年；杯酒从容微笑去，此心朗畅亦何言 ！
此得自围城中，传寄于文登嵓处。公孙姜□振志。<br/>假山图、五虎号
两衙门谓李元胤不足恃，思抑袁彭年；遂同具 重朝廷以力抑奔竞 一疏，申请以事权归永历，隐弹彭年把持。彭年奋怒，答疏中有 倘臣旧年以三千铁骑鼓励西行，今日君臣安在 等语；永历持其章疏，泣诉臣下，举朝失色。行在因有假山图、五虎号。假山图者，贾也；绘假山一座，下绘朝官数百。有以首□之者、有以肩负之者、有以手托之者，有仰望者、有远听者、有指点话言者，有惊恐退避、两手掩耳而走者。山岭黑气一道，直上冲天。此皆郊市童叟胸中不平，为此图以诙谐之也。五虎号者，吏都丁时魁、户都蒙正发，□彭年同乡，楚产也；一为虎尾、一为虎脚。兵都金堡，浙人也；昔为福建延平知府，疏激隆武赏罚不明，连杀同乡吴文炜、施◆二人，人畏之，为虎牙。副宪刘湘客，关中一布衣；来自留守阁臣瞿式耜，又为成栋同乡故，为虎皮。虎头，则袁彭年也；日将 祖制 二字说迂谈讲空话，因之获厚利。言非虎党不发，事非虎党不成；星岩道上，遂成虎市（ 粤事记 ）。
吴文炜，浙江湖州人；进士，邵武知府。施◆，字火然，号嘉峪，湖州人；崇祯癸未进士，建阳知县。
贺全业出狱
贺全业，镇江丹阳诸生。崇祯末，随父懋让之任上林。永历在藩邸，受教讲读。登极日，除主客司主事；后相失二载。戊子五月，于南宁府考改授；以囊涩不得入清华，量移精膳司郎中。七月十五日，邕江解维，前追帝驾。忽有试御史傅宏烈修旧隙，舟为夺去；声言觅全业，理前不了事。丕业罄身，手持两诰轴而已；借友人华姓银二十两，亟驰去。八月初□日，抵肇庆；拜贺后，即具□诉冤。□温纶复召对，有 先生与他人不同，后将大用 。因加太仆寺少卿衔，暂为受职。本司无事，见在内袁彭年等议论乖方、在外陈邦傅等跋扈无上，慨陈 四维三纲、人心朝廷 一疏，言词激切，传诵当时，共推中兴第一疏。彭年等恨之，暗指李元胤于朝班驾退后，欲殴杀之；友人急告，潜入高明、四会等处。十一月初四日临晚，道路喧传外县解来假官，肘缚下狱；全业极口呼冤，莫为之理。次晨，友人入告司礼夏国祥；国祥亦念系永历旧师，告狱主留活全业。至今年己丑三月初四日，部覆为彭年、元胤所持，奉 永不叙用 旨，保出狱。友人再赠资斧，令上桂林谒瞿式耜。三月十九日，寄一函于蜀僧，三达梧州，寓水井寺。
后竟不知所之，或曰卒于桂矣（ 粤事记 ）。
贺懋让，举人；广西田州府上林县知县。傅宏烈，上林人；布衣。御史夏国祥，池州人。
瞿式耜兼督各省
自何、李败后，永历专命瞿式耜留守督师兼〔督〕江、楚各省兵马；式耜疏请兵科给事中吴其雷监各营军。永历驻肇庆，疏奏谆谆，以 岁月稍暇、财赋优裕，用心尽力修内治以自固、严外备以自强；且一材一艺之士，靡不收罗。幕府每慨人才易尽，凡趼足而至者，非怀忠抱义之人，亦乱世取功名之士。人之岁月、精神不用之于正，则用之于邪；安可驱为他人用哉 ！人咸以桂林为稷下。
瞿公爱惜人才，真将相之器；宜保危疆数载也。使镇抚诸臣尽如公意，则一线可延。


潞王出降
大清顺治二年（乙酉）五月，豫王既定南都，分兵入浙；大帅，贝勒博洛也。时潞藩避杭州；六月，杭人拥戴之。贝勒以书招王，王度力不能拒，又不忍残民，遂身诣营，请勿杀害人民；贝勒许之，遂按兵入杭，市不易肆。后潞王北行，与宏光、王之明俱凶问。
附记: 编年 云: 兵至杭州,原任行人陆培缢死,某县知县梁于涘亦死 (一载自死)。
祁彪佳赴池水
贝勒既驻杭，遂散布官吏至浙东招抚，且令薙发；召乡绅谒见。原任苏松巡抚祁彪佳赴池水死。
祁公讳彪佳，字幼文，号世培；绍兴山阴人。父承{火业}，知长洲县，有惠政。公年十七，举于乡。天启二年壬戌进士；授兴化府推官。郡兵以稽饷哗于藩司，公挺身往谕，刻期给饷；皆敛手不敢动。复令自推为首者，缚送藩司治之；众皆帖服。
崇祯四年，考满福建道御史。五年冬，上疏言： 凡大小文武、内外诸臣，皆使之各安其位，而后有以各尽其心；若越俎而问庖，即旷官而怠事。迩来六卿、九列之长，诘责时闻、引罪日见，因而有急遽周章，救过不遑之象。窃恐当事诸臣怵于严旨，冀以迎合揣摩，善保名位；则未得振励之效，反滋悠忽之图。臣所虑于大臣者，此也。人才有限，中下参半；非藉上感发其忠义，则无以鼓舞其功名。今司道有司，或 钦案 之累由人、或钱谷之输未至，降级住俸十居二、三。臣子精神、才具，必其稍有余地而后可以展布；若追于功令，必至苟且支吾，急切赴名之心，不胜其掩罪匿瑕之念。臣所虑于群臣者，此也。皇上闻鼙，而思将帅之臣；倘得真英雄，即推毂设坛，夫岂为过。但肮脏负俗，决不肯俯仰司马之门；若必依序循资，则虽冒滥之窦可清，似亦奖拔之术未尽。臣所虑于武臣者，此也。皇上深惩惰窳，特遣内臣；然必搜剔出于不意，奸弊乃可无遗。若抚、按之事，多令监视会同；则恐同□同功，反使互蒙互蔽。开水火之端，其患显；启交纳之渐，其患深。臣所虑于内臣者，此也 。时以为谠论。
寻巡抚苏、松诸府，所至省驺从，延问父老尽得其利病。豪右兼并，细民皆得控陈；一时权贵为之侧目。吴中无赖自署天罡党，凌轹小民；官治以法，则摊赃无辜，人益畏之。公至，捕其尤者四人，立磔于市。由是，群奸股栗。他若征解法、捐赎锾，为长洲置广役田，清吴县隐租以备荒、无锡役米以惠鲜，借华亭义米置上海役田。时粟贵，率二石得一亩；计三年子粒，即偿华亭之数。平漕兑，岁省四郡耗羡十余万金。吴人至今德之。
十五年，大清兵深入逼淮，道路阻绝。起公掌河南道；微服冒险，间行达京师。明年，佐大计；一主虚公，无敢以一钱及门者。会上命台省迁转，必历藩臬以考其才；面折选郎于朝，因疏列其事。于是御史蒋拱宸等群起攻之，事遂已；而公竟改南京畿道。
十七年甲申五月，公与史可法等决计定策；以公旧有威德于吴，命奉敕安抚。寻晋大理寺丞，即留为巡抚。首募技勇，设标营五营，各五百人；缘江要害，增置屯堡。公受事六阅月，开馆礼士、设笥受言，日夕拮据。又上疏，请除诏狱、缉事、廷杖诸弊政；为朝廷所忌，遂谢病。
乙酉夏，大清兵入浙，檄诸绅投揭；公闻，语夫人商氏曰： 此非辞命所能却。若身至杭，辞以疾，或得归耳 。阳为治装将行者；家人信之，不为意。闰六月六日（丙戌）夜分，潜出寓园外放生碣下，自投池中。书于几云： 某月日，已治棺寄蕺山戒珠寺，可即殓我 。其从容就义如此。后谥 忠敏 。
公生二子：长理孙，字奕庆；次班孙，字奕喜：皆有文誉。女德茞，字湘君；年十三、四，即韶慧绝人。其哭父诗有句云： 国耻臣心在，亲恩子报难 。时盛称之。
宏图不食死
原任大学士高宏图流寓绍兴城中。逃至野寺，不食死。
刘宗周绝粒死
刘宗周字启东，绍兴山阴人；学者称为念台先生。万历二十九年进士；三十三年，授行人。先后以母丧及养祖里居者十余年，始补原职。寻充册封益藩副使，归陈宗藩六议。四十一年，疏请修正学。明年，复谢病去。天启元年，起为礼部仪制司主事。劾魏中贤、客氏，坐夺俸半年。二年，迁光禄寺丞。三年，迁尚宝司少卿。寻改太仆寺，告归。四年，补右通政，力辞；上怒其矫情厌世，革为民。崇祯元年，召为应天府尹。二年、三年，以疾在告；复上言除诏狱、蠲新饷为 祈天永命 之本。上方忧旱斋居，责其不修实政，徒托空奏。公遂坚求去，许之。八月，召为工部左侍郎，日上言时政云云。上曰： 宗周素有清名，亦多直言。但大臣论事，宜体国度时，不当效小臣归过朝廷为名高 。会体仁捐俸市马，公言不敢怀利事君；得旨切责，遂引病求罢。既就道，闻大清兵自昌平深入，极论体仁大奸似忠、大佞似信，并及刑政舛谬数事。上怒，以为比私乱政，革为民。十四年，起吏部左侍郎；陈圣学三篇以切劘上躬，多见采纳。寻迁左都御史；请申饬宪纲、复书院社学、罢诏狱，从之。会当大计，发中书某为人行贿事，置之法；一时风纪肃然。已而京师复被围，行人熊开元劾奸辅误国；触上怒，下狱廷杖。公力争于朝，坐免官。
十七年南京再造，起原官。公力诋时政，马士英、刘泽清等欲杀之；遂力请致仕。
明年，大清兵至杭州；公与同郡祁彪幸约举事，不果。彪佳先死；公绝粒二旬，以六月八日（戊子）卒。有绝命诗曰： 留此旬日生，少存匡济志；决此一朝死，了我平生事。慷慨与从容，何难亦何易 ！又示婿秦嗣瞻诗云： 信国不可为，偷生岂能久；止水与叠山，只争死先后。若云袁夏甫，时地皆非偶！得政而毙矣，庶几全所受 。
公以宿儒重望，为海内清流领袖；尝以出处卜国家治乱，而终以节见。悲夫！其论学也，以为 学者学为人而已；将学为人，必证其所以为人 。又作 纪过格 以相纠考。立古小学，每日生徒会讲其中。尝与高忠宪攀龙往复辨论，忠宪以为畏友。祁彪佳曰： 公之奏疏出，可废名臣奏议 。人以为知言。子名汋，遵遗命不以诗示人。
王毓蓍赴柳桥河死
王毓蓍字元祉。绍兴卫人,甫婚而父邻卒，经年不就内寝。为郡诸生，师事刘宗周。
乙酉六月，大清兵破杭州。时诸生无赖者群议犒师，毓蓍愤甚，榜其门曰： 不降者，会稽王毓蓍也 。众惧祸，阴去其榜。闻刘宗周举义，毓蓍喜；越数日事不就，乃为书告曰： 门生毓蓍已得死所；愿先生早自决，毋为王炎午所吊 ！又作 愤时致命 篇，授其子复榜于孔庙。将赴泮池，池水浅，乃赴柳桥河死。时六月二十二日也。
潘集袖石沉河死
潘集字子翔，会稽布衣。性嗜酒；家贫不数得，时从友人索饮。既醉，或歌、或泣；人皆以狂少年目之。闻大清兵至，自誓必死；家人诧曰： 江南甚大，无死者；一布耳衣，何死为 ？集曰： 苏州之役，吾父母俱死；于是吾三奔丧，竟不得一骸骨归。今腼颜为民，苟偷视息；死何以见先人于地下 ！已闻毓蓍死，为文以哭之。出东门半里许，袖二石渡东桥下自沈死（或曰：此其意将以击当事之倡降者不得间，故死）。
周卜年跃入海死
周卜年字定夫，山阴人；周文节公族子也。家贫力学，年三十犹为布衣；滨海而居。闻王毓蓍、潘集死，曰： 二子死不先，卜年死不后也 。及传城中已薙发，逻骑四出；卜年仰天大呼曰： 天乎、天乎！余尚何以生乎 ！遂肃衣冠趋出，自矶上跃入海中死。时闰六月初六日也。越三日，其妻溯流而号，求之不得；忽见一尸逆流东上，复于矶上兀然而止。就视之，则颜面如生；众嗟异之。
是日，越中师起，承制赠毓蓍翰林待诏，集与卜年教授、训导。而越人感三子之节，私谥毓蓍曰 正义先生 、潘集 成义先生 、卜年 全义先生 。
王思任请斩马士英疏
时马士英潜率所部奉宏光母后突至绍兴，绍兴士大夫犹未知宏光所在。原任九江佥事王思任因上疏太后，请斩马士英；曰： 战斗之气，必发于忠愤之心；忠愤之心，又发于廉耻之念。事至今日，人人无耻、在在不愤矣；所以然者，南都定位以来，从不曾真实讲求报雪也。主上宽仁有余，而刚断不足；心惑奸相马士英援立之功，将天下大计尽行交付。而士英公窃太阿，肆无忌惮，窥上之微而有以中之：上嗜饮，则进醁{酉灵}；上悦色，则献淫妖；上喜音，则贡优鲍，上好玩，则奉古董。以为君逸臣劳，而以疆场担子尽推于史可法；又心忌其成功，绝不照应。每一出朝，招集亡赖，卖官鬻爵，攫尽金珠。而四方狐狗辈愿出其门下者，得一望见，费至百金；得一登簿，费一千金。以至文选、职方，乘机打劫；巡抚、总督，现在即题。其余编头修脚、服锦横行者，又不足数矣。所以然者，士英独掌朝纲、手握枢柄，知利而不知害、知存而不知亡，朝廷笃信之以至于斯也！兹事急矣，政本阁臣可以走乎？兵部尚书可以逃乎？不战不守而身拥重兵，口称护太后之驾；则圣驾独不当护耶？一味欺蒙，满口谎说：英雄所以解体，豪杰所以灰心也。及今犹可呼号泣召之际，太后宜速趣上照临出政，断绝酒色，卧薪尝胆；立斩士英之头，传示各省，以为误国欺君之戒。仍下哀痛罪己之诏，以昭悔悟：则四方之人心士气犹可复振，而战鼓可励、苞桑可固也 。
又上士英书
 阁下文采风流、才情义侠，职素钦慕。即当国破众疑之际，援立今上，以定时局；以为古之郭汾阳、今之于少保也。然而一立之后，阁下气骄腹满，政本自由、兵权独握，从不讲战守之事，只知贪黩之谋：酒色逢君，门墙固党。以致人心解体、士气不扬，叛兵至则束手无策，强敌来而先期已走；致令乘舆播迁，社稷邱墟。阁下谋国至此，即喙长三尺，亦何以自解？以职上计，莫若明水一盂，自刎以谢天下；则忠愤气节之士，尚尔相谅无他。若但求全首领，亦当立解枢机，授之才能清正大臣以召英雄豪杰，呼号惕励，犹可望幸中兴。如或逍遥湖上，潦倒烟霞，仍似贾似道之故辙；千古笑齿，已经冷绝。再不然，如伯嚭渡江，吾越乃报仇雪耻之国、非藏垢纳污之区也；职请先赴胥涛，乞素车白马以拒阁下：上干洪怒，死不赎辜。阁下以国法处之，则当束身以候缇骑；私法处之，则当引领以待锄麑 。士英愧愤，不能答。
以伯嚭比士英，最为酷肖。一疏、一书，痛快绝伦，足褫奸魄。王公以文采风流擅名当时，岂知其当大事而侃侃若此；可与黄、左两疏，鼎足千古。
鲁王监国
鲁王讳以海，高帝十世孙。父寿镛，世封于鲁；崇祯十五年，大清兵入兖州，城破自缢。以海年幼被执，三刃不中；乃舍去。十七年，嗣鲁王位。
大清顺治二年（南都称弘光元年），张国维为戎政尚书；会与马士英意见不合，遂请归里。五月，南都陷，国维在家闻变，收集义勇以待。六月，杭州拥戴潞王；潞王寻以城降，贝勒散布官吏于浙。招抚使至钱塘江上，原任山西佥事郑之尹子郑遵谦忿杀之。闻鲁王避难台州，而熊汝霖、孙嘉绩各起义余姚，遵谦遂与共谋立迎鲁王于台；适朱大典亦遣孙珏劝进。时张国维至台州，与陈函辉、宋之普、柯夏卿及陈遵谦、熊汝霖、孙嘉绩等合谋定议，拥戴鲁王监国；乙酉六月二十七日（戊寅）也。即日移绍兴，以国维为大学士。是时马士英逡巡浙东，闻鲁王监国，亦率所部至赤城，欲入朝。国维知之，首参其误国十大罪；士英惧，遂不敢入。起旧大学士方逢年入阁，之普、大典俱为大学士，函辉为兵部侍郎。而国维督师江上，调方国安守严州、张鹏翼守衢州。补御史陈潜夫原官，加太仆寺少卿；命监各藩镇马兵。
赐张国维尚方剑
七月，张国维复富阳。时兵马云集，各治一军，不相统一，部曲骚然。国维疏请于王，谓 克期会战，则彼出此入，我有休番之逸；而攻坚捣虚，人无接应之暇：此为胜算。必连诸帅之心化为一心，然后使人人之功罪视为一人之功罪 。鲁王加国维太傅，赐尚方剑以统诸军。
浙、闽水火
闽中隆武立，颁诏至越；越中求富贵者，争欲应之。鲁王不悦，下令欲返台州，士民惶惶。国维闻之，星驰至绍兴；上启监国曰： 国当大变，凡为高皇子孙臣庶，所当同心并力。成功之后，入关者王；监国退居藩服，体谊昭然。若以伦序、叔侄定分，在今日原未假易。且监国当人心奔散之日，鸠集为劳。一旦南拜正朔，恐鞭长不及；猝然有变，唇亡齿寒，悔莫可返！攀龙附凤，谁不欲之；此在他臣则可，在老臣则不可。臣老臣也，岂若朝秦暮楚之客哉 ！疏出，于是文武诸臣议始定。然浙、闽遂成水火矣。
 遗闻 及诸书俱云 上疏隆武 ；独 甲乙史 云 启监国 。
封诸臣
十一月，进方国安为荆国公、张鹏翼为永丰伯、王之仁为武宁伯、郑遵谦为义兴伯、国维子世凤为平敌将军。
王之仁请战
浙东将士与大清兵跨江相距，自丙戌春屡战不胜，各营皆西望心碎。王之仁上疏鲁王曰： 事起日，人人有直取黄龙之志；乃一败后，遽欲以钱塘为鸿沟，天下事何忍言！臣为今日计，惟有前死一尺；愿以所隶沈船一战。今日死，犹战而死；他日即死，恐不能战也 ！
申、酉间，武臣未建寸功，辄封侯伯，竭天下之饷以奉之。平日骄横，卑视朝廷；一闻警至，莫不逃降。 战 之一字，虽上趣之不能，而况自请乎！今读王公疏，凛凛有生气；洵推当时武将第一。视国安诸人，真奴隶之不如矣！
王之仁江心袭战
三月朔（戊申），大清兵驱船开堰入江。张国维敕各营守汛，命王之仁率水师从江心袭战。是日，东南风大起，之仁扬帆奋击之，碎舟无数；郑遵谦捞铁甲八百余副。国维督诸军渡浙江，大清兵为之少却。会隆武使陆清源齎诏至江犒师，时马士英依栖方国安，因唆国安斩之；且出檄数隆武罪。国维闻之，叹曰： 祸在此矣 ！
士英既断送南朝，复离间闽、浙。小人之败坏国家事，可恨如此。然三月士英唆斩闽使、六月钱邦芑疏斩鲁使，两国相残，俱小人为之。武宁奋击之功，能不付之东流乎！
方国安夜走绍兴
五月，大清贝勒侦知浙东虚实，遂益兵北岸，以江涸可试马，用大炮击南营；适碎方兵内厨锅灶，国安叹曰： 此天夺我食也！我自归唐王耳 。谓大清兵势重莫可支，又私念隆武曾以手敕相招，入闽必大用；即不济，可便道入滇、黔。遂于五月二十七日（丙戌）夜，拔营至绍兴；率马、阮兵，以威劫鲁王而南行。
国安拥众十万，未战而逃；真可斩也。
浙师溃散五月二十八日（丁酉），江上诸师闻方国安走，郑遵谦携赀入海，余皆溃散。惟王之仁一军尚在，将由江入海；国维与之仁议抽兵五千分守各营，之仁泣曰： 我两人心血，今日尽付东流。坏天下事者非他人，方荆国也。清兵数十万屯北岸，倏然而渡，孤军何以迎敌？吾兵有舟，可以入海；公无舟，速自为计 ！国维不得已，乃振旅追扈鲁王。
大清兵渡钱塘江六月初一日（丙子），大清兵渡钱塘江。
附记：五月中，贝勒闻报方兵诟詈，谕其下曰； 勿听！若有福，人自能过去；如无福，自然过去不得 。二十三、四日间，日夜炮声不绝。二十八、九日，潮不至；贝乃率兵拔船过三坝，坝大鸣。初一日，贝勒登坝渡江，勇甚；身被重甲，负矢三百，长戈、短刀俱备。及已渡，浙兵弃辎重无算；贝勒令诸军无掠，俟回时自有也。旧有谶云： 火烧六和塔，沙涨钱塘江 。崇祯九年，六和塔灾，中心悉烧去；止余四围不动，有若烟楼然。至是，而钱塘江又沙涨矣：前数可知。
鲁王遁入舟山
张国维追王至丰桥，方、马、阮兵断送过桥，桥石下旧刻大字二行云： 方马至此止，敌兵往前行 。国安、士英南行，决计执鲁王投降，为入关进身地。乃遣官守王；守者忽病，鲁王得脱。比及兵追至，王已登海船矣。后王遁入舟山。
余煌赴水
礼部尚书余煌大张朱示，尽启九门，放兵民出走；毕，遂正衣冠赴水死。
余煌，浙人。天启五年乙丑状元；以魏党，崇祯初罢，科名几秽。而其末节如此，亦可称也。
附记：余公微时，祈梦于于忠肃公庙。梦演剧，金鼓竞震，止一丑出场，以头撞公而觉，竟不解。及乙丑及第，有司送匾至，颜曰 乙丑状头 ；始恍然前梦。
张国维赴园池死
鲁王既登海船，闻国维至黄石岩，因传命国维遏防四邑。国维至台州，无舟不能从王，遂回东阳治兵再举；时六月十八日也。二十五日，大清兵破义乌，亲众劝国维入山以图后举；国维叹曰： 误天下事者，文山、叠山也；一死而已 。二十六日，大清兵至七里寺；国维具衣冠，南向再拜曰： 臣力竭矣 ！作绝命词三章。 自述 云： 艰难百战戴吾君，拒敌辞唐气励云；时去仍为朱氏鬼，精灵当傍孝陵坟 。 念母 里： 一瞑纤尘不挂胸，惟哀耋母暮途穷！仁人锡类能无意，存殁衔恩结草同 。 训子 里： 夙训诗书暂鼓钲，而今绝口莫谈兵！苍苍若肯施存恤，秉耒全身答所生 。
公字正庵，号玉笥；金华东阳人。天启二年壬戌进士，除番禺知县；以卓异，荐擢刑科给事中。历吏科，升礼科都给事中、太常寺少卿。崇祯七年，以都察院右佥都御史巡抚应天等处地方。先是，巡抚驻苏州，行文各属；间一出巡，驻句容。及公时，江北多事，往往出镇皖口。贼破庐、围桐，骎骎有南窥之势。而安庆素无兵（国初有军五千三百余，宣德中徙二千人于河间、怀来诸卫，后又以二千人运粮、三百人入南都，余丁不足待战），乃调吴淞戍卒及徽宁兵往。而海上复告警，公请益募兵千人，比楚、黔故事，留新饷给之；报可。复议增马、步二千人。于是，皖为重镇。上采科臣言，申饬江防；公请募卒千二百人，半戍浦口、半戍镇江，修繁昌、太湖、建平、六合、高淳诸城，建敌楼于芜湖。十二年，海寇焚崇明之东三沙，犯福山及陆座港口；公设伏擒其魁袁四、吴通州等。明年，升兵、工二部侍郎兼佥都御史，总督河道。会大盗李青山起，山左骚动；公擒之，东方遂宁。十五年，升兵部尚书。公视事，时则大清已入边七日矣；乃奏大调天下援师。大清兵深入至山东、淮北；癸未春，载护车牛、人口竟去。周延儒出视师，不能一有所创。公乃请告归；为言官所纠，缇骑逮下刑部狱。甲申春，特旨赦公，以前官督饷直、浙出都，而闻先帝之变。宏光立，授戎政尚书，加衔太子太傅；请建四辅以藩南京，未果行。复告归；而南京失国。会陈遵谦等迎立鲁王，召公直东阁；而以长子世凤代总军事，支撑江上者一年。丙戌六月，大清兵至绍兴，公急走归东阳。赴池中死。
附记：当缇骑逮公过苏州，苏人感公旧德，万众拥之，罗拜恸哭；宰牛羊生祭，且拜且哭，献酒。公从容语众曰： 予何德于汝！今兹行无伤也，有周相公手书在，非我不御罪也 。遂受而饮之。及北上，出书呈上；故得免。此苏人口述，以为公之快事。东阳、义乌，属金华府。
王之仁见杀
兴国公王之仁，载其妻妾并两子、幼女、诸孙等尽沈于蛟门下；捧敕印北面再拜，投之水。独至松江，峨冠登陆；百姓骇愕聚观。之仁从容入见内院洪承畴，自称 仁系前朝大帅，不肯身泛洪涛；愿来投见，死于明处 。承畴优接以礼；命薙发，不从。八月二十四日（丁酉），见杀。
闻之仁骂承畴曰： 昔先帝设三坛祭汝，殆祭狗乎 ！
陈函辉死节
公讳函辉，字木叔，号寒山；台州临海人。崇祯甲戌进士，除靖江知县。先帝留心吏治，许科道官以风闻上言。而御史左光先按浙过吴，因劾浒墅钞关主事朱术{土旬}及公；公坐罢，里居。浙东监国，授公礼部侍郎。越州之亡，公赴水死。
公少年时，落笔妙天下，笑骂皆成文章；人争诵之。其交游，亦遍吴、越间。及为令，尝以县奉客，遂挂弹文以免。及公一死，海内翕然称其大节焉。今读其文，殆类有道者。其绝命词云： 余以五月晦日晚，从主上出亡。值乱兵间，道相失。还自僻路，徒步重茧；八阅月，始得抵台。城闭，痛哭入云峰山中。有池，可从灵均大夫之后。是夜，宿湛明大师禅房。漏下五鼓，作六言绝句十章。其一云： 生为大明之人，死作大明之鬼；笑指白云深处，萧然一无所累 ！其二云： 子房始终为韩，木叔死生为鲁；赤松千古威名，黄蘗寸心独苦 ！其三云： 父母恩无可报，妻儿面不能亲；落日樵夫河上，应怜故国孤臣 ！其四云： 臣年五十有七，回头万事已毕；徒惭赤手擎天，惟见白虹贯日 。其五云： 去夏六月廿七，今岁六月初八；但严心内春秋，莫问人间花甲 ！其六（阙）。其七云： 手着遗文千卷，尚存副在名山；正学焚书亦出，所南心史难删 。其八云： 慧业降生文人，此去不留只字；惟将子孝臣忠，贻与世间同志 ： 今日为方正学，前身是寒山子；徒死尚多抱惭，请与同人证此  ！又遗友人书云： 辉死矣！季札之剑、孝标之书，皆诸先生心事也。或念辉生平忠悃，得存其遗孤、藏其遗骨、收其遗文，所谓埋我三年而化碧地下，必有以报诸公矣 ！又自作祭文一、 埋骨记 一，从容笑语，扃户自经死。
 编年 载自经；而 启祯录 载赴水。故并志俟核。
陈潜夫阖室沉河
太仆寺少卿陈潜夫偕妻孟氏、妾孟氏夫妻姊妹联臂共沉河死。
陆培与潜夫皆杭人。诸生时，同盟相善；后有违言，遂相仇。寻俱入仕。大清兵至，潜夫死；培居家闻城降，即自缢。两人卒同殉国，人咸称之。
朱大典阖门焚死
朱大典，号未孩；浙江金华人。万历四十四年丙辰进士，历任巡抚凤阳、户部侍郎。及鲁王监国，加大学士衔。大清兵至金华，大典固守；攻月余不下。用红衣炮击破之，大典阖门纵火焚死。其子师郑邠，武进人；亦死。
张鹏翼见杀
总兵张鹏翼守衢州，标下副将秦应科等为大清内应；城破，鹏翼及乐安王、楚王、晋平王皆被杀。督学御史王景亮被执，不顺；遇害。
王瑞旃自缢
王瑞旃字圣木，温州永嘉县人。天启五年乙丑进士，原官兵部职方郎。大清兵陷温州，贝勒下擢用之令；乃集先世遗像，亲为题志，且拜且泣曰： 死见先帝，即归膝下耳 ！遂与姻友会酌，悲歌尽欢。已而，入户缢殉。
邹钦尧赴江
邹钦尧字维则，永嘉人；郡庠生。大清朝总镇范某下令髡发，钦尧即赴江；流尸不可得。
叶尚高饮药痛骂死
叶尚高字向桠，永嘉人；邑庠生。大清兵入城，尚高被发佯狂；儒巾帛衣，截神祠本台为铎状，摇布狂言，惟 洪武圣训 四字朗朗彻人耳。上丁释奠，尚高冠进贤冠，倚庙柱肆詈当事；庭鞫，不跪。鞭箠血遍体，略无一语；惟呼 太祖高皇帝 而已。被创后，吟咏自若；和 正气歌 ，有 未吞蒲酒心先醉，不浴兰汤骨已香 之句。饮药痛骂死。狱吏欲倒出尚高于窦，诸士拥圜扉，枕尺环哭，几噪；事闻，有司乃坏棘墙，舆尚高至宅殓焉。
钱肃乐入海
钱肃乐字希声，号虞孙；浙江宁波鄞人。崇祯丁丑进士；授太仓知州，尝兼摄崇明、昆山两邑事。年饥，薙山贫民相聚掠富家；公捕倡乱者，杖杀之，邑赖以安。壬午，入为刑部员外；寻丁艰。乙酉，南京破，因遂与郑遵谦、孙嘉绩、陈函辉等会师江干。浙直历授公佥院、副院、少司马，皆辞；戮力军中者一年。
丙戌，钱塘失守，公携家入海。闽中复授公副院；公至，则延平已破，复遁迹海岛中。
丁亥，郑彩治兵海上，福建起兵；公复以掌邦政召，乃与熊汝霖、马思理、沈宸荃、林垐、吴钟峦等协力任事。戊子，加阁衔。公见国势日蹙、藩镇骄悍，忧愤成疾，卒于海外之琅琦山。遗命以先朝员外冠服殓，故仍称员外云。
张名振题诗金山
大清顺治十一年（甲午）正月，海船数百溯流而上；十三日，抵镇江，泊金山：大帅张名振、刘孔昭及史某也。二十日，名振等白衣方巾登山，从者五百人。寺僧募化；名振曰： 大兵到此，秋毫不扰，得福多矣；尚思化乎 ？僧曰： 此名山也 。名振助米十石、盐十担；且书簿云： 张某到此，大兵不得侵扰 。徘徊半日，乃下。次日，纱帻、青袍、角带复登山，向东南遥祭孝陵，泣下沾襟。设醮三日；题诗金山云： 十年横海一孤臣，佳气钟山望里真。鹑首义旗方出楚，燕云羽檄已通闽。王师枹鼓心肝噎，父老壶桨涕泪亲。南望孝陵兵缟素，会看大纛祃龙津 ！前云： 予以接济秦藩，师泊金山，遥拜孝陵有感 。后云： 甲午年孟春月，定西侯张名振同诚意伯题并书 。越二日，掠辎重东下。二十三日，旌旗蔽江而下，炮声霹雳，人人有惧色。
四月初五日，海艘千数复上镇江，焚小闸。至仪真，索盐商金；弗与，遂焚六百艘而去。名振还师海岛。
是年病，遗言令以所部归监军张煌言，悉以后事畀之。论者谓陶谦之在豫州，不是过也。殁后，煌言为之葬于芦花澳。
附记：张名振舟师至泰兴，有李公仁者被掠，击柝二日，谓卒曰： 吾秀才也，不堪此役 ！卒引入见名振；及辕门，有金字牌一面，上书 军令十条：一、劫掠子女者，立刻处斩。一、杀无辜百姓者，斩。一、见敌兵不杀而故纵之者，斩。…… 云云。进见名振，名振绿袍、戴丞相冠，年六十余；与刘孔昭同居一大舟。知李为庠士，命立语；问南都、镇江等处兵势若何？李迎其意曰： 大清师虽众，能战者少 。名振曰： 取天下当何如 ？李曰： 老台台胸中盖已定矣，书生何知；且国家失已十载，何不直抵中原 ！名振曰： 极有此意，但兵微将寡，不敢轻试其锋。虽不能恢复中原，而海中明朝依然如故 。语毕，泣下。名振问故；李曰： 思父母耳 。名振曰： 父子乃一生伦理、君臣实万世纲常，何必如此 ！遂赠银五两、绢二匹，遣归。
大清部院郎廷佐致明帅张煌言书
钦命南京部院郎，致书于元老大君子阁下：
仆素性愚鲁，谬膺特简。自莅任以来，事无巨细，惟在安民。上天好生恶杀，则人何敢不畏鬼神，而忘自纵横、搅乱百姓也。尝有海上诸公归来如顾镇忠、王镇有才者，日久抵掌，因备悉大君子忠孝至性，出自天成。本标总兵黄鼎，亦津津道之不置。方知至人举动，别有苦心；与寻常山海辈借口起义者如较天壤，语难同日。景仰之私，非今伊始。目今新奉恩诏，为山海诸君子大开宏造：凡投诚文武官员，照原官题职；地方官，即为起文赴部推补实缺。天语煌煌，遐迩昭布，非敢谬言。倘邀天幸，大君子幡然改悟，不终有莘；自膺圣天子特达之知，轰轰烈烈，际会非常，开国奇勋，共襄大业：此其上也。如曰志癖孤忠、愿甘恬退，优然山中宰相，祖茔坟墓朝夕相依，骨肉至亲欢然团聚；出处既成，忠孝两全：此其次也。其或不然，即于归来之日，祝发陈词；仆代请作盛世散人，一瓢、一笠逍遥物外，遍选名胜以娱天年：又其次也。亦强日坐危舟，魂惊恶浪，处不成处、出不成出，既已非孝、亦难名忠；况且震听海岸，未免惊扰百姓，窃为大君子难闻者。仆率愚直之性、行简淡之词，屏去一切繁文套语。如逆闯之害，何以当仇？本朝之恩，何以当报？当仇者，不审天时，自甘扑灭；当报者，妄行恃险，自取沦亡。邪正之至理、兴衰之大数，有识者燎若观火；又何必烦词，取厌大君子之清听哉！
昔人有言：局内人明者自暗、局外人暗者自明。某以局外之观，略陈鄙意；不避嫌疑，倾心万里。终不敢效轻薄者以笔舌争长，不敢蹈骄矜者以高抗取罪；至诚之心，望祈同乐！其采听与否，惟大君子裁酌已耳。临楮神越。
张煌言复书
钦命赞理恢剿机务、察视浙直水陆兵马兼理粮饷兵部侍郎兼翰林院学士张，复书于辽阳世胄郎君执事前：
夫揣摩利钝、指画兴衰，庸夫听之，或为变色；而贞士则不然。其所持者天经地义，所图者国恨君仇，所期待者豪杰事功、圣贤学问；故每毡雪自甘、胆薪弥厉而卒以成功，古今以来，何可胜计？若仆者，将略原非所长；祗以读书知大义，痛愤国变，左袒一呼，甲盾山立。{山厄}{山厄}此志，济则显君之灵；不济，则全臣之节。遂不惜凭履风涛，纵横锋镝之下，迄今余一纪矣。同仇渐广，晚节弥坚；练兵海宇，祗为乘时。此何时也，两越失守，三楚露布以及八闽羽书，奚啻雷霆飞翰！仆因起而匡扶帝室，克复神州；此忠臣、义士得志之秋也。即不然，谢良、平竹帛，舍黄绮衣冠，一死靡他；岂谀词浮说，足以动其心哉！乃执事以书通，视仆仅为庸庸末流，可以利钝、兴衰夺者。譬诸虎仆戒途、雁奴守夜，既受其役而忘其衰；在执事固无足怪，仆闻之怒发冲冠！
虽然，执事固我明勋旧之裔、辽左死士之孤也。念祖宗之恩泽，当何如怨愤；思父母之患难，当何如动念！稍一转移，不失为中兴人物。执事谅非情薄者，敢附数行以闻。
张煌言临难赋绝命词
张煌言字元箸，号苍水；鄞县人。崇祯壬午，举于乡。鲁王监国，授翰林院编修。丙戌师溃，范海。己丑，从鲁王居健跳。庚寅，闽师溃，诸将以监国退舟山；张名振当国，召以所部入卫。时郑成功纵横海上，遥奉隆武为号；于监国则修寓公之敬而已。惟煌言以名振军为卫，成功因之加礼。煌言极推其忠，尝曰： 招讨始终为唐，真纯臣也 。成功亦言： 公始终为鲁，与吾岂异趋哉 ！
迨后势孤力竭，与心腹十余人，将至普陀落伽山祝发为僧。内一人欲降大清，遂私见浙江赵部院。赵曰： 汝欲为官，必先建功为进身地 ！其人以某日张煌言至普陀告，遂率师擒获。公方巾见赵，略叙寒温；盖赵曾入海与公会者，只论海中事，降公之意绝不谈。久之，赵始曰： 公若肯降，富贵功各可致 ！公正色曰： 此等事讲他恁的，在小弟惟求速死而已 ！赵知公意不回，遂馆公。疏闻，廷议有谓宜解京斩之者、有谓宜拘留本处者，又有谓优待以招后来者；久不决。部覆云： 解北，恐途中不测；拘留，虑祸根不除。不如杀之 。临刑时，挺立俟死；乃曰： 陈上交锋被获，死亦甘心；今如此，于心不服 ！作绝命诗四章，众竞传之。方杀时，刀折为两，咸大异焉。
其诗曰： 义帜纵横二十年，岂知闽统属于阗！湘江只系严光鼎，震泽难回范蠡船！生比鸿毛犹买国，死留碧血欲支天。忠贞自是人臣事，何必千秋青史传 ！ 何事孤臣竟息机，暮戈不复挽斜晖？到来晚节惭松柏，此去清风笑蕨薇。双鬓难堪五岳往，一帆犹向十洲归。叠山迟死、文山早，青史他年任是非 ！ 揶揄一息尚图存，吞炭、吞毡可共论？复望臣靡兴夏祀，祗凭帝眷答商孙。衣冠犹带云霞色，旌旆仍留日月痕。赢得孤臣同硕果，也留正气在乾坤 。 不堪百折播孤臣，一望苍茫九死身；独挽龙髯空问鼎，姑留螳臂强当轮。谋同曹社非无鬼，哭向秦廷那有人！可是红羊刚换劫，黄云白草未曾春 ？
附记：当郑成功趋围南京，张煌言一军抵芜湖，令甚严。一兵买面，价直四分，止与十钱。店主哄起白张，张问兵；曰： 诚有之；时无钱耳 。张曰： 汝食大粮，何云无钱 ！将蓝旗投下，曰： 拿下去 ！左右缚兵，兵问故；曰： 张爷令斩汝 ！兵大惊曰： 吾罪岂至此乎，容吾回禀 ！张曰： 吾有谕：在外即一钱亦斩，况四分乎 ！遂斩之。诸军肃然，狄毫无犯。商舟数百随张，张俱给一小旗，白心、元色镶边，竖舟前。军士望见，即呼曰： 此船板张爷船也 ！贾舟虽出入兵间，无不获全者。凡舟坏，俱禀张总管；故兵呼 船板 云。
沈廷扬殉节
沈廷扬字季明，崇明人。为人多智，好谈经济。崇祯中，以海运策干时见用，加光禄寺少卿。宏光立，命以原官督饷，馈江北诸军。疏请海运百艘，可改充水师；沿江招集简练，愿统之以成一军，为长江之卫。不报；但命运米十万饷吴三桂军。大兵下江南，廷扬航海入浙。鲁王监国，加户部侍郎兼右佥都御史，总督浙、直，令由海道以窥三吴。时田仰为相，忌之；乃至舟山依黄斌卿。
丁亥，松江吴胜兆将举事，送款舟山；廷扬曰： 事机不可坐失 ！定西侯张名振慨然请行，邀为导；乃谓之曰： 兵至，必以崇明为驻札地 。至崇明，舟泊鹿港；五更，飓风大作，军士溺死过半，大兵岸上呼 薙发者不死 。名振与张煌言、冯京第杂降卒中逸去。廷扬叹曰： 风波如此，其天意邪！吾当以死报国。然死必有名 。乃呼游骑曰： 吾都御史，可解吾之南京 。时经略洪承畴与有旧，使人说之薙发。问谁使汝来？曰： 经略 。廷扬曰： 经略死松山之难久矣，安得有其人 ！承畴知不可屈，遂与部下十二人同日被刑死。其亲兵六百人，斩于苏之娄门，无一降者；时比诸田横之士云。


宏光出奔
五月初十日，京师各城闭门。午后，唤集梨园子弟入大内演戏，上与太监韩赞周、屈尚忠、田成等杂坐酣饮。二鼓后，上奉太后、一妃与内官四、五十人跨马从通济门出，文武百官无一人知者。遗下宫娥女优五、六十人，杂沓于西华门内外；得随一人拉去为幸（ 编年 云： 上跨马从聚宝门出狩 ）。
上至太平府，刘孔昭闭城不纳，傍徨江次；乃奔坂子矶就黄得功营。得功方出兵与左兵战；闻之，即归营，向泣曰： 陛下死守京城，臣等犹可借势作事。奈何听奸人之言轻出，进退将何所据？此陛下自误，非臣等误陛下也！臣营弱薄如此，其何以处陛下哉 ！居两日，刘良佐奉大清豫王令追至，且召得功。得功怒，单骑不甲而出，隔河骂之；挥鞭誓死，言 我黄将军志不受屈 ！良佐伏弩射中得功喉，得功叹曰： 吾无能为矣 ！归营拔剑自刎。良佐即入其营，挟上回南京（一云：马士英撤江北诸军堵左兵，惟刘泽清不行、亦不北拒，大清兵遂直下。五月十一日，宏光出奔。十二日，驻太平府二十里外，阮大铖、朱大典、方国安等来见，欲避入太平；刘孔昭率百姓闭城不纳。十三日，往芜湖；水师总兵官黄斌卿先遁，登中军翁之琪舟。十四日，因就黄得功居两日，将谋往浙。刘良佐追及，得功死之；兵未渡浮桥，铁索忽断，军士望洋而止。上遂蒙尘，翁之琪投水死）。
五月二十五日，宏光以无幔小轿入城，首蒙包头、身衣蓝布衣，以油扇掩面；太后及妃，乘驴随后。夹路百姓唾骂，有投瓦砾者。进南门易马，直至内守备府。见豫王叩头，豫王坐受之。命设酒于灵璧侯府，坐宏光于太子下。赵之龙暨礼部八人侍宴，唤乐户二十八人歌唱，饮酒。席中豫王向宏光问曰： 汝先帝自有子，汝不奉遗诏，擅自称尊，何为 ？又曰： 汝既擅立，不遣一兵讨贼，于义何居 ？又曰： 先帝遗体，止有太子；逃难远来，汝既不让位，又转辗磨灭之，何为 ？宏光总不答。太子曰： 皇伯手札召我来，反不认；又改姓名，极刑加我。奸臣所为，皇伯不知 ！豫王又曰： 我兵尚在扬州，汝何为便走？自主之耶，抑人教之耶 ？宏光答话支吾，汗出沾背，终席俛首。席散，拘于江宁县，与太后、一妃同处。豫王令旧臣往视，惟安远侯柳祚昌、侍郎何楷视之；宏光嘻笑自若，但问马士英奸臣何在尔。
黄得功既死，得功左协部将田雄负宏光与右协部将马得功降附大清，献于豫王。当雄负宏光时，宏光恨甚，啮其肩，遂成人面疮。时在五月；后每逢夏五月便发，痛不可忍。每日食肉三斤，以一脔覆其上，痛稍止。顷之，复痛；又易新肉覆之，痛乃缓。已而复痛，反覆不得休息。如是者十八年。至康熙二年五月二十日，终以此疮死。雄字明宇，宣府左卫人。得功两目赤，临阵大声呼疾，故众号为 马叫唤 。得功字小山，辽东广宁人。
附记：五月初一日，有书联于东、西长安门柱云： 福人沉醉未醒，全凭马上胡诌；幕府凯歌已休，犹听阮中曲变 。又云： 福建告终，只看卢前、马后；崇基尽毁，何劳东捷、西沾。先是，三月下旬夜半，书马士英堂中云； 闯贼无门，匹马横行天下；元凶有耳，一兀直捣中原 。求其人不得。 福人 ，指宏光；本福王也。阮大铖喜作歌曲，时为兵部报捷，故 幕府 云云。 卢 ，太监卢九德也。 西沾 ，李沾也。 闯贼无门 ，骂士英马贼也。 元凶有耳 ，阮字也。
豫王渡江入城
五月初八日，大清兵驻瓜州，排列江岸，沿江窥渡；惟总兵官郑鸿逵、郑彩帅水师御之。京口兵船，则有时到江中；而黄斌卿、杨文骢兵列南岸，隔江互发炮声相应如戏赛者已三日矣。
初九日晨，大清兵开闸放行，蔽江而南。二郑兵见之，各扬帆东遁。江南之师，一时皆溃，武弁各卸甲鼠窜。巡抚霍达方整导出衙，未至江边，即狼狈返；易服杂下役中，窃逃附小舟，潜入苏州。郑鸿逵复入丹阳，烧劫南走，鸡犬一空。黔兵之从杨文骢者，存二百五十人，奔还南京。传言大清兵已下江，京口无备；都人大震。豫王谋渡江，夜半乘西北风大顺，令军中每人具案二张、火十把；如违，笞四十棍。众兵掠民间台几及扫帚，将帚系缚台足上，沃油燃火，昏夜乘风放入江中，顺流而下，火光彻天；南兵见之，谓大清师济江，遂大发炮击之。然风顺水急，愈击愈下；久之炮几尽。王乃从七里港渡江（ 遗闻 云： 初八日夜，大清兵编筏张灯由镇江，而别由老鹳河渡。初九日，尽抵南岸。老鹳河，即俗称七里港 ）。
十四日，豫王兵到都城，忻城伯赵之龙率礼部尚书管绍宁、总宪李乔各遣二官缒城出迎，跪道旁，高声报名。将近豫王前，喝起，众人仓皇入报。此时大雨淋漓，无一骑、一卒敢跕檐下者。二大僚匐匍进，行四拜礼。豫王驻师天坛中。
附记：豫王到城下，遣四十人入城，询问降情真否；众以实对。北使乃出，王令兵退四十里驻营（或云：即紫金山下是也）。初，豫王驻师城外，赵之龙欲迎入，百姓不愿，罗拜于地。之龙下马，谕众曰： 扬州已破，若不迎之、又不能守，徒杀百姓耳！惟竖了降旗，方可保全 。众不得已，从之。
赵之龙，号易庵；河南仪封籍，南直虹县人。太子太保、忻城伯。
十五日，大开洪武门。二大僚统百官献册，行四拜礼。赵之龙叩首，请豫王进城。保国公朱国弼、镇远侯顾鸣郊、驸马齐赞元咸至，豫王问勋戚为太祖、为成祖？之龙一一具答。豫王喜，加之龙位兴国公，命立朱国弼上，赐金镫银鞍马、貂裘八宝帽。令军中设牛酒，席地共坐。豫王问太子何在？之龙以 王之明 对。豫王曰： 逃难之人，自然改姓名；若说姓朱，你们早杀过了 。朱国弼曰： 太子原不认，是马士英所易 。豫王大笑曰： 奸臣！奸臣 ！晓间，赵之龙捧太子出城至营，豫王离席迎之，坐于己右，相处不离丈许。李乔进城齎告示二道，一为大清摄政王晓谕江南文武官民、一为钦命定国大将军豫王晓谕南京官民；大约言 福王僭称尊号，沉湎酒色，信任佥壬，民生日瘁；文武弄权，只知作恶纳贿，惟思假威跋扈。上下离心，远近仇恨 。时以为实录。
十六日晨，豫王受百官朝贺，递职名到营参谒如蚁。赵之龙令百姓家设香案，黄纸书 大清皇帝万万岁 ；又大书 顺民 二字粘门。王铎诣营投到；以其弟王{金磨}在营，甚礼之。查不朝参者，妻子为俘；差假，本堂报知注册。每日点名，大僚俱四更进而午复归。工部尚书何瑞征先于十一日自缢不死，损左足，卧家不朝；王令缚之。瑞征索剑自刎，其子持之。赂官以揭进，禁官为之请；乃准调理。
附记：是日，郑鸿逵兵过石幢。予往东观之，水陆拥挤疾行，自北而南，凡三昼夜。或云六万人。呜呼！虽多亦奚以为！
十七日，礼部引大清官二员从五百骑由洪武门入，骑谓城上人曰： 勿放炮 。礼部向帝阙四拜，因泪下。大兵问故？礼部曰： 我痛惜高皇帝三百年之王业，一朝废坠；受国厚恩，岂不痛心 ！大兵为之叹息。候正阳门开，索匙不得；礼部引进东长安门。盘九库见银九万两，即命此官驻皇城内守之。总宪李乔独先薙头易服，豫王骂之。
附记：常州知府郭佳胤遁入太湖。郭字如仲，号夔一；河南归德府宁陵县人。崇祯丙子举人，丁丑进士；初为无锡知县，后即升常州太守者也。时大清已遣使至常州索册，府无正官，留张守备坐堂。是日，无锡放监铺。
先是，南京居民自相禁止，途次寸步难行。至是，以豫王晓谕，百姓居行如故。
十八日，文武官与坊保进牲醴、米面、菜果于营，络绎塞路。赵之龙唤优人十五班进营开宴，逐套点演；正酣悦间，忽报各镇兵至，之龙跪呈豫王，王不为意。戏毕散席，发兵三百，遣将将之，即行。有顷，擒刘良佐至。良佐叩首，请以擒宏光赎罪。豫王允而遣之，随拨三百人同行（或云大清将招刘良佐曰： 尔等豪杰，不知天命乎 ？良佐遂请降。又内官进鲥鱼二大箩，极其卑礼；豫王不受）。
十九日，赵之龙同大清兵并骑入城。分通济门起，以大中桥北河为界，东为兵房、西为民舍；通济、洪武、太平、神策、金川凡六门，居大清兵。自是东北城民居日夜搬移，提男抱女，哀号满路；西南民房一椽，日值一金。豫王斩兵抢物者八人；并示 前日入内抢掠诸物，自行交还江宁县；藏匿者枭示 。
附记： 无锡日记 云： 是日下午，常州推官伺家驹在无锡杀二人于大市桥。二人俱姓华，兴道乡人；兄弟五人在乡间抢掳，族叔呈之，立刻枭首。所抢不过西瓜及酒二坛而已，族叔止欲笞之；以时乱，借以警众，遂杀之。族叔亦悔而泣焉。
二十日，内院学士洪承畴牌谕： 翰林大小官每日入内办事，仰掌院陈于鼎造册送进。每日清晨，点兵 。午后，令文武将印信、札付尽数交纳武英殿换给，御史王懩、大理丞刘光斗、鸿胪丞黄家鼒等往各府取降顺册。
二十一日，大放三日，妇女出城者万计。赵之龙先薙头，魏国、安远、永康、灵璧、临淮诸爵以渐剃讫；文官惟李乔、姚孙矩自薙。
二十二日，豫王令建史可法祠，优恤其家。
二十三日，豫王进城，衣红锦箭衣，乘马入洪武门。白棍一对前导；文武班列道旁，无一不至者。
二十四日，刘良佐以宏光到，暂停天界寺。
二十六日，豫王各城门帖示云： 薙头一事，本国相沿成俗。今大兵所到，薙武不薙文、薙兵不薙民；尔等毋得不遵法度，自行薙之。前有无耻官员先薙求见，本国已经唾骂。特示 。黄营兵数万人随大清官进城，向豫王求用；豫王收其衣甲，散遣之。
二十七日，豫王谒明太祖陵，行四拜礼。四顾嗟叹，唤灵谷寺住持速行修理。黄家鼒至苏州，抚臣霍达复归郡（一云家鼒至苏州招抚，被害）。二十八日，豫王出南门报恩寺行香，观者如堵。黄端伯向豫王愤惫大恸，赵之龙欲杀之，豫王不许；之龙乃执送狱。豫王令确报殉节诸臣及民间妇女,各坊共报男女二十八人。
二十九日，豫王令调兵八万下苏、杭。
三十日，豫王以宏光所选淑女配太子。数月后,北行；太子及宏光随之,后俱凶问。
附记：刘孔昭自太平掠舟顺流而东，江行入常熟，诡言起义；佥都御史霍达招之入郡，不应。停攻一县，白粮满载入海。
附记： 无锡日记 云： 五月二十七日，刘光斗至无锡讨册，舟泊西门桥。光斗，武进人；天启乙丑进士。崇祯朝，为河南道御史；因贪黜罚。大清入南京，遂降附为官。安抚常、镇士民，讨州县户口、粮役册，旗盖炫耀，邑中乡绅拜之者如市。望亭巡检来见，光斗曰： 汝好，该升一级 。即升主簿，掌县印。将粮船俱提常州去。先有示云： 安抚刘批：该县速备船只，士民不必惊慌 。常镇道张健批： 本道发令箭一枝，仰无锡百姓各安生理；大兵到处，秋毫无犯  。又 六月初一日，苏州巡抚霍达将粮散于百姓；常州竖 顺民 旗，至丹徒迎大清兵 。 初二日，无锡选贡士王玉汝等具肉一百担、面一百担、羊三头，以迎大清兵。传闻大清兵恶门神，城中各家洗去；粘 大清万岁 于门上。按玉汝字元琳，庶吉士王表裔孙；崇祯甲申，选贡。大清兵南下，时刘光斗与玉汝善，移札曰： 师至而抗者屠，弃城而乏所供应者火。当为桑梓图万全 ！玉汝乃与邑民具牛酒公迎。已而同邑顾杲拥众鹅湖，玉汝单舸往谕，遂遇害。杲掠沙山，亦为土人所杀 。
南都殉节诸臣
乙酉五月十二日，钦天监挈壶官陈于阶自经。此死节之最早者。豫王入京，刑部尚书高倬、户部郎中刘成治署中自经死。十八日，国子监生吴可箕鸡鸣山关帝庙中缢死。其死而不知日者，中书舍人陈爊及子举人伯俞、户部主事吴嘉胤也；不知名者，投秦淮河中冯小珰与百川桥下乞儿也。小珰以色幸，卒以身殉。乞儿题诗桥上有云： 三百年来养士朝，如何文武尽皆逃？纲常留在卑田院，乞丐羞存命一条 ！又礼部郎中刘万春、主事黄端伯以不朝，被杀。端伯字元之，江西南昌人；深明禅学。其绝命词云： 问我安身处，刀山是道场 ！又 补遗 云： 南京之变，以死闻者，尚书何瑞征、光禄卿葛征奇、户部郎刘光弼也 。
附记：刘万春，扬之泰州人。大清兵入南部，万春降。时豫王禁女出城，万春有妾在城内，缒之而出，为守者所执；入见豫王，万春大骂而死。此与前载稍异；乃泰州邵廷辅口述。邵又云： 吴甡，扬之兴化人；崇祯朝大学士。大清兵至，祝发居师姑潭；自题句云： 宰相出家，师姑潭里吴和尚 。久之，无有续其联者。
宏光时，有古史不经见者二事：其始立也，革工常应俊封伯；及其失也，乞儿死难。一勋臣与一忠臣异矣！然封伯，遇也，为应俊易；死难，义也，为乞儿难。予思乞儿非常人，盖隐君子也；欲以一死愧当时大臣之不如乞儿者。
龚廷祥沈水死龚廷祥，字伯兴，号佩潜；无锡人。幼时，乡达陈幼学一见称异。为诸生，游马文忠世奇门。崇祯已卯举人，癸未进士；有 不愿为良臣、愿为忠臣 之语。甲申思宗殉社稷，世奇殉难；廷祥设师位，为文祭且哭，如谢翱祭文信国状。乙酉，补中书。
居无何，南都陷。廷祥具衣冠，别文庙；登武定桥，睹秦淮河叹曰： 大丈夫当洁白光明，置身天壤；勿泛若水中凫，与波上下 。迺发愤自誓曰： 敢贪生以全躯者，有如此河 ！遂沈水死。
前一夕，手书寄子书成，付家人；越日乃逝，实五月二十三也。书曰： 节义之士，何代无之。只是吾节不成节、义不成义，愧赧在心！愿吾诸儿守父训诫，做好人、行好事；吾虽在地下，有余荣矣。但目前事，不得不细言之：自吾正月出门，与吾母执手相别，欲得一诰命以荣父母。四月十八日，果命下，准诰封；吾事济矣。吾又讨差，可归定省矣。不意五月十一日，天子播迁。吾是时艰苦万状，有欲强吾奉迎一事者；吾此心何心，忍背国恩乎？唯有捐躯见志而已。但思吾一见老母而不得，肝肠寸剖、血泪满襟。气数既如是，汝辈要小心谨慎，奉事祖母；切不可预外事，切不可得罪于人，至惹灾祸：此吾之孝子也。吾因生平愚拙，事事要学古人，故至于此。然不忠、不孝，何以见先人于地下！念之怆然，思之快然 。
附记：公幼颖敏，其父令作破题，时有烛在案，即以为题。公作一破云： 丹心照国，身尽而心完矣 。父大赏之，知非凡儿也；后竟以为谶。公家贫，杭济之先生尝云： 公作文迅疾，有中才 。一日，应童子试不利，共走常州；晨饮白酒于市即大吐，俱粉团也。盖贫不举火，买团坊问，因饿劳作呕耳。时会严寒，与先君子同卧外舅氏。及晨，先君子起，闻公在帷中作衣被声，良久不起。先君子问之，公应曰： 汝不解妙法 。及揭帷，公语先君曰： 吾服尚无棉，颇觉背冷。今以裤下一层反拊背上束之，岂非妙法乎 ？相与一笑。其贫苦若此。华允诚不跪死
华允诚，字汝立，号凤超；常州无锡人。天启壬戌进士；癸亥，选工部都水司主事。会魏奄用事，诸名贤皆放逐；公假归。崇祯己巳，起补营缮司主事；寻升员外郎。其冬，大清兵入塞，都城戒严。诸曹郎分守城门，多以守御不备，杖阙下，有死者；而公守德胜门，独完。调兵部职方员外；乞休，不允。公见当时铨阁比周，举错徇私；上疏言 三大可惜、四大可忧 。可忧一条言： 国家罢设丞相，用人之职，吏部掌之，阁臣不得侵焉。今次辅、冢臣以同邑为朋比，惟异己之驱除；阁臣兼操吏部之权，吏部惟阿阁臣之意。线索呼吸，机关首尾：庇同乡，则逆党可公然保荐；排正类，则讲官可借题逼逐 。又言： 丧师误国之王化贞宜正罪，洁己爱民之余大成有可矜 。疏入，奉旨切责回话。公再疏直纠次辅温体仁、冢臣闵洪学罪状，言尤切直。体仁、洪学疏辨，幸上明察，颇得其情，公仅得罚俸。未几，以终养归。上寻释余大成于狱，置王化贞于法，逐唐世济而罢闵洪学；皆用公之言。
公里居十余年，而有京师之变。南京立，起补吏部验封司员外郎，署选司事。公见时事日非，叹曰： 内无李、赵，外无韩、岳，欲为建炎、绍兴，亦何可得 ！遂谢归。南京陷，公惟饰巾待尽，杜门者三年。
戊子，潜居乡间，偶过其婿家，会有告其婿未薙者，下逮，并执公。见巡抚土国宝，国宝劝公薙发，不从。解至南京，见巴帅，不跪。时巴着快靴，踢折公膝；复拔公发几尽。公曰： 吾不爱身 ！遂见杀。从孙尚濂字静观，平日举动皆效公；同日遇害，年仅十九耳。
公登第，出贺文忠逢圣之门；而师事高忠宪攀龙。尝师程子静坐，终日如泥塑人。忠宪临难，特书一帖授公曰： 心如公虚，本无生死 。公遂豁然于生死之际矣。诗文不多；盖得力在理学，文章其余技也。最著者有 渡江 一律云： 视死如归不可招，孤魂从此赴先朝。数茎白发应难没，一片丹心岂易消！世杰有灵依海岸，天祥无计挽江潮。山河漠漠长留恨，惟有群鸥伴寂寥 。人共传之。
徐汧沈虎邱后溪死
徐汧字九一，号勿斋；长洲人。崇祯元年（戊辰）进士，改庶吉士。授简讨，累迁右春坊右庶子。庚辰，分考礼闱。辛巳，奉差南归；寻丁忧。南京建国，起詹事府少詹事、翰林院侍读学士。公知事不可为，不之官。乙酉闰六月，大清兵至，下令薙发；公誓不屈辱，曰： 以此不屈膝、不薙发之身见先帝于地下 ！遂自沈于虎邱后溪死。
公自己巳之难，从都中寄书故人曰： 明天子在上，知万万无虞；然事势危急，即有不可知，惟以一死报君父 。甲申之变，公方里居，号恸欲绝。是年烈皇圣诞，感激赋诗四章，言之血泪。自题画像曰： 汧乎！而忘甲申三月十九日事耶？而受先皇厚恩，待以师臣之礼；而子枋、柯以稚子，一登贤书、一食廪饩，尺寸皆先皇赐也。而不能断脰纳肝以殉国难、复不能请缨枕戈以雪国耻，而偃息在床，何为者耶？义当寝苫，罪当席席稿。存此寝苫、席稿之心以教诲尔子，庶几其勉于大义，毋若厥父偷惰负恩也 。盖公忠义出于天性，捐躯报国，其志然也。公少就学于兄养淳，养淳为陈文庄妹婿；因得公文，奇之曰： 吾里中乃有汤若士 ！每向人述文庄言，有知己之感。
公长子孝廉枋，自公没后，杜门不入城市。
附 圣诞哀感 云： 洒泪先皇似向隅，吞声岂忍忆嵩呼！衣冠此日趋南阙，玉帛何年会冀都？圣主哀思应避殿，微臣隐忍尚全躯。亦知佐命悲欢异，还记今朝令节无 ？又 挽许琰 云： 祸缠霄极帝星微，龙驭苍黄去不归！汉殿衣冠浑欲扫，燕京钟虡已全非。人轻李萼师谁借？邑□王生义庶几。赡拜鼎湖因北首，朝朝应见素魂飞 。
孙源文哭死孙源文字南公，无锡人；万历甲戌状元。孙继皋季子。性孝友，博学工诗文；凡河漕、军屯、钱赋、历律、山川、星纬之书，悉窥其奥。
甲申三月思宗殉社稷，源文昼夜哭。鬻产得金，仿宋任元受故事，集缁流刺血为文，恭荐帝右，躄踊几绝；观者皆泣下。遂咯血声喑。赋诗曰： 少小江南住，不闻鸿雁哀；今宵清枕泪，和尔旧京来 。悲吟不辍，疾益甚。友人询以后事，唯曰： 家受朝廷特恩，死吾分也 ！余不及。遂卒。论者谓：源文一草莽臣耳，至悲其君以死，岂特屈原之于怀王哉！
严绍贤同妾缢死
严绍贤字与扬，无锡人；为吴诸生，从叔司寇严一鹏籍也。生而正气岳岳，周文简炳谟深器之；每以正谊相砥。崇祯末，流寇蠢动；绍贤侍司寇，辄云 烽火照天，当坐卧临池一小楼。势亟，有蹈水死耳 ！其蓄志如此。
甲申思宗殉社稷，绍贤每慷慨流涕；痛不若都城一菜佣，犹得望梓宫奠杯水也。自此憧憧，若失所依。乙酉，新令下，知国祚改。忽题壁曰： 此何乾坤时，读圣贤书，当守义全归 。与妾张氏相对就经。一女呱呱，亦死。韦布尽节，方知全躯保妻子者，不啻霄壤云。
马纯仁囊石沉河死
马纯仁字朴公，号范二；南京六合县人。曾祖在田，钜富而善；祖字衷一，邑庠生。父之骥，字德符，邑太学生；选县佐二、县丞一。母唐氏；纯仁，仲子也。幼颖慧。崇祯八年，督学金兰补弟子员，许以大成。
乙酉，薙发令下，纯仁方巾，两大袖囊石，不告妻子，竟赴龙津浮桥自沈于河，而尸僵立不移；时七月六日也，年甫二十岁。襟间大书曰： 与死乃心，宁死厥身；一时迂事，千古完人 。先是，同笔研生汪汇子百谷，才名并噪；国变，约同赴水，而汇竟负约。是岁，即举孝廉。己丑，登进士，选湖广承天府景陵知县。未几，纯仁显异，遂卒。纯仁妻侯氏无所出，家人欲令改适，屡欲自经；遂不敢逼。纯仁生平多著作，赴水前一夕，尽取文章诗稿焚之；益不欲以文传世云。康熙间，予在六合，邑人称之。访至其家，弟友仁，亦庠生，出见；述其事如此。纯仁既效屈平之节，生员袁逢盛等具呈在县以表其事。
附记：六合人语予曰： 当汪汇在湖广作令时，一日白昼间适坐公堂，忽见纯仁舁至，以大义责之曰： 汝不能死，已负约矣！复登新朝进士为官，何也 ？汇大惊骇，逊谢不能出一语。遂得疾，未几死。妻年少，或萌他志；纯仁辄报梦，令守节，后以贞志闻。纯仁已为水神，凡舟子赛福，祷辄灵应；一时异之。
王域大骂不屈死王域字元寿，号两瞻；松江华亭人。天启元年举人，以孝友闻。除宿州学正；流贼犯州，公固守以全。甲申十月，积官升建昌知府，加衔江西按察司副使。
大清兵陷抚州，公誓众固守。而城中有内应者，遂陷；益王出走。公被执至南昌，大骂不屈；送武昌，杀之。时八月二十日。同死者，江西布政夏万亨、分巡湖东道副使王养正、推官刘光浩等；与公六人传首江西，弃其尸城下。武昌人收而葬之沌砦河，题曰 六君子之墓 。公第三子钥走福京请恤，未覆；闽中陷，不果。
夏允彝赴池水死
夏允彝字彝仲，号缓公；松江华亭人。嘉善籍。通 尚书 。万历四十五年戊午举人，崇祯十年丁丑进士。宏光立，为吏部主事。
大清兵下松江，允彝避匿。其兄强之谒官，允彝潜赴池中死。同年陈子龙挽诗云： 志在 春秋 真不愧，行成忠孝更何疑 ！
眭明永不屈死
睦公讳明永，字嵩年；镇江丹阳人。曾大父烨，官给事；父石，官太史。崇祯壬午举于乡，年六十矣；选华亭教谕。
乙酉八月三日城破，公书明伦堂曰： 明命其永，嵩祝何年？生黍祖父，死依圣贤 。遂自经，不死；出投泮水被执，以不屈而死。
公子本字允立，诸生。甲午春，坐同邑贺太仆王盛事，株连被系一夕死。
李待问、章简被杀
松江原任中书李待问、博罗知县章简，城破被杀。
顾所受投泮池死
顾所受字性之，号东吴；长洲人。六世祖巽、巽子曜、曜子余庆，相继举永乐甲辰、正统丙辰、成化〔口辰〕进士；故表其坊曰 三辰 云。公生而颖异，邑令江盈科称为国士。十一岁，补子弟员。崇祯十五年，流贼破袁州，犯吉安。时龙泉令刘汝谔请公为幕宾，画战守具甚悉，贼因去。
十七年，贼陷北京，公绝饮食。已而闻许琰死，曰： 吾今且可以无死，为琰传 。又一年，南京不守；公夜寝，微闻嗟叹声。明日，言笑如平常；谓子善曰： 吾以老诸生出入文庙者，五十余年矣。时事至此，恐委礼器于草莽也，将往观焉 。遂与其孙珩俱往。既至，作 卷堂 文以辞宣圣，且拜且泣。出庙门，令珩先归；遂投泮池死，尸直立不仆。士民吊者千余人，邑令遂宁李实为文祭之；言两日前君儒服手一状，阅之则言死节事也。闻者矜其志云。
徐怿自缢死
徐怿字瞻淇，常熟诸生；家徐市。闻县城陷，叹曰: 吾家世科第,竟无一义士耶 !薙发令至，服布袍别亲族；题壁曰: 不欲立名垂后代，但求靖节答先朝 。夜半,自缢。
诸侄守质，亦诸生；家南郭。母病不能迁；兵至，母与妹投井。守质曰： 吾不辱身 ！与兵格斗死。
项志宁扼吭死
项志宁，常熟诸生；遁于野。方食饼，闻薙发令，饼半堕地，扼吭不食死。
董元哲痛哭死
常州诸生董元哲，痛哭死。崇祯末，元哲岁试，名居第一；盖文行兼优士也。
石生及卖扇欧姓投池死
常州石生及卖扇欧姓者，投西庙池中死。
卖柴乡民跃入河死
乡民卖柴入城；闻安抚使至，弃柴船，跃入文城坝南游河死。
蓄鸟叟缢死
五牧有蓄鸦鸟薛叟，以薙发自缢死。
卖面人自经死
玄妙观前卖面人，夫妇对经死。
许烈妇支解死
烈妇许氏，常熟诸生萧某妻、诸生许重光女。为兵所掠；至蠡口，见同掠有受污者，许氏大骂曰： 人何得狗彘偶 ！兵怒，缚之桅，支解之；食其心。群视曰： 此烈妇也 ！潜瘗其一股。
初乱时，女子义不受辱者，不能详记；此其最也。
张氏赋诗投江死
扬州既陷，一部将掠张氏至金陵，以珠玉、锦绣罗饰于前；张氏弗顾，悲泣不已。既而部将随豫王北上，张从之。出观音门将渡江，密以白绫二方可二尺许，楷书绝命词五首于上；乘隙投江。尸浮于高子港，为守汛者所获。其诗跋云： 广陵张氏题。有黄金二两，作葬身之费 。遍体索之，无有也；已而于鞋内得之，盖密缝于中者。众以此金易银，葬焉。康熙四年（乙巳）六月七日，予在六合，得阅其书并其事如此。其诗曰： 深闺日日绣鸾凰，忽被干戈出画堂；弱质难禁罹虎口，祗余魂梦绕家乡 。 绣鞋脱却换{革翁}靴，女扮男妆实可嗟；跨上玉鞍愁不稳，泪痕多似马蹄沙 ！ 江山更局听苍天，粉黛无辜实可怜！薄命红颜千载恨，一身何惜误芳年 ！ 翠翘惊跌久尘埋，车骑辚辚野堑来；离却故乡身死后，花枝移向对园栽 。 吩咐河神仔细收，碎环祝发付东流；已将薄命拚流水，身伴狼豺不自由 ！
遁迹诸臣
 补遗 云：南京之变，遯而不与迎降者：尚书张有誉、陈盟、侍郎王心一、少卿张元始、光禄丞葛含声、给事蒋鸣玉、吴适、部属周之玙、黄衷赤、主簿陈济生等二十余人。
有誉号静涵，江阴人；素有品望。潜居青旸，不入城市。南京遘变，五月十八日抵家；有问之者，摇首涕泣而已。尚书印重六十两，挈归。陈明号雪滩，蜀人；道远不能归，潜居浙之台、处间。后寓迹嘉秀，僧服自晦。
起义诸臣
国家一统，自成直破京师，可谓强矣；大清兵战败之，其势为何如者。区区江左，为君为相，必如勾践、蠡、种卧薪尝胆，或可稍支岁月；即不然，大清师之下，御淮、救扬，死守金陵，诸镇犄角，亦庶幸延旦夕。乃大清兵未至，而君相各遁、将士逃降；大清之一统，指日可睹矣。至是而一、二士子率乡愚以抗方张之势，是以羊肉投虎、螳臂当车，虽乌合百万亦安用乎！然其志则可矜矣，勿以成败论可也。
阎、陈二公守江阴城
江阴以乙酉六月方知县至，下薙发令。闰六月朔，诸生许用大言于明伦堂曰： 头可断，发不可薙 ！下午，北门乡兵奋袂而起，拘县官于宾馆；四城内外应者数万人，求发旧藏火药、器械，典吏陈明遇许之。随执守备陈端之，搜获在城奸细。以徽商邵康公娴武事，众拜为将；邵亦招兵自卫。旧都司周瑞龙船驻江口，约邵兵出东门，己从北门协剿。遇战，军竟无功。大清兵势日炽，各乡尽力攻杀，每献一级，城上给银四两。徽商程璧入城，尽出所储钱与明遇充饷；而自往田抚及吴总兵志葵乞援。田、吴不至；程亦不返，遂祝发为僧。
是时叛奴乘衅四起，救死不暇。大兵首掠西城，移至南关；邵康公往御，不克。大兵烧东城，乡兵死战，有兄弟杀骑将一人者。乡兵高瑞为大兵所缚，不屈死。周瑞龙船逃去，明遇遣人请旧典史阎应元为将；乡兵拥之入城，率众协守。大兵四散攻剿，乡兵远窜，无复来援者。大兵专意攻城，城中严御。外兵箭如雨，民以锅盖为蔽；以手接箭，日得三、四百枝。一人驾云梯独上，内用长枪拒之；将以口纳枪，奋身跃上。一童子力提而起，旁一人斩首，尸堕城下。又一将周身缚利刃，以大钉插城而上；内用锤击，毙之。大清骑日益依君山为营，瞰城虚实，为炮所中；乃移营去。居民黄明江素善弩，火镞发弩，中人面目，号叫而毙。陈端之子在狱，制木铳；铳类银鞘，从城上投下，火发铳裂，内藏铁鸟菱，触人立毙。应元复制铁挝，用绵绳系掷，着人即吊进城；又制火球、火箭之类，大兵畏之。
刘良佐降大清为上将，设牛皮帐攻城东北角；众索巨石投下，数百人皆死。良佐移营十方庵，令僧望城跪泣，陈说利害；众不听。良佐策马近城谕降，应元骂曰： 我一典史卑官，死何足惜！汝受朝廷封爵，今日反来侵逼，汝心何心 ？良佐惭而去。明遇日坐卧城上，与民共甘苦，战则当先；明遇平心经理，民濒死无恨。一夕，风雨怒号，满城灯火不燃。忽有神光四起，大兵时见三绯衣在城指挥，其实无之；又见女将执旗指挥，亦实无之。
大兵破松江，贝勒率马、步二十余万尽来江上。缚吴志葵、黄蜚于十方庵，命作书招降；蜚曰： 我与城中无相识，何书为 ！临城下，志葵劝众早降；蜚默然。应元叱曰： 汝不能斩将立功，一朝为所缚，自应速死 ！志葵大泣拜谢。城下大炮日增，间五、六尺地一；其弹飞如雹。一人立城上，头随弹去而僵立不仆；又一人胸背洞穿，而直立如故。有将坐十方庵后，城上发炮忽转向营，立毙。
八月望，应元给钱与民赏月，携酒登城啸歌；许用作 五更曲 ，命善讴歌唱。城下人悲怒相半，有激烈感慨者。二十一日午时，祥符寺后城倾，大兵从烟雨溷中潜渡，遂入城，民犹巷战；有韩姓格杀三人，乃自焚。男妇死者井中处处填满，孙郎中池及泮池叠尸数层。陈明遇合门投水死，阎应元投水被缚大骂死。明遇浙人，故长厚循史。应元北通州人，多胆略、有治才。甲申海寇顾三麻子直抵黄田港，应元率乡兵拒战，手射三人，应弦而倒。以功加都司衔，升广东簿；道阻未去。义民陆元同殉。训导冯厚培，金坛人；自经于明伦堂。中书戚勋字伯平，家青旸。入城协守；知力不支，大书于壁曰： 戚勋死此。勋之妻若女子、若媳死此 。阖室自焚。许用亦阖室自焚。黄明江，故善弹唱；城陷后，抱胡琴出城，人莫识为弩师也。
续记（难民口述）
崇祯二年（己巳），江阴城鸣；时吴鼎泰作令。及崇祯十五、六年，有阿□鸟在城中哀鸣一月，声如小儿啼；邑令闻之，叹曰： 此城将有兵难 ！十七年（甲申）冬，五里亭出一虎，大如犊，而势猛捷。千人持械鸣金，逐至百丈地方欲过河，跳陷水中，不得跃起；适近渔舟，渔妇颇有胆，急持小刀乱斫，杀之。或谓虎属阴，兵兆也。乙酉五月，江阴知县林之骥，福建莆田人；不解江南语，众号 林木瓜 。时有红罗头兵千人过邑卖盐，百姓归启，盖银与爵也；争市之而兵不知。盖小盐包乃掠人者，兵欲劫城，而帅与林同乡，林出谒，宾主燕语，遂敛兵去。五月二十五日，林挂冠归。六月二十日，大清知县方亨到任。方令犹纱帽蓝袍，未改明服；年颇少，不携家属，止有家丁二十人。已而耆老八人入见，方令曰： 各县献册，江阴何以独无 ？耆老出，令各图造献册于府；府献南京，已归顺矣。不数日，常州太守宗灏差四兵至，居于察院；方知县供奉甚虔。闰六月朔，方行香，诸生、耆老等从至文庙。众问曰： 今江阴已顺，想无事矣 ？方曰： 止有薙发耳。所差四兵，为押薙故也 。众曰： 发何可发耶 ！方曰： 此大清律，不可违 ！遂回衙。适府中诏下；开读，有 留头不留发、留发不留头 一语。使吏役书示；至此，即投笔于地曰： 就死也罢 ！方令欲笞之，共哗而出。北门少年素好拳勇，闻之遂起。乡兵各服册纸，以锦袍蒙外；应者万人，俱扬兵。行至县前，三铳一呐喊；至县后，亦如之。方令见事急，闭衙不出；移书宗太守云： 江阴已反，速下大兵来剿 。时城门已诘奸细；获书，众大怒，将使者脔之。遂入县，以夏手巾系方之颈，拽之曰： 汝欲生乎？死乎 ？方曰： 一凭若等 。众使人守视；因曰 既已动手，今察院中有兵四人乃押薙头者，不如杀之 。于是千余人持枪进院；四兵发矢，连伤数人。众惧欲退；有壮者持刀拥进，四兵返走，一堕厕中、一匿厕上、一走夹墙、一跃屋上，悉被擒。四兵初至时，伪作满状、满语；至是，作苏语曰： 吾本苏人，非北人；乞饶性命 ！众磔之。入县，携方令与木县丞出；木请曰： 愿降为明官 ！遂囚于狱。此闰六月初二日事。
有守备陈端之，居江阴；众欲推为主，端之不遽从。甫出，众以枪刺之；端之跃屋上，趋出城，伏于豆内。次日上午，乡兵缚送城内，杀之；食其心。有一妻、二子、一女、一仆，欲尽杀之；其子叩首谢曰： 吾能制军器，幸贳我 ！乃系狱。凡木炮、火球、火砖，俱陈子手造。木炮长二尺五寸、广数寸，置药于中，状如银鞘；攻城，即投下烧之。火砖广二、三寸许。有黄明江善作弩，弓长四尺、箭长一尺；以足踏上弦，百发百中。初，明末兵备曾化龙闻流寇亟，造见血封喉弩，藏三间屋。又张调鼎字太素，福建欧宁人；亦为兵备铸大炮及火药等。至是，发之。徽人程璧字昆玉，开当城中；出金为饷。又徽客邵康公年三十余，力敌五十人；推为将。宗太守得报，遣王良率兵三百人（大半居民）行至湖桥，遇江阴乡兵，被围；俱跪云 献刀 ，悉杀之。投尸河中积如木筏，南流数十里；经石幢，臭味难闻，撑出高桥外。王良，本江阴大盗而降者也。已而大兵至西门，江民出战，被杀五十人而兵不伤，遂退入城；大清兵又陆续至北门等处。时借靖江沙兵二千，每人犒千钱；与大兵战，杀伤五百人，沙兵扬帆去。程璧当靖江沙兵败归，恨之；劫掠一空。方令在狱，使作书退兵。及兵日进，夜半众拥入，赤身擒出，杀于堂上。
旧典史阎应元，善捕盗。大兵至，见林令归，挈家出城，寓祝塘。六月十五日，典史陈明遇遣邑人迎入城为主。应元曰： 若等能听我则可；不然，不能为若主也 。众从之。祝塘少年六百送应元入城，四门俱以张睢阳、城隍神坐月台上，舁之巡城，仪容甚盛；大清兵遥望，惊疑焉。将四门分堡而守；如南门堡内人，即守南门也。城门用大木塞断，一人守一堞；如战，则两人守之，昼夜轮换。十人，一面小旗、一铳；百人一面大旗、一红衣炮。初间夜两堞一灯，继而五堞一灯。初用烛照，继用油；又以饭和油，则风不动、油不拨。每堞上瓦四块，砖石一堆。大兵攻城，或以船及棺木与牛皮蔽体而进；城内以炮石、箭弩杂发，无不立碎。大兵乘城内食时，架云梯数十而上；凡城堞凹进而两对直守者见兵至，即发铳毙之。或城下攻，将长街沿石掷下，或以旗杆截段列钉于上投之，或以木炮掷出。兵见而异之，咸争夺；忽内机发，反射，皆死。故兵攻一城，无不流涕。阎应元昼夜不寝；夜巡城，见有睡者，以箭穿耳，军令肃然。城堞被炮击堕，即时修葺；外以铁门固蔽，内以棺木泥筑于中，又塞以木石。城下十堞一厂，日夕轮换居内安息、烧煮。公屋无用，则使瞽者毁拆砖瓦，传运不停。攻城日急，城中百计御之；用油与粪各半和煎，俟沸浇之，无不烧着。
闰六月二十四日，降将刘良佐在东城外，射进箭书劝降；其言曰： 传谕乡绅士庶人等知悉：照得本府原为安抚地方，况南北两直、山陕、河南、山东等处俱已剃发，惟尔江阴等处敢抗国令，何不顾身家性命耶？今本府奉旨平定江阴，大兵一、二日即到。尔等速薙发投顺，保全身家。本府访得该县程昆玉若系好人，尔等百姓即便具保，本府题叙管尔县；如有武职官员亦具保状，仍前题叙，照旧管事。本府不忍杀尔百姓，尔等系大清朝赤子，钱粮犹小，薙发为大。今秋成之时，尔等在乡者即便务农，在城者即便贸易；尔等及早投顺，本府断不动尔一丝一粒也。特谕 。二十五日，江阴通邑公议回书；其略曰： 江阴礼乐之邦，忠义素着。止以变革大故，随时从俗。方谓虽经易代，尚不改衣冠、文物之旧；岂意薙发一令，大拂人心。是以城乡老幼誓死不从，坚持不二。屡次兵临境上，胜败相持，皆系各乡镇勤王义师闻风赴斗；若城中大众齐心固守，并未尝轻敌也。今天下大势所争，不在一邑；苏、杭一带俱无定局，何必恋此一方，称兵不解！况既为义举，便当爱养百姓，收拾人心；何故屡杀烧毁，使天怒人怨，惨目痛心？为今之计，当速收兵，静听苏、杭大郡行止；苏、杭若行，何有江阴一邑！不然，纵百万临城，江阴死守之志已决，断不苟且求生也。谨与诸公约，总以苏、杭为率。从否唯命，余无所言 （或传诸生王华作）。
八月初六日，大清将服重甲逼身，系双刀、双斧及箭手执枪登城；毁雉堞，势甚勇猛。守者以棺木捍御，用枪刺之，俱折不能伤。或曰： 止有面可刺耳 。遂群刺其面，旁一人用钩枪挑其甲，乃仆棺中；又一人斩之，首重十八斤。持以示城下兵，皆跪求首级；将尸掷下，取去缝合，挂孝三日，设醮城下招魂。有六人服红箭衣跪拜，城上炮发，悉被伤害。刘良佐百计劝降，城中遣四人出议；良佐厚待之，约曰： 竖了 顺民 旗，薙头数十周行城上，即退兵矣 。一人先还报。三人后去，各送十金；及还白应元竟匿馈银事。次日，四城立 顺民 旗；忽城下呼曰： 昨先回一相公，尚未有银，特送至此 。城中闻之，疑三人为间，即杀之。且内有不愿降者，于是拔 顺民 旗，复竖 大明 旗，守之如故。攻城日急，内外杀伤相当；然江民昼夜拒战，亦甚疲矣。平日攻城，城坏，夜半修讫；城外惊以为神。是时城中益急，人人有必死之志。中秋，家家畅饮，如生祭然。
十九日，贝勒统兵至，巡城下者三；复登君山望之，谓左右曰： 此城舟形也，南首北尾；若攻南北，必不破。惟攻其中，则破矣 。收沿城民家锅铁，铸弹子重二十斤纳大炮中，用长竹笼盛炮。二十日，鼓吹前导，炮手披红；限三日内破城。在南门侧发炮，石泥俱碎；城崩，遂不可修。众困惫已甚，计无所出，待死而已。陈明遇不由阶级，从泥堆走上城；燃火发炮，击死大兵亦众。东、西、南三门坚守，而北门一堡人独少；贝勒舁大炮君山下，八月二十日二更后以大炮连击，城堕。复雨，遂左右两路发炮不止，多置铁石。惟中路一炮止有狼烟，不纳铁石，干响而不伤人；烟漫障天，咫尺不辨。守者谓炮声霹雳，兵难遽入；不知竟由中路黑烟内突入，跃马城上大射，守者溃散，城遂陷。须臾，大兵俱集；恐有伏，立视半日。至午后，城中大沸，遂下。有少年五百人相谓曰： 总是一死 ！搏战于安利桥，杀伤甚众，力尽而败；河长三十余丈，积尸与桥齐。杀至夜，始收兵；尸骸满道，家无虚井。凡三日止。
十二、三岁童子不杀。有一四眼井，死者如市。一人趋下，后有壮者提起谓之曰： 让我先下 。壮者死而提起者反生，亦数也。观音寺后华严庵（即毛公祠），有三人避于韦驮头上天花板内；兵以枪刺之而去，得免。有一人趋佛殿隐处，已有一人在内；已而复一人至，三人同匿。至第三日，饿不可忍，一人有生米一掬，出而均分。时大雨，伸手受檐水和米而饮，得不死。有兄弟二人持枪隐衖中曲处，对立；兵不知直入，兄刺仆之，弟拽去。后兵继至，复如前法，凡杀十六人。适一兵继进，望见前兵被杀，走出；引十余人并进。遂走屋上，被执杀之。
阎应元在南门顾振东家，自刎。有黄尔锡与之善，见其佩刀一，右手刺心，仰死庭中。黄欲殓之，适兵至，弃而走；后稍定，觅其尸，失所在矣。邑人义之，为立庙祠焉。大清兵入，肃然起敬。
戚勋字石屏，青旸乡人。合门自焚；题壁曰： 大明中书舍人戚勋合门殉节处 。大清兵趋进，见纱帻红袍仰卧于地，盖灰影也。觉阴风凛烈，惧而返走。
程璧见势急，假乞师出城，故免。
有一家母子二人，城破，其子避于观音寺大钟内；上以绳悬系，下踏一横板。及夜走归，与母寝；未明，直趋入钟内。如此两日夜矣；至第三夜归，对母大哭： 吾今日死矣 ！母问故？子曰： 前两夜，神至寺内点死者姓名，不及我；昨夕已呼我名在内矣，故知必死 。是夜，同母宿于家酣寝；及觉，已天明矣。踉跄欲趋寺，适遇大清兵，果被杀。
有一书吏，与孔县丞善。孔升湖州为知县，携吏为主文。在署中，梦神谓之曰： 汝是六万七千数内人，何不速归 ！既觉，不解所谓。请归，孔留之；复梦亡祖语，亦然。会孔物故，星驰归。时江阴适起兵，将闭城矣，意欲出城；其父骂曰： 不孝子，去我而之外耶 ？复欲送母出城，亦不听。吏以父母家口在城，不得已而止。后合门遇难，果符前梦。
 江阴野史 云： 有明之季，士林无羞恶之心：居高官、享重名，以蒙面乞怜为得意；而封疆大帅，无不反戈内向。独陈、阎二典史，乃于一城见义；向使守京口如是，则江南不至拱手献人矣。时为之语曰： 八十日戴发效忠，表太祖十七朝人物；六万人同心死义，存大明三百里江山  。
次年正月朔，合城百姓无一人不披麻者，惨甚！及十一月十一日，江阴复纠众，不克而走。抚臣土国宝欲屠之，赖刘知县不从，指名擒获；一邑遂安。
当攻城急时，乡民为奴仆者勾结数百千人，问本主索文书；稍迟则杀之，焚其室庐。凡祝塘、琉璜、旸祁等处，莫不皆然；人人畏惧。旸祁徐亮工，崇祯庚辰钦赐进士；被奴杀死。妻与三子诸生，俱遇害；独季子汝聪遁免。未几事平，为主者亦多擒仆甘心焉。故令冯士仁，蜀人，寓居琉璜；乡兵起，有张姓以旧时被笞十五板，至持斧杀之。侯峒曾守嘉定城侯峒曾号广成，嘉定人；天启乙丑进士。历官至顺天府丞，未赴而京师陷。宏光立，召为左通政。峒曾见朝事乖谬，遂不赴。
闰六月，邑人起义，推为盟主；与子元演、元洁大治兵食。李成栋降大清为将，二十二日来争邑城；峒曾约进士黄淳耀共为死守，百计御之。攻城者多死，解而复围者再；死守十二日。七月初四日天忽大雨，平地积数尺；城一隅崩，成栋薄东门上。峒曾与二子犹指挥巷战，乡民争欲扶之去：峒曾曰： 吾既与城守，城亡与亡；去何之 ？趋拜家庙，赴池死。元演、元洁相抱入水。成栋恨之，斩其首；题曰： 元凶以徇于城中 。有金生者，夜窃其首藏箧。峒曾之叔入收其尸，方殓，有哭声自外来者，则金生负箧至也。
举人张锡眉、龚用圆、龚用广、夏云蛟、唐全昌皆死。北门有贾朱某者，悉以家财佐军；城破，诱家人尽入一舟自沉。
峒曾弟岐曾坐藏陈子龙，执至官；大骂死。二仆亦骂不绝死。
岐曾大骂难，二仆亦骂更难；非烈丈夫而能如是乎！峒曾父子、兄弟、主仆之际，诚盛事矣！
黄淳耀、渊耀同守御嘉定城
黄淳耀字蕴生，号陶庵；崇祯壬午举人，癸未进士。弟渊耀，字伟恭。淳耀素与僧性如善，性亦非淳耀不交。
乙酉闰六月，大清兵围嘉定。淳耀居城中寺内；渊耀宿城堞，昼夜拒战。七月，势益急，淳耀语渊耀曰： 城破，驰信于我 。渊耀素文弱，城未破三日，两目忽突出，青铁色，状如睢阳；筋悉隆起。堞堕，实泥大袋中重数百斤，用长木肩之，登城修讫；众异焉。癸丑城破，趋报淳耀曰： 吾了纱帽事耳！子若何 ？渊耀曰： 吾亦完秀才事，复何言 ！淳耀整袍服、渊耀亦儒冠，同缢寺中。淳耀题壁曰： 宏光元年六月初四日，遗臣黄淳耀自裁于西城僧舍。呜呼！进不能宣力王朝，退不能洁身自隐；读书寡益，学道无成！耿耿不昧，此心而已 。
时避难者悉趋寺中，大清兵入寺，俱杀之；次及性如，性如曰： 吾闭关二十年矣 ！兵问何人？性如告之；默然去。兵继至，问答如前。兵索宝，性如答以无；有兵曰： 大施主供养，岂无宝乎 ？性如指地曰： 若此尸横满地，假有宝，亦逝矣；奈何坐守于此 ！兵曰： 无宝，杀矣 。性如曰 杀则杀耳，宝终于无有；此亦前世孽，奈之何哉 ！兵问惧否？性如曰： 亦安避之 ！兵曰： 遍城皆尸，汝畏乎 ？性如曰： 杀尚不畏，何况尸耶 。兵曰： 倒好！吾给一箭于汝，以悬寺门；自此，无有入之者矣 。乃去。兵果不入。及初七日，买二棺殓淳耀、渊耀，俱僵尸，绝无恶气。众尸秽腐难闻，裹以芦席焚之。
 编年 、 遗闻 诸书俱载渊耀为淳耀之兄。
朱集璜起兵守昆山
朱集璜字以发，昆山岁贡生。素有学行，为乡井所推。
南京既亡，邑人议拒守；而县丞阎茂才已遣使投诚，用为知县。乙酉六月，士民起义兵斩茂才，推旧将王佐才为兵主，迎旧令杨永言入城拒守。永言，河南人；善骑射。
抗御若干日，集璜协守甚力。七且初五日，大清兵至城下；初六日，炮击西城，溃而入。集璜被执，大骂不屈，见杀。
故将王公扬年七十，奋勇力战死。陶琰者字圭稚，诸生；以理学称。居鸡鸣塘，去城二十余里；方率乡兵三百人赴援，途中闻城破而溃。彷徨久之，乃曰： 以发其死矣，后之哉 ？是夕拒户自缢（而他书则云自刎也）。原任狼山总兵王佐才为乱兵杀死，一家老幼俱殉。
金声、江天一起兵守绩溪
金声字正希，休宁人；崇祯戊辰进士，授编修。南京陷，与其门人江天一纠练义勇。以闰六月奉太祖高皇帝像，率士民拜哭，谋起兵。天一曰： 徽州诸邑皆有阻隘，独绩溪一面当孔道，其地平迤；宜筑关隘，重兵据之 。遂筑丛山关，屯军其中。于是宁国邱祖德、泾县尹民兴、徽州温璜、贵池吴应箕多应之，遂拔宁国、旌、泾诸县。
已而大兵攻绩溪，天一登陴守御，出迎战：杀伤相当，相持累月。降将张天禄于间道从新岭入，守岭者先溃。九月二十日，徽故御史黄澍诈称援兵入绩溪，声见其发未薙、衣冠如故，信之；城遂陷。声呼曰： 徽民之守，吾使之；第执吾去，勿残民 ！天一追及之，同系至南京。洪承畴以有年谊，劝之曰： 多少臣子，今俱亡殁；公宜应天顺天，毋徒自苦 ！声默然。诸生江天一大言曰： 流芳百世、遗臭万年，千古之下，在此一时；不可错过 ！且骂承畴曰： 汝为天朝大臣，不能死而反诱人耶 ！承畴命左右断其舌，天一骂不绝曰；遂杀之。声亦骂口： 崇祯是汝君，今何在？父在泉州，今何有？汝无君、无父，与禽兽何异 ！承畴曰： 骂我极是，奈时不得已耳 。豫王亦欲留之；声大骂。承畴曰： 使为僧可乎 ？声曰： 何以称忠臣 ！复戟手大骂。承畴曰： 成彼之名 。遂杀之；仅截其喉而不断其颈，以示全尸。一僧收葬，木客出棺。举族殉义。学者称为正希先生。
天一，字文石。天一外同死者，有陈际遇、吴国祯、余元英。同起兵者，歙县诸生项远、洪士魁、副将罗腾蛟、闵士英、都司汪以玉；先后被执，不屈死。附记：黟县、休宁，俱属徽州府。乙酉四月大清兵犹未至，邑之奴仆结十二寨，索家主文书；稍拂其意，遂焚杀之。皆云： 皇帝已换，家主亦应作仆事我辈矣 ！主仆俱兄弟相称。时有嫁娶者，新人皆步行，竟无一人为僮仆。大约与江阴之变略同，而黟县更甚。延及休宁，休宁良家子闻之大惧，遂立七十二社；富贵者写粮银，保护地方。知县欧阳铉，江西人；邀邑绅饮，痛哭起义。金声、黄赓等亦举兵，而僮仆于是不敢动。
附张天禄袭休宁：天禄字桂吾，陕西榆林人；明将，降大清为总戎。乙酉九月二十二日，引兵下徽州，距休宁六十里。邑人闻之，一夕走空。十月朔，天禄至休宁，下令薙发。知县欧阳铉遁去，邑绅金声曰： 吾不出，恐百姓被害 ！乃见天禄，执解南京。时隆武相黄道周遣王总戎率兵千六百人至徽州，义旅从者复数千；与天禄战，互有胜负。后王兵渐伤，乃去。盖王系杭州丝客，诣闽中，用贿得官，本非将材；部下有风、云、雷、雨副将四人，而乡兵多市人，又不习战，故败。十二日，又有郑兵驻休宁；而天禄驻徽州，于三十日午后率总戎贺某、卞某五人引兵万人疾行七十里，至休宁高堰驻营。时一鼓矣，寂然不扰；天禄设虎皮椅而坐。漏下四鼓，起马疾驰百里；晨至黄源小河地方。时为丙戌正月朔，郑兵以除夕醉卧，方起贺岁，竟不及备，而大兵已入营矣；遂大败。天禄追出岭，至徽州及常山等处，俱降之。初，天启、崇祯之际，徽州方一藻为陕西抚臣；时天禄为旗牌官。至是，天禄谒方夫人，遣兵护其家；军令肃然。
卢象观谋攻宜兴城
卢象观字幼哲，宜兴人；故山西宣大总督象升之弟也。崇祯癸未进士，授金溪知县；未仕，改中书舍人。
大兵南下，象观与宗室子遇西湖，相与痛哭；入于忠肃祠，誓同起兵。至茅山，推督部故将陈坦公为将。时大兵已踞宜兴城，而乡镇拥众悉归象观，遂得乌合数万，谋破城。自率前队先行，坦公大军继后。行三十里，至一镇；象观遣使觇城中，还报无兵，信之；竟不俟坦公，身率三十骑疾趋入城。不知大兵驻营城外平野，盖利于驰突也。守卒见象观至，登城射矢；外营大兵驰入，象观遇于曲巷，被围。坦公引兵半道，问留兵曰： 卢公安在 ？兵曰： 适报城中无兵，轻骑先入矣 。坦公大惊曰： 书生不晓兵事，身为大帅，轻至此乎 ！即选精骑三百赴援。见象观颊中二矢，危甚；杀退大兵，以己马授象观驰出城，自为拒后。初，乡兵甚盛，缘此失势。大兵遂长驱下乡，至中途过镇，坦公驻桥上；大兵骑至，坦公连杀七人，不得过桥；乃由他道填河而渡，乡兵不能御，悉溃。坦公立桥上，四面皆大兵，力战死；大兵脔之。象观之昆季子侄死者，凡四十五人。
大兵将捣卢氏故居，族人谋献象观以灭祸；闻之，遂率三百人入湖。时旧绅王其升、荆本彻拥众湖中，象观述前事；且云宜兴不足为，不如取湖州。于是王、荆率兵陆行，象观由水道。忽遇大兵，与战，众寡不敌；左右欲退，已扬帆矣。象观持刀断索曰： 誓死于此不去 ！遂被杀。
卢象晋，象观弟也；不薙发，佯狂。已丑七月，捕置狱中；盖一门忠义云。
此宜兴人口述，而象晋则别闻也。吴应箕起兵池州
吴应箕字次尾，号楼山；贵池人。父某隐者，家故习儒。少则猎冶诗、古文词，意气横厉，为复社领袖。崇祯壬午乡试副榜。时国事日棘，应箕好奇计划策，门杂进武夫介士，不复经生自处。
会世变，南土陆沈，忠义者起恢复；次尾曰： 吾有以自见矣 ！署诗于壁曰： 韩亡子房奋，秦帝鲁连耻 ！帅义儿门徒，纠合拳勇，与其曹攻郡城；不克，同事者遁。已独募士治众，以计复东流、建德。时歙州金声首倡义，奉隆武朔，擢都御史，得承制专拜牒；署应箕池州推官，监纪军事，势始彰。而声先败，失援；身练卒深山，飞檄郡治，语皆丑诋。怨家侦间百出，大兵逼战，溃；匿婺源祁门界。被获不屈；与官兵偕，辄踞上坐，亦敬重之、不加害。一卒以刀刃之，叱曰： 吾头岂汝可断耶 ？乃伸颈，谓总兵黄某曰： 以此烦公！然毋去吾冠，将以见先朝于地下矣 。其就刑处，血迹洒之不去。头入国门如生，历三日不变；人咸异之。
黄毓祺起兵行塘
黄毓祺字介子，江阴人；贡生。好学，有盛名。其门人徐趋字佩玉，亦以气节着。江阴城守，毓祺与趋起兵行塘以应；鲁监国遥授兵部尚书，赐敕印。城破，亡命淮南。
明年冬，侦城中无备，率王春等十四人来袭；不克。趋被获，丁亥正月八日杀之。捕同谋者，毓祺远逸；收其二子大湛、大红，兄弟争为死。毓祺在泰州，寄书所善江纯一，犹用故时印；纯一之客持之。纯一惧，遂告变。毓祺见执，入江宁。狱成将刑，门人邓大临告之期；命取袭衣自敛，趺坐而逝，戮其尸。大临号泣，赎之归葬；变服为黄冠去。大临字起西。
毓祺在狱，自注 小游仙诗 ；注毕，付邓起西云。其诗云： 大梦谁分丑与妍，白杨风起总茫然，瓠缘无用从人剖，膏为能明苦自煎。桂折兰摧诚短景，萧敷艾菀岂长年！归途不向虚无觅，朽骨徒为蔓草缠 。 为愁草盛稻苗稀，日暮徐看荷锸归。何处先生多好好，此中居士故非非。肥鱼不肯怜蛟瘦，饱鷃偏能笑鹤饥。请读蒙庄 齐物论 ，横空白月冷侵衣（非非居士，王姓；予尝赠诗曰： 坐中上客有王生，问讯居然字子明；节度声名同豹变，相公事业与槐阴。出奇制胜三军服，守正推诚万物平；文武只今谁得似，因君遥见古人情 。朱梁王铁枪彦章、赵宋王文正旦皆字子明，故云） 。 散发人间汗漫游，风吹白日忽西流。淘沙惯吓斜飞燕，孔雀偏逢抵触牛。乡里小儿朝拜相，江湖暴客夜封侯。神仙赤舌如飞电，开口舒光笑不休（拜相者无救时之手、封侯者有洗村之军，皆小儿暴客也。淘沙之于飞燕、牯牛之于孔雀，有何相及而吓之、触之，真可付之一笑！吸风饮露之神人，岂争烟火食；采薇行歌之义士，岂争钜桥粟哉） ！ 腹中书任他人晒，犊鼻裈从甚处悬？惟有丹心坚自爱，忍能凿破化为图（此立秋前一日七夕作也） ！ 最无根蒂是人群，会合真成偶尔文；沙际惊鸥常泛泛，风前落叶自纷纷。掉头东海随烟雾，屈指西园散雨云。况复炎凉堪绝倒，灞陵愁杀故将军（宗门云： 如虫啮木，偶尔成文；人生无根蒂，会合亦如是 。杜工部诗： 巢父掉头不肯住，东将入海际烟雾 。风云散流，一别如雨；此五官中郎将所以有西园宾客之感也） ！ 百年世事奕棋枰，冷眼常观局屡更；乌喙只堪同患难，龙颜难与共升平。遥空自有饥鹰击，古路曾无蛟兔横？为报韩卢并宋鹊，只今公等因当烹（渡江后，诗皆为守弁取去；止存 小游仙 数章。海陵狱中，多索书者。友人罗学制请予每章下作一小注；注毕，付门人邓起西。嗟乎！ 游仙诗 ，寓言也；即注，亦非的解。后世知有黄介子，庶几不昧我心） ！
附记：介子居江阴月成桥，素有文学；与常熟武举许彦达善。彦达与南通州监生薛继周第四子称莫逆。薛子亦诸生，居乡间湖荡桥。家赀三万，受隆武制，佩浙直军门印，得私署官属；伪为卜者。游通州，与彦达主于薛；薛生改称周相公。时江阴有徐摩者，字尔参；亦寄食焉。毓祺居久之，凡游击、参将自海上来见者虽满装，及入谒，俱青衣垂手，众莫之知。既而毓祺作一联，人颇疑之。将起义，遣徐摩往常熟钱谦益处提银五千，用巡抚印。摩又与徽州江某善。江嗜赌而贪利，素与大清兵往还。知毓祺事，谓返必挟重赀；发之，可得厚利。及至常熟，钱谦益心知事不密必败，遂却之。摩持空函还，江某诣营告变；遂执毓祺及薜生一门，解于南京部院，悉杀之。钱谦益以答书左袒，得免；然已用贿三十万矣。
王谋驱市人起义死
王谋字献之，号春台；无锡人。本杭姓，济之先生异母弟也。父讳州牧，高才博学；齎志以没。公居三，幼嗣南门王氏；遂因王姓。崇祯己卯、庚辰之际，训蒙洛社，移家居焉。每日晡，辄至先生斋中，清谈片晌而去。性敏而嗜饮，先生每以为狂。
丙戌仲冬，公将起义。时先生居江阴，又以平日性谨，故不敢告。公索精管辂术，卜之不吉；再卜兆益凶，大怒，掷课筒于地。次日，遂行；率乡兵万人，夜薄郡城，积苇焚门，将破。萧太守闻报，登城望之，俱白布裹首；乃曰： 贼夜至，必非明兵 。亲率师，启门出战。有家丁温台者，擒一人斩之，将首级飞掷空中。乡兵本乌合，俱卖菜儿，素不知兵；猝见首级飞堕，皆惊，悉溃走。公皮靴步行，道复滑；萧守驰骑突追，遂被获。廷见不跪，萧太守问何人？公曰： 先锋王谋也 。严刑拷问，公犹自侈其众！大骂不屈。萧守亦异之，因下狱。此十一月十一日事。久之，众囚越狱，公独不走；遂见杀。嗟乎！韦布之中，非无义士。惜乎！其子单寒，不克传之于世也。
予思当日驱市人围郡城，犹似螳臂当车、羊肉投虎；其迂戆固不足道！所难，濒死不屈、狱开不脱；虽古之烈士，何以加焉！
吴易起兵屯长白荡吴易字日生，号朔清；吴江人，崇祯丁丑进士。祖邦祯，嘉靖癸丑进士；官太仆。
宏光立，见史可法于扬州；奇其才，题授职方主事，留之监军。乙酉，奉檄征饷未还而扬州失。六月，大兵徇吴江，县丞朱国佐以城降。诸生吴鉴欲起兵诛之，徒手入县庭，骂国佐；国佐执送苏州，杀于胥门学士街。易闻而哀之，率众擒国佐授鉴父汝延，令杀以祭鉴。遂起兵，仅得三十人；七日，众至三百并三十艘，居长白荡，出没五湖、三泖间。会松江盗首沈潘有徒千四百人，劫掠不常。诸绅患之，移书于易；易起兵往战，以计擒之。沈潘降，并其众，获艘七十。
居无何，易拜众曰： 镇江谍报：大清兵二千某时过此，愿邀之 ！遂伪作农船，每里伏兵于湖滨，凡三十里。大清兵夜至，不疑；过半伏发，以长戈击之，应手而堕。其地左河、右湖，中岸颇高。大清兵止短刀，无舟不得近；大发矢，众以平基蔽之河侧；复以火器夹击，遂败。丙戌元夕，入吴江；杀令及新科举人，库藏一空。镇将吴胜兆兵至，易已入湖，民尽走；大掠二日而还。
四月，胜兆复率众七千入吴江肆掠，舟重难行；胜兆令军中曰： 敢挈妇人者斩 ！有一舟百五十人，悉沈诸湖。甫行，见岸上白衣四人，擒之使挽舟；问曰： 见罗头贼否 ？曰： 见之 。问几何？曰： 三十号 。大清兵恃众不戒，呼曰： 蛮子速进 ！俄，四人拔刀将舟中兵杀尽之。后兵见而疾追，遥望湖中泊舟，兵至即散，复返之；忽炮发，飞舸四集，矢炮突至，烟火迷天，咫尺莫辨。胜兆势急，弃舟走，兵亦委辎重而溃，凡斩将数人。胜兆大沮；谓 渡江以来，未有此败 ！及还苏，惭忿不言；恨吴江民不救，屠之。已而率三千人复至吴江，经长桥，易用草人装兵，大清兵射之；易度箭尽，乃战，大败之。
抚臣土国宝忿易久为湖患，密遣苏人伪降易，推城以待。忽反兵相向，易急换舟；舟皆连系，乃入小舟；舟重，三十人尽覆。易泅水半里，其侄见水面红快鞋，谓易已死；以追兵急，不得遽挈，即系舟后。复行半里，始举视之，尚未死；倒倾血水，酌酒数大觥。乃曰： 今追者已退，吾兵尚有几何 ？左右曰： 百人耳 。易曰： 速返追击！此去必大胜 。果败之，夺其辎重而还。
易有腹心某，居嘉善；六月，亲访之。其家仇人密白县令，令遣入猝取之，解于杭州杀焉。
附记：崇桢末有知一禅师，道行高迈；游燕都，士夫悉尊礼之。时易候选在京，闻而往谒，赠银二十两；师慨受不辞，晨夕辨议，相得甚欢。及甲申三月十七、八两日，贼攻城甚急，易叩吉凶；师曰： 止一路，无二路；公试自思。功名是分内带来，便可草草；若是朝廷所赐，则 忠孝 二字正在此际分明 。易闻言大悟，即欲祝发。师曰： 公向以贫衲削发被缁，蒙施多金；今日理应回敬 。遂取前银归赵，原封未启。心异之，乃下拜；师曰； 不须如此；去！去。我与汝从东便门走，送汝还乡；异日汝必尽忠王国。但闯贼非汝对头，今决无患 。次日出城，师送易归，竟不知所之。至丙戌六月被杀，果应 尽忠 之语云。
文秉通吴易不辨
文秉，长洲诸生；相国文震孟仲子。隐居山中，有告其与吴易通者。执至官，秉不辨；曰： 不敢辱吾父，愿速死 ！遂见杀。
刘曙就义
刘曙字公旦，号稚圭；长洲人。崇祯癸未进士，授南昌知县。未赴而苏州破，避地邓尉山，未尝一至城市。南海诸生钦浩通款舟山，疏吴中忠义士二十三人，曙为首；游骑获其书上之，乃逮曙。曙膝不屈；诘曰： 反乎 ？曰： 诚有之；愧事未成耳 。然曙实不识钦也。下狱八旬，与顾咸正、夏完淳从容就义死。
鲁之玙、韦武韬战死
苏州原任游击鲁之玙、韦武韬，以起兵俱战死。
麻三衡七家军
麻三衡字孟璇，宣城人；布政使溶之孙。生有异相，长好习武事；以诗酒自豪。既起兵，与旁近诸生吴太平、阮恒、阮善长、刘鼎甲、胡天球、冯百家号称七家军，皆诸生也。三衡驻兵稽亭，每战当先，舞大刀陷阵；人多畏之。后以众寡不敌，被获，杀于江宁；七家军皆死。
吴福之、徐安远起兵死
常州诸生吴福之起兵，约任源邃同就李总兵军，与之合；屡与大兵战。越三月，兵溃，投湖死。福之，闽中礼部尚书吴钟峦子。徐安远字世珍，武进人；入太湖从黄蜚兵，兵败被杀。
张龙文乡兵薄城
常州诸生张龙文率乡兵薄郡城，杀死。
钱柄破家起义
钱柄字仲驭，浙江嘉善人；相国士升之仲子也。崇祯丁丑进士，为吏部郎中。破家集义旅拒战，蹑于震泽兵，返战；旋溃，被杀。
徐石麒主盟
徐石麒字宝摩，号虞求；浙江嘉善人。天启壬戌进士，除工部营缮司主事。为权奄所恶，以新城侯王升坟价事，矫旨夺职。崇祯改元，补原官；历升通政司、刑部侍郎、尚书。公奏兵部尚书陈新甲陷边城四、陷腹城七十二、陷亲藩七，当斩；奏上，新甲弃市。时周延儒救解甚力，上不许；新甲之党皆大恨。而公复谳光禄少卿监军张若麒临敌先逃，总兵许定国失误军机、擒杀人民及兵部尚书丁启睿兵败鼠逃、弃去敕印；俱当斩。会礼科姜采、行人熊开元以言事忤旨，上震怒，下二臣狱；而刘宗周争之，并夺职。及二臣发西曹，公疏薄其罪；上怒，罢官。宏光立，起公左都御史；未至，转吏部尚书。公出户科陆朗、御史黄耳鼎为藩臬；有旨： 特留用 。朗与耳鼎遂疏讦公为吴昌时报复，又言公杀新甲以败款局。公乃历陈自有东事以来主款之误；且言 先帝之诛新甲也，曰陷我七亲藩。夫七藩之中，恭皇帝居一焉；皇上忘之乎 ？因引疾乞休；命驰驿去。
明年南京陷，公遁于乡。镇将陈梧起义，迎之主盟。三塔之败，城将不守，自经死。其仆祖敏、李谨，皆从公自缢。公有二子；长尔谷，以松江事见杀。
 甲乙 诸书俱载徐锦，非李谨也。未知孰是？
徐尔谷被执无挠词
徐尔谷字似之，官生；石麒长子。受隆武令。松将吴胜兆反，长洲诸生戴务公实说之；远近响应。钱柄从兄旃，字彦林；夏允彝子完淳，字存古：与尔谷皆以胜兆事，被执。尔谷慷慨无挠词；审官曰： 汝父为忠臣，汝定为孝子 ！三人同日受刑。旃妻徐氏、谷妻孙氏，各自沈殉其夫。顾咸正坐吴胜兆事死
顾咸正字端木，号觙庵；昆山人，文康公之曾孙、咸建兄也。崇祯癸酉举人；十三年庚辰，以副榜除延安府推官。延安荒乱，咸正招抚有法。又奉檄追贼李明才等三百人，歼之；又招降{犭回}贼张成儒、丁世蕃等三百余人、庆阳土贼潘自安等千余人。于是延中稍宁。会孙传廷将出关，咸正上书，谓 出关安危系全秦，全秦安危系天下。军志曰： 兵无选锋曰北 。万一蹉跌，将不止三秦之忧 。不听。贼陷西安，咸正率三百人登陴，并弃甲去。贼执咸正，欲降之，不屈；乃拘之营中。吴三桂兵入秦，人多应之；韩城人推咸正为主，斩伪令王业昌。已而知为大清兵，遂入山中。
明年，以全发归南。会云间吴胜兆、陈子龙事败，录其党姓名，首及咸正；乃与同事四十余人并死。子天逵字大鸿，贡生；天遴字仲熊，诸生。皆以藏子龙故，亦死。当咸正解南京时，审官洪承畴问曰： 汝知史可法在乎 ？咸正亦答曰： 汝知洪承畴死乎、不死乎 ？承畴默然。是时大清兵所过州县，从风而靡，长吏罕有殉城者。独公弟咸建字海石，号如心；崇祯癸未进士，除钱塘知县。以焚册故，被擒不屈，杀之。时盛暑，悬首镇海楼三日，无集蝇。杭人收而殡之，祀之土谷祠中。咸正季弟咸受，天启甲子举人；城破，亦死。仅存一孙晋谷，年五岁；得免。大鸿兄弟自谓 世受国恩；虽书生，义不苟活 ；故一门父子、五人同死国事。吴中人士，莫不悲之。
陈子龙誓众称监军
陈子龙字卧子，号海士；松江华亭人。幼颖异，工举业，兼治诗、古文词，以经世自在。立几社，与江右艾南英争名。登崇祯丁丑进士，授惠州推官。以招抚许都功，擢兵科给事中。南都立，以原官召用；疏请亲征，又上防守要害及备边三害，皆当时至计而莫之能用也。明年二月，以时事不可为，乞终养去。
南都不守，闰六月十日，松江兵起。子龙设太祖像誓众，称监军；邀致水师吴志葵等为城守计。闽中授兵部左侍郎。八月三日，李成栋破松江，子龙以祖母去，匿深山。无何，吴胜兆之事起，狱词连子龙；子龙亡命奔嘉定，匿侯岐曾仆刘驯家，已迁昆山顾天逵所。当事迹至嘉定，执岐曾；别遣兵围天逵家，遂获子龙，锁舟中。乘间，跃水中死，是月二十四日也；犹戮其尸。杨廷枢坐门人戴之隽事死
杨廷枢字维斗，吴县人；诸生。以气质自任。崇祯庚午，举应天乡试第一。幼与同里徐汧交最善；乙酉夏，闻其殉难，即隐居邓尉山中。丁亥四月，松江总兵官吴胜兆叛；为之运筹者，乃廷枢门人戴之隽也。事败，词连廷枢；遂被执，系狱中。慨然曰： 予自幼读书，慕文信国之为人；今日之事，素志也 。五月朔，大帅会鞫于吴江泗洲寺。巡抚重其名，欲生之，命之薙头；廷枢曰： 砍头事小，薙头事大 ！乃推出斩之。临刑，大声曰： 生为大明人…… 。刑者急挥刀，首堕地；复曰： ……死为大明鬼 。监刑者为之咋舌，礼而殡之。
公在舟中，题书血衣并诗十二首以遗其孤曰： 苏州有明遗士杨廷枢，幼读圣贤之书，长怀忠孝之志；立身行己事，不愧于古人。积学高文，名常满乎宇内。为孝廉者一十五载、生世间者五十三年，作士林乡党之规模，庶几东京郭有道；负纲常名教之重任，愿为宋室文文山。惜时命之不犹，未登朝而食禄；值中原之多难，遂蒙祸以捐生。其年则丁亥之年、其月则孟夏之月，才隐遁于山阿，忽罹陷于罗网。时遭其变，命赋于天。虽云突如其来，吾已知之久矣。有妻费氏，吴江人，归予二十余载；有女观慧，适张氏，亦二十余春。大骂全真，不愧丈夫之气概；舍生就死，殊胜男子之须眉。一家视死如归，轰轰烈烈；举室成仁无愧，炳炳烺烺。生平所学，至此方为快然；千古为心，到底终须不殁。但因报国无能，怀忠未展；终是人臣未竟之志，尚辜累朝所受之恩！魂炯炯而升天，当为厉鬼；气英英而坠地，期待来生！舟中书此，不能尽言；留此血衣，以俟异日。愿我知己，面付遗孤。如痛父母，即思忠孝。垂殁之言，以此为诀。四月二十八日，舟中血书 。又云： 余自幼读书，慕文信国先生之为人；今日之事，乃其志也。四月二十四日被缚，饿五日未死、骂未杀，未知尚有几日未死！遍体受伤，十指俱损，而胸中浩然之气，正与信国燕市时无异；俯仰快然，可以无憾！觉人生读书，至此甚是得力；留此遗墨，以俟后人知之 。因舟中漫就一十二首；诗曰： 人生自古谁无死，留取丹心照汗青 ；正气千秋应不散，于今重复有斯人 ！ 浩气凌空死不难，千年血泪未曾干；夜来星斗终天灿，一点忠魂在此间 。 社稷倾颓已二年，偷生视息又何颜！祗今浩气还天地，方信平生不苟然 。 叹息常山有舌锋，日星炯炯贯空中！子规啼血归来后，夜半声闻远寺钟 。 有妻慷慨死同归，有女坚贞志不移；不是一番同患难，谁知闺阁有奇儿 ！ 近来卖国尽须眉，断送河山更可悲！幸有一家如母女，纲常犹自赖维持 。六首佚。
黄赓为僧
黄赓，徽人；明季武状元也，与黄澍同族。有膂力，能运铁鞭二十四斤。大清兵至，率众固守徽州；身为前锋，所获甚众。后败，赓走闽。闽复陷，大清帅招之不从，乃削发为僧。宣城人语我曰： 黄赓率乡兵数十，十九战俱捷。后自宣城水东镇统众御大兵于港河，为徽宁界也。大清骑日益被围，赓举鞭忽折，重十二斤；乃易样鞭，重三十四斤。赓马见大清马，即跪；赓怒，鞭杀之，步战。举鞭一击，大清将以刀捍之；连击三鞭，捍之如前。赓乃走，取箭搭射，正中大清将左目；趋上，一鞭击死。然大兵甚盛，赓以众寡不敌，乃走；乡兵被杀遍野，惨不可言 。许生伪试事败死
许某，武进诸生。顺治三年八月乡试近期，舟车云集；部院洪承畴疑之，每寓密令兵共居以侦察。时有一人，昼则闭户、夜半始出，佯云出恭；兵疑有奸，触之，其人怒而讧。兵握其首，乃未薙发者；解于承畴严讯，遂招多人。遣兵各寓搜获，有册藏金山下。无锡诸生华时亨，字仲通；亦有名。苏抚土国宝逮至，见时亨双瞽，释之。武进许生为首事人，亦见国宝；毅然曰： 老大人三年前，亦与生员一样。生员无他意，只是不忘大明耳。今生员含笑而去，不望含泪而归 。人咸壮之。解南京，杀焉。是案几杀千人，乡试因改期。至十月初七日下午，无锡始报新解元范龙。龙本王姓，字云生。
附记：邹来甫，无锡泰伯乡人；庠生。不薙发，隐居教授。至康熙初年，族绅邹式金被仇家讼陷藏来甫于家，遂逮来甫。郡守赵琪欲并究十年前总甲及馆主不举报罪；某费千金，家几破，解于兵备胡亶。亶本浙之仁和翰林，廉明仁恕，众号神君；呼来甫案前熟视，谒赵守押差曰： 此是薙不全，不是全不薙 。遂申文南京都院郎廷佐，乃免。夫以诸生全身二十载，亦异矣。
总论江南诸臣
东村老人曰：苏代有言：为人妻，则欲其许我也；为我妻，则欲其詈人也。每一王兴，有附而至荣者，即有拒而死烈者；生易而死实难！高帝斩丁公、艺祖褒韩通，所重固自有在；诸君子毋乃能所得乃重乎！


夫智者见于未萌，愚者暗于成事。故知己之害而图彼之利者，胜。知可以战不可以战者，胜。识众寡之用者，胜。以虞待不虞者，胜。以逸待劳者，胜。不战而屈人者，胜。《老子》曰﹕ 自知者明。


人生而静，其情难见；感物而动，然后可辨。推之于棋，胜败可得而先验。持重而廉者多得，轻易而贪者多丧。不争而自保者多胜，务杀而不顾者多败。因败而思者，其势进；战胜而骄者，其势退。求己弊不求人之弊者，益；攻其敌而不知敌之攻己者，损。目凝一局者，其思周；心役他事者，其虑散。行远而正者吉，机浅而诈者凶。能畏敌者强，谓人莫己若者亡。意旁通者高，心执一者卑。语默有常，使敌难量。动静无度，招人所恶。《诗》云﹕ 他人之心，予时度之。


博弈之道，贵乎谨严。高者在腹，下者在边，中者占角，此棋家之常然。法曰﹕宁输数子，勿失一先。有先而后，有后而先。击左则视右，攻后则瞻前。两生勿断，皆活勿连。阔不可太疏，密不可太促。与其恋子以求生，不若弃子而取势，与其无势而强行，不若因之而自补。彼众我寡，先谋其生。我众彼寡，务张其势。善胜者不争，善阵者不战。善战者不败，善败者不乱。夫棋始以正合，终以奇胜。必也，四顾其地，牢不可破，方可出人不意，掩人不备。凡敌无事而自补者，有侵袭之意也。弃小而不救者，有图大之心也。随手而下者，无谋之人也。不思而应者，取败之道也。诗云﹕ 惴惴小心，如临于谷。


或曰﹕ 棋以变诈为务，劫杀为名，岂非诡道耶？ 予曰﹕ 不然。 《易》云﹕ 师出以律，否藏凶。 兵本不尚诈，谋言诡行者，乃战国纵横之说。棋虽小道，实与兵合。故棋之品甚繁，而弈之者不一。得品之下者，举无思虑，动则变诈。或用手以影其势，或发言以泄其机。得品之上者，则异于是。皆沉思而远虑，因形而用权。神游局内，意在子先。图胜于无朕，灭行于未然。岂假言辞喋喋，手势翩翩者哉？《传》曰﹕ 正而不谲。 其是之谓欤？


棋者，以正合其势，以权制其敌。故计定于内而势成于外。战未合而算胜者，得算多也。算不胜者，得算少也。战已合而不知胜负者，无算也。兵法曰﹕ 多算胜，少算不胜，而况于无算乎？由此观之，胜负见矣。


夫弈棋，绪多则势分，势分则难救。投棋勿逼，逼则使彼实而我虚。虚则易攻，实则难破。临时变通，宜勿执一。《传》曰﹕ 见可而进，知难而退。


夫围棋之品有九。一曰入神，二曰坐照，三曰具体，四曰通幽，五曰用智，六曰小巧，七曰斗力，八曰若愚，九曰守拙。九品之外不可胜计，未能入格，今不复云。《传》曰﹕ 生而知之者，上也；学而知之者，次也；困而学之又其次也。


夫弈棋布势，务相接连。自始至终，着着求先。临局离争，雌雄未决，毫厘不可以差焉。局势已赢，专精求生。局势已弱，锐意侵绰。沿边而走，虽得其生者，败。弱而不伏者，愈屈。躁而求胜者，多败。两势相违，先蹙其外。势孤援寡，则勿走。机危阵溃，则勿下。是故棋有不走之走，不下之下。误人者多方，成功者一路而已。能审局者多胜。《易》曰﹕ 穷则变，变则通，通则久。


夫棋边不如角，角不如腹。约轻于捺，捺轻于避。夹有虚实，打有情伪。逢绰多约，遇拶多粘。大眼可赢小眼，斜行不如正行。两关对直则先觑，前途有碍则勿征。施行未成，不可先动。角盘曲四，局终乃亡。直四扳六，皆是活棋，花聚透点，多无生路。十字不可先纽，势子在心，勿打角图。弈不欲数，数则怠，怠则不精。弈不欲疏，疏则忘，忘则多失。胜不言，败不语。振廉让之风者，君子也；起忿怒之色者，小人也。高者无亢，卑者无怯。气和而韵舒者，喜其将胜也。心动而色变者，忧其将败也。赧莫赧于易，耻莫耻于盗。妙莫妙于用松，昏莫昏于复劫。凡棋直行三则改，方聚四则非。胜而路多，名曰赢局；败而无路，名曰输筹。皆筹为溢，停路为芇。打筹不得过三，淘子不限其数。劫有金井、辘轳，有无休之势，有交递之图。弈棋者不可不知也。凡棋有敌手，有半先，有先两，有桃花五，有北斗七。夫棋者有无之相生，远近之相成，强弱之相形，利害之相倾，不可不察也。是以安而不泰，存而不骄。安而泰则危，存而骄则亡。《易》曰﹕ 君子安而不忘危，存而不忘亡。


夫弈棋者，凡下一子，皆有定名。棋之形势、死生、存亡，因名而可见。有冲，有斡，有绰，有约，有飞，有关，有札，有粘，有顶，有尖，有觑，有门，有打，有断，有行，有捺，有立，有点，有聚，有跷，有夹，有拶，有避，有刺，有勒，有扑，有征，有劫，有持，有杀，有松，有盘。围棋之名，三十有二，围棋之人，意在可周。临局变化，远近纵横，吾不得而知也。用幸取胜，难逃此名。《传》曰﹕ 必也，正名乎棋！


夫万物之数，从一而起。局之路，三百六十有一。一者，生数之主，据其极而运四方也。三百六十，以象周天之数。分而为四，以象四时。隅各九十路，以象其日。外周七二路，以象其候。枯棋三百六十，白黑相半，以法阴阳。局之线道，谓之枰。线道之间，谓之罫。局方而静，棋圆而动。自古及今，弈者无同局。《传》曰： 日日新。 故宜用意深而存虑精，以求其胜负之由，则至其所未至矣。


凡棋有益之而损者，有损之而益者。有侵而利者，有侵而害者。有宜左投者，有宜右投者。有先著者，有后著者。有紧避者，有慢行者。粘子勿前，弃子思后。有始近而终远者，有始少而终多者。欲强外先攻内，欲实东先击西。路虚而无眼，则先觑。无害于他棋，则做劫。饶路则宜疏，受路则勿战。择地而侵，无碍而进。此皆棋家之幽微也，不可不知也。《易》曰﹕ 非天下之至精，其孰能与于此。


权舆者，弈棋布置，务守纲格。先于四隅分定势子，然后拆二斜飞，下势子一等。立二可以拆三，立三可以拆四，与势子相望可以拆五。近不必比，远不必乖。此皆古人之论，后学之规，舍此改作，未之或知。诗曰﹕ 靡不有初，鲜克有终。


张轨
张轨，字士彦，安定乌氏人，汉常山王耳十七世孙。祖烈，魏外黄令，父温，太官令。母陇西辛氏。轨少好学明经与同郡皇甫士安友善，拜太子舍人，与京兆杜预善，以所注《易》遗之。太康中，为尚书郎、太子洗马、中庶子，迁散骑常侍，征西将军司马。轨以晋室多难，阴图保据河西，追窦融故事。筮之，遇泰之观，轨喜曰： 霸者之兆。 乃求为凉州。公卿亦举轨，拜凉州剌史，课农桑，拔贤才，置崇文祭酒，征九郡胄子五百人，立学校以教之。永兴二年，拜安西将军封乐乡侯。惠帝崩，遣长史北宫纯、司马纂、别驾阴监奉表京师。是岁，大城姑臧，其城本匈奴所筑也，南北七里，东西三里，地有龙形，故名卧龙城。永嘉四年十一月，黄龙出于临羌河，发水升天，身长十余丈。五年，帝遣使拜车骑大将军、开府仪同三司。荣命未至，而刘曜攻陷长安，迁晋帝于平阳。建兴元年，晋愍帝即位于长安，遣使者拜轨镇西大将军、开府仪同三司、加侍中，封西平郡公，固让不受。三年，进拜太尉、凉州牧。以轨年老多疾，拜子寔行抚军，副凉州剌史。五月，轨寝疾，立子寔为世子。己丑，薨于正寝，年六十。葬建陵，册赠侍中、太尉，谥武穆，张祚僭号，追尊武王，庙号太宗。
张寔
张寔字安逊，轨之世子也。学尚明察，敬贤爱士，晋举秀才，除尚书郎。永嘉元年，固辞骁骑将军，请还凉州，帝许之。改授议郎、西中郎将。建兴元年，长史张玺等表嗣位。十月，帝遣使授西中郎将凉州剌史西平公。二年十一月，帝将降刘曜，进寔侍中、司空、凉州牧。三年，始知刘曜逼迁天子平阳，大临三日。五年，南阳王宝闻愍帝崩，自称晋王，年号建康，置百官，遣使拜征西大将军、开府仪同三司，增邑三千户。六年六月，京兆人刘弘挟左道以眩惑百姓，密与寔左右十余人谋杀寔，怀刀入内，斩寔于外寝，时年五十。葬宁陵，晋王宝册赠寔大司马，凉州牧，谥曰元公。张祚僭号，追尊曰明王，庙号高祖。母弟茂嗣、以寔子幼嗣。茂字成逊，实之母弟，虚靖好学，不以势利为心。建兴元年，相国南阳王宝辟从事中郎，又荐为给事黄门侍郎，皆不就。二年，征为侍中，又以疾固辞。四年，拜秦州剌史，加散骑常侍：领雍州，皆不受。寔左司马阴元等以寔既被害，子骏冲幼，宜立长君，乃推茂为大都督、太尉、凉州牧。茂不从，以平西将军行都督凉州诸军事、护羌校尉、凉州牧、西平公，大赦境内。九月，立寔子骏为世子。三年，刘曜遣鸿胪拜茂太师、凉王。四年，茂寝疾，执骏手泣曰： 吾先人以孝友见称，自汉以来，世执忠顺，汝谨守忠节，毋或失堕。 薨于正寝，年四十八。刘曜遣使赠太宰，谥成烈王。张祚僭号，追尊曰成王，庙号太宗。
张骏
张骏字公庭，寔之世子。永嘉元年生，幼而奇伟，十岁能属文。茂之四年，拜使持节大都督、大将军、凉州牧、西平公，大赦境内。刘曜遣使拜大将军、凉州牧。元年正月，亲耕藉田。二月，始承晋元帝崩问，大临三日。四年十二月，刘曜为勒所擒，曜太子毗及刘胤等率众奔上邽。六年二月，石勒称天王。遣使拜骏征西大将军、凉州牧，加五锡之礼。八年，群僚劝骏称凉王，置百官。骏曰： 此非人臣所言，敢有此言，罪在不赦。 又请立世子，乃立重华为世子。十二月，鄯善王元礼献女姝好，号曰美人，立宾遐观以处之。十四年五月，雨雪降霜，骏避正殿，素服，命群寮极言得失。十五年，以右长史任处领国子祭酒，立辟雍、明堂而行礼焉。命西曹掾集阁内外事付索绥，以著《凉春秋》。十一月以世子重华行凉州事。十九年田于建西，逾玉石县。九月，改玉石县为金泽县。二十一年，始置百官，官号皆拟天朝，车服旌旗一如王者。酒泉太守马岌上言： 酒泉南山既昆仑之体，周穆王见西王母，乐而忘归，即谓此山。有石室、玉堂、珠玑镂饰，焕若神宫。 《禹贡》： 昆仑在临江之西，即此明矣。宜立西王母祠，以裨朝廷无疆之福。 骏从之。二十二年六月，薨于正德前殿，年四十。晋遣策赠大司马，谥忠成公。七月，葬大陵，张祚僭号，追尊文王，庙号世祖。
张重华
张重华字泰临，骏第二子，宽和懿重，沉毅少言。骏薨，右长史任处上华为使持节、大都督、太尉、凉州牧、护羌校尉、西平公、假凉王，大赦境内。三年九月，晋遣使者拜侍中大都督陇右诸军事、大将军、凉州剌史、领护羌校尉、西平公。重华以位号未称，怒不受诏。群寮上重华为丞相、凉王、雍秦凉三州牧。五年重华宴群寮于间豫庭，论讲经义。顾问索绥曰： 孔子妇谁家女老聃父字为何四皓既安太子，住乎还山乎？ 绥曰： 孔子妇姓亓官氏。老聃父名乾，字元果，胎刖无耳，一目不明，孤单，年七十二无妻，与邻人益寿氏老女野合，怀胎八十年乃生老子。四皓还否，臣尚未悉。 重华曰： 卿不知乎四皓死于长安，有四皓冢，为不还山也。 七年十月，重华寝疾临春坊，遣左长史马岌荣拜子灵曜为世子，大赦境内。十一月薨于平章殿，年二十七。葬显陵。张祚僭号，追谥桓王，庙号世祖。
张祚
张祚字太伯，骏之长庶子，博学雄武，有政治之才。骏之二十一年，拜延兴太守，封宁侯。重华薨，子灵曜嗣。七年十一月，右长史赵长等矫称遗令，以祚为使持节、都督中外诸军事、抚军太将军、辅政。十二月，赵长等议以灵曜冲幼，世难未夷，宜立长君，废曜为宁凉侯，立祚为大将军、护羌校尉、凉州牧。赵长等议僭即王位于谦光殿，大赦，改元为和平元年。立妻辛氏为皇后，子太和为太子，封弟天锡为长宁侯，重华少子玄靖为凉武侯，置百官。二月尊祖父，郊祀天地。二年，有神降于玄武殿，自称玄宴，与人交语。祚日夜祈之，神言与之福利，祚甚信之。征东张瓘遣兵传檄，废祚还第，复立灵曜。八月，祚收瓘弟琚及其子嵩等。骁骑将军宋混兄修，素与祚有隙，大惧。祚疑之，混西奔，招合夷晋，众至万余人，还向姑臧。祚遣阳秋胡将灵曜于苑，拉其腰而杀之，埋于沙坑。九月，宋混次于武始大泽，为灵曜发哀。闰月，混至姑臧。祚登神雀观，张琚、张嵩杀祚守卒，死者四百余人，斩西门关纳混，领军赵长开宫门以应琚，长驰入殿中，大呼称万岁。祚以长败贼，下观劳之，长奋槊剌祚中额，奔入万秋阁，为厨士徐里所杀。以庶人礼葬之。天赐即位，备礼改葬于愍陵，追谥威王，封子延坚为金泽侯。
张玄靖
张玄靖字元安，重华少子，母郭夫人。和平二年，宋混、张琚等上玄靖为大将军、凉州牧、护羌校尉、西平公，时年七岁。张瓘至姑臧，推玄靖为大将军、凉王。自为使持节都督中外诸军事、尚书令、凉州牧、张掖郡公。四年五月，东苑大冢上忽有灾，池东天泽地燃，广袤数丈。执法御史杜逸言于瓘曰： 此皆变之大者，可就禳之。 瓘征兵数万，集于姑臧，谋讨宋氏。混与弟澄及左右壮士杨和等四十余骑奔入南门外，令诸营曰： 张瓘得罪，被太后诏诛之。 俄而众至二千，拥瓘率众出战，混击败之，众悉去，瓘自杀。混入见玄靖，以混为使持节中外都督诸军事、骠骑大将军、酒泉郡侯，辅政。五年六月，大旱、令诸祈雨之官咏《云汉》诗。儒林祭酒索绥曰： 《云汉》陈周宣之美，非旱之文。昔神鼎之出汉，虞丘不贺。今辞与事违，恐非致泽之意也。 绥字士艾，敦煌人，父戢为司徒。绥家贫好学，举孝廉，为记室祭酒，母丧去职。后举秀才，著《凉春秋》五十卷。又作《六夷颂》符命、传十余篇，以著述之功封平乐亭侯。六年，宋混卒。天锡以使持节都督诸军辅政。八月，右将军齐南等议，以靖多难，务须立长君。劝天锡自立。闰月，天锡遣肃等夜害玄靖，时年十四，葬平陵，谥冲王。
张天锡
张天锡字纯嘏，骏之少子。母曰刘美人，玄靖即位，年十八。谒于太庙，尊母刘氏为太后。元年四月，秦遣鸿胪回国拜天锡大将军、凉州牧、西平公。三年姑臧北山杨树生松叶，西苑牝鹿生角，东苑铜佛生毛，延兴地震，陷裂水出。天锡避正殿，引咎责谢。晋遣使拜陇右关中诸军大将军、凉州牧、西平公。八年，郡国火，燃于泥中、三十所。苻坚复有兼并之规，天锡大惧，遣从事中郎韩博奉表于晋人，与桓温书，克其年大举，都会上邽。十年，以世子怀为使持节、镇西将军、高昌郡公，次子大豫为世子。豫母焦氏为左夫人。七月，大水，地震西平五十，日中地十动，土楼崩。天锡疾，美人阎姬、薛姬皆自杀。二姬因色并有殊宠，天锡每谓之曰： 汝二人将何以报我，我死之后，岂可更为人妻？ 皆曰： 尊若不讳，妾请效死于前，洒扫于地下，无他志。 十月，天锡疾瘳，大赦境内，追悼二姬，葬以夫人礼。十三年五月，苻坚遣武卫将军句长等率众来伐，天锡遣中卫将军史景等拒战赤岸，为秦所败。在锡纳左长马芮之言，面缚降秦，东徙长安，拜归义侯、北部尚书，迁右仆射。随苻坚败于淮南。又入晋为员外散骑常侍，复本封。薨，赠镇西将军，谥悼公。
张轨以晋永宁九月辛已岁牧凉州，至天锡败亡之岁，岁在丙午，八主，七十六年。


沮渠蒙逊
沮渠蒙逊，临松卢水胡人。其先世为匈奴左沮渠，遂以官为氏。逊好学，涉群史，雄烈有英略。后凉龙飞二年，逊伯父罗仇、曲粥从吕光征河南，光前军大败，皆为光所杀，宗部会葬者万余人，逊哭谓众曰： 昔汉祚中微，吾之乃祖，翼奖窦融，保宁河右，吕王耄荒，虐民无道，岂可坐观成败，不上继先祖安民之志，下使二父有恨黄泉？ 众咸称万岁，遂立盟约，一旬之间，众至万余，与从兄男成推光建康太守段业为凉州牧，建康公，改龙飞二年为神玺元年。业以逊为张掖太守，男成为辅国大将军，委以军国之任。永安元年三月，逊以为业所惮，内不自安，请为安西太守。四月，业收男成赐死。逊闻男成死，泣告众曰： 男成忠于段公，往见屠害，诸军能为报仇乎！ 成素有恩信，众皆愤泣而从之，北至氐池，众逾一万。业遣右将军田昂、武卫将军梁中庸等攻侯坞，逊自氐池救之，昂率骑五百归逊，军遂大溃，中庸来奔。五月，逊至张掖，田昂兄子承爱斩关纳逊，业左右散走。逊大呼曰： 镇西何在？ 军人曰： 在此。 业曰： 孤单飘一己，为贵门所推，可见乞余命，投身岭南，庶得东还与妻子相见。 逊遂斩之。六月，右长史梁中庸等推逊为大将军、凉州牧，大赦改元。永安四年，秦鸿胪梁斐拜逊镇西大将军、开府仪同三司、沙州牧、西海公。
九年二月，两月并出。正始元年冬十月，迁都姑臧。十月，僭即河西王位于谦光殿，大赦改元，置百官，始如吕光为三河王故事。三年四月，立子德政为世子。三年二月，与西秦通和，逊西巡，遂循海至盐池，祀西王母寺。寺中有玄石图，命中书侍郎张穆为赋铭于寺前。十四年，起游林堂于内苑，图列古圣贤之像。九月，堂成，遂宴群臣，论谈经传，顾谓郎中刘炳曰： 仲尼何如人也！ 炳曰： 圣人也。 逊曰： 圣人者不凝滞于物，而能与事推移。畏于匡，辱于陈，伐树削树削迹，圣人固若是乎？ 炳不能对。逊曰： 卿知其外，未知其内。昔鲁人有浮海而失津者，至于亶州，仲尼及七十二子游于海中，与鲁人木杖，令闭目乘之，使归告鲁侯，筑城以备寇。鲁人出海，投杖水中，乃龙也。其以状告，鲁侯不信，俄而有群雁数万，衔土培城，鲁侯信之，大城曲阜。讫而齐寇至，攻鲁不克而还。此其所以称圣也。 义和元年十二月，魏遣太常李慎拜逊太傅、凉州牧、凉王，加九锡之礼。三年夏四月，逊寝疾，立子茂虔为世子，薨于路寝。五月，葬元陵。谥武宣王，庙号太祖。
沮渠茂虔，逊第三子，聪颖好学，和雅有度。义和三年，立为世子，加中外都督、大将军、录尚书。逊薨，僭即河西王位，大赦，改年为永和元年，立子封疆为世子，加抚军大将军，录尚书事。三年五月，西中郎将敦煌太守沮渠唐儿上言曰： 十五日，有一老父见于郡城东门，投书，忽然不见。其书一纸，八字满之。文曰： 凉王三十年，若七年 。 虔访于奉常张慎，慎曰： 昔虢将亡，神降于莘。深愿陛下克念修政，以副三十年之庆。若盘于游田，荒于酒色，臣恐七年将有大变。虔不悦。 七年正月，朝群臣于谦光殿，有狐在于东序，门者不见其人，左右以告，搜之不获。二月，端门崩。初、虔为酒泉太守，起浮屠于中街，有石象在焉。是月，目流血。五月，太庙基陷。六月，当阳门崩。魏常山王赤坚率众至姑臧，虔婴城拒守。九月，面缚出降。魏释其缚，徙虔及宗室士民十万户于平城，拜虔征西大将军，王如故。八年。死。赐谥哀王。
自逊永安元年岁在辛丑至是岁庚寅，三十九载。


冯跋
冯跋，字文起，长乐信都人，其先毕万之后也，子孙食采冯乡，因以氏焉。晋永嘉之乱，祖父和避地上党。父安，雄武有器量，为慕容永将，永灭，跋东徙和龙，家长谷中。跋夜梦天门开，神光赫然，烛于庭中。永康末，拜中卫将军。建始元年，与二弟结谋袭杀慕容熙，立高云为主。正始元年，以跋为中外都督、开府仪同三司、录尚书事，封武邑公。太平元年，云为其幸臣离班、桃仁所杀，帐下督张泰、李桑诛班及仁，群臣推跋为主，僭即天王位。大赦，令曰： 义贵适时，不必改作，故陈氏作姜，不徙齐号，即号燕国。改为太平元年。 追尊祖和为元皇帝，父安为宣帝，子永为太子。三年七月，以太子永领大单于，内置四辅。七年，建太学，以长乐刘轩、营丘张炽、成周翟崇、为博士，简二千石以下子弟，年十五以上，教之。十四年，宿浑地燃，一旬乃灭。十七年二月，北部人赵寿女既嫁化为男，娶妻而无子。跋问诸群臣曰： 此何祥？ 尚书左丞傅权对曰： 汉世雌鸡为雄，阴变为阳，君替臣僭之象。卒有妇人专宠，王莽篡位。今女为男，臣将为君之征。 跋曰： 将何以禳之！ 权曰： 桑谷生朝，太戊修德，而殷道中兴。荧惑守心，宋景责躬，延龄二纪。唯修身崇善，可以转祸为福。 十八年八月，立子翼为太子，跋戒之曰： 吾闻君人以学为本，不学无以立，尊敬师傅，人伦之始，汝其夙夜虔虔，钦承明训。 二十二年八月，跋寝疾，召中书监申秀、侍中杨哲于内寝，谓之曰： 吾患当不济，卿等善相吾子，参决万几。 九月，跋疾甚，辇而临轩，命太子翼勒兵听政，以备非常。宋夫人规立其子受，恶翼听政，谓之曰： 上疾将廖，奈何便欲代父临天下乎？ 翼性仁弱，遂还东宫，一日三省疾。宋夫人矫绝内外，遣阍寺传问而已。翼及大臣皆不得见。跋弟弘于是与壮士数十人，裹甲入禁中宿卫，皆不战而散。宋夫人命闭东阁，弘家僮库斗头劲捷有勇力，逾阁而入，至于皇堂，射杀御女一人。跋惊惧而薨。弘遣修城告曰： 天降凶祸。大行崩背，太子不侍疾，群公不奔丧，疑有逆谋，图危社稷。吾备太弟之亲，遂摄大位，以宁国家。 百官叩门入者，进阶二等。太子翼率东宫兵出战，败退，兵皆奔散。弘遣使赐死。命宗正冯哲、黄门卢招典葬事于东宫。葬跋于长谷陵，伪谥文成皇帝，庙号太祖。
冯弘
冯弘字文通，跋之季弟，高云篡位，拜中领军，封汲郡公。太平元年，拜尚书右仆射，改封中山公，迁尚书令、司徒、录尚书事。弘即天王位，大兴元年正月壬午朔，大赦，改年。二月，立夫人慕容氏为皇后。二年正月，立少子王仁为太子。六月有鼠集城西，盈数里地中，西行至水，前者衔马尾，后者迭相衔尾而渡，识者以为民迁之象。七月，魏师来伐神高。八月，石城、辽东、营丘、城周四郡并降魏。九月，魏师还。徙民四万余户而西。三年六月，魏永昌王来伐。五年四月，遣右卫孙德乞师于宋。十二月，又遣尚书阳伊请迎于句丽。六年三月，端门崩。四月，魏又遣侍中建兴公虞弼、东平公鹅青来攻，克白狼。句丽将葛居、孟光率众数万随阳伊来迎，屯于临川。尚书令郭生因民之惮迁，开门而引魏军。魏军疑而不赴，生遂勒众攻弘，弘引句丽兵入自东门，与生战于阙下，生中流矢卒。句丽军既入城，取武库甲以给其众，城内美女皆句丽军人所掠。五月乙卯，弘率龙城见户东徙，焚烧宫殿，火一旬不绝。令妇人被甲居中，阳伊等勒精兵于外，而居光率骑后殿，方轨而进，前后八十余里，魏兵追至辽水，不击而还，遣使征弘于句丽。后二年，为句丽所杀，伪谥昭成皇帝。
自冯跋太平元年岁在乙酉，至弘灭亡之岁丙子，二十八载。


乞伏国仁
乞伏国仁，陇西鲜卑人，其先自漠北南出太阴山。五世有邻者，晋太始初，率户五万，迁居高平川。邻卒，子结权立，迁于牵屯。结权卒，子利那立。利那卒，弟祁□立。祁□卒，利那子术延立，迁于苑川。述延卒，祁□子傉太寒立。石勒之灭刘曜也。惧而迁于麦田元孤山。太寒卒，子司繁立，秦皇始中，迁于度坚山。建元七年，秦将王统来伐，繁率骑三万拒统于苑川，统潜袭度坚山，部民五万余落，悉降于统。司繁乃诣统归降，苻坚拜南单于，留之长安。后以为镇西将军，镇勇士川。甚有威惠之称，司繁卒，国仁即位，闻坚征晋奔败，国仁收众至十余万。又闻坚为姚苌所杀，于是自称大都督、大将军、大单于、领秦河二州牧，改秦建元二十一年为建义元年，置武陵、苑川等十一郡，筑勇士都城以都之。三年，苻登遣使拜仁大将军、苑川王。四年六月，薨，伪谥曰烈王，庙号烈祖。
乞伏乾归
乞伏乾归，国仁弟。雄武有度略。仁薨，群寮以仁子公府幼稚，乃立乾归为将军、大单于、河南王。大赦，改四年为太初元年，立边氏为后，以南川侯出连乞都为丞相。九月，迁于金城。二年正月，苻登遣使拜为大将军、金城王。六年，立子炽盘为太子。七年，登遣使授左丞相、河南王、假黄钺，加九锡之礼。十月，氐王杨定步骑四万来伐，乾归勒众而进，大败定军，斩定及首级万有七千，于是尽有陇西之地。
十二月，僭称秦王，大赦。八年，吕光来伐，归乃称蕃，遣子勃勃为质，既而悔之。十三年，秦征西大将军姚硕德率众来伐，入自南安峡，归次于陇西，以拒硕德。兴潜师继发，乾归闻兴将至，率轻骑数千侯兴，俄与中军相失，为兴追骑所逼，战败，遁归苑川，乃率骑数百驰至允吾。秃发利鹿孤逆归，处之于晋兴。乾归将叛，谋泄，惧为利鹿孤所害，谓其子炽盘曰： 姚兴方盛，吾将归之。今送汝兄弟及汝母为质，于是送炽盘兄弟于西平，乾归遂奔长安。姚兴大悦，拜持节都督河南诸军事、河州剌史、归义侯。十四年，遣乾归还镇苑川，尽以部民配之。十八年正月，乾归至自长安。十九年五月，苑川地震裂。十一月，又朝于长安。二十年，姚兴虑乾归终为西州之患，留拜主客尚书，以其子炽盘为西夷校尉，行河州剌史。二十一年，炽盘以长安乱将始，乃招结诸部，筑城于嵻良山以据之。更始元年，乾归随姚兴如平凉，炽盘攻桴罕，克之，遂遣使来告乾归。乾归奔还苑川，遂如枹罕，留炽盘镇之。乾归将众二万。迁于度坚山，诸将劝称王。七月，僭补秦王，大赦，改年，置百官。公卿以下，皆复本位。四年五月，乾归畋于五鸡山，有枭集于其手，朝归恶之。六月，为兄子公府所杀，公府出奔。炽盘迁于枹罕，遣弟广武将军智达追擒公府于嵻良山南，轘裂之。八月，葬乾归于枹罕陵，仍伪谥武元王，庙号高祖。
乞伏炽盘
乞伏炽盘，乾归长子。乾归薨，自称大将军、河南王，改元为永康元年。以尚书令翟勍为相国，封拜各有差。二年，炽盘讨吐谷浑别统支旁于长柳川，掘达于渴浑川，大破之，俘获男女二万三千。五年正月，有五色云起于南山，盘大悦，谓群臣曰： 吾今年应有所定，王业成矣。 于是缮甲整兵，以伺四方之隙。五月，闻傉檀西征，率步骑二万袭乐都。傉檀降，遂并南凉，兵强地广。十月，僭即秦王位，置百官，立妻秃发氏为王后。四年，炽盘子元基自长安逃归，拜尚书左仆射。建弘元年，立第二子慕未为太子，领抚军大将军，都督中外诸军事。改元大赦。炽盘寝疾，顾命太子慕末，乃薨于外寝。六月，葬武平陵，谥文昭王，庙号太祖。
乞伏慕末
乞伏慕末字安石，炽盘之第二子。幼而好学，有文才。建弘元年，立为太子。炽盘薨，僭即秦王位。大赦改年为永弘元年。二月，立万载为太子。三年九月，部民多叛，慕末焚城邑，毁宝器，率户五千，东如上邽为赫连定所拒，遂国南安。十一月，魏遣尚书库结率骑五千迎慕末，卫军吉毗固谏，以为不宜，遂下令止之。库结引还。四年，赫连定遣其叔北平公韦代率众一万攻南安，城内大饥，人相食。传侍中乞伏延祚、吏部尚书乞伏跋跋逾城奔代，末乃衔璧出降，送于上邽，及宗族五百余人，悉为赫连所诛。
自国仁建义元年乙酉岁，至辛未，四十七年。


吕光
吕光，字世明，略阳人，其先自沛迁略阳，因家焉。世为氐酋。父婆楼，字广平，佐命前秦，官至太尉。光以赵建武中生于枋头，夜有神光之异，故名焉。年十岁，与诸儿童游戏邑里，为战阵之法，童儿咸推为主，而身长八尺四寸，目重瞳子，左肘有肉印，毅凝沈重，宽简有大量。人莫之知，唯王猛异之，曰： 此非常人。 言之苻坚，举贤良，除美阳令，民夷惮爱，邻境肃清，迁鹰扬将军，以功赐爵关内侯。
建元十九年，以光为使持节、都督西讨诸军事，率将军姜飞、彭晃、杜进、康隆等率步骑七万讨西域。十二月至龟兹，龟兹王帛纯捍命不降。光军其城南，五里为一营，深渠高垒，广设疑兵，为木人，被甲罗之垒上，以为持久之计。二十年五月，帛纯乃倾国财宝，请救于狯胡，狯胡王遣弟呐龙侯将馗率骑二十余万救之。胡便弓马，善矛槊，铠如连锁，射不可入，乃以草索为羂，策马掷人，多有中者。众甚惮之。姑默，宿尉头等国及诸胡内外七十万人，光迁营相接阵，为勾锁之法，精骑为游军弥缝其阙。秋七月，战于城西，大败之，帛纯逃奔，王侯降者三十余国。光入其城，城有三重，广轮与长安城等。城中塔庙千数，帛纯宫室壮丽，焕若神居。胡人奢侈，富于生养，家有蒲桃酒，至千斛，经十年不败。士卒沦没酒藏者相继。诸国贡款属路，立帛纯弟震为王以安之。光抚宁西域，威恩甚著，秦以光为使持节、散骑常侍、都督玉门已西诸军事、安西将军、西域校尉，进封顺乡侯。二十一年正月，大飨文武，博议进止，众咸请还。光从之。三月，引还，以驼二万余头致外国珍异千余品，骏马万余匹而还。九月，光入姑臧，自领凉州剌史、护羌校尉。太安元年，苻丕以光为车骑大将军、凉州牧，领护西域大都督、酒泉公。
光始闻苻坚为姚苌所害，奋袂哀怒，三军缟素，大临天城南，传檄诸州，期孟冬大举。谥坚为文昭皇帝。十月，大赦境内，改建元为太安。十一月，群寮劝进曰： 长蛇未殄，方扫国难，宜进位元台。 十二月，上光为侍中、中外都督、陇右诸军、大将军、梁州牧、酒泉公。三年八月，甘露降逍遥园，白燕翔于酒泉，众燕成列而从之。麟嘉元年正月，麟见金泽县，百兽从之。于是群寮奉表请崇进名号。二月，僭即王位于南郊，大赦改元，置官司、丞郎以下犹摄州县事。三年九月，大庙新成，追尊父为景昭王，祖为宣公，曾祖为恭公，高祖为敬公。龙飞元年，五龙见于浩亹，群臣咸贺，劝光称号，六月，僭即天王位于南郊，大赦改年，备置群司，立世子绍为太子。四年九月，光寝疾。十二月，疾甚，立太子绍为天王，光自号太上皇帝，以子纂为太尉，弘为司徒。诏曰： 吾疾病不济，吾终之后，使纂统六军，弘管朝政，汝恭己无为，委重二兄，庶可以济。今外有强寇，民心未宁，汝兄弟辑睦，贻厥万世，若内相图，则祸不旋踵。 纂、弘泣曰： 不敢有二心。 薨，葬高陵。谥武皇帝，庙号太祖。
吕纂
吕纂字永绪，光之长庶子，母赵淑媛。少便弓马，不好书。太安元年，至于姑臧。光临薨，执手戒之曰： 汝性粗武，深为吾忧。开基既难，守成不易。善辅永业，勿听谗言。 光薨，绍秘不发丧，纂排阁入，哭尽哀而出。绍惧，以位让之，曰： 兄功高年长，宜承大统。 纂曰： 臣虽长，陛下国家之嫡，不可以私爱而乱大伦。 骁骑吕超谓绍曰： 纂临丧不哀，步高视远，观其举止，恐成大变，宜早除之。 纂闻超谋，遂率壮士数百逾北城，攻广夏门，入自青角门，升谦光殿，绍登紫阁自杀。吕超出奔广武。纂遂僭即天王位，改龙飞四年为咸宁无年，谥绍隐王。纂游出无度，荒耽酒色。常与左右因醉驰猎于坑涧之间。殿中侍御史王回扣马谏，不纳，番乐太守吕超，擅伐鲜卑思盘，思盘诉超于纂，纂召超入朝，怒曰： 卿恃兄弟桓桓，欲欺吾也。要当杀卿，然后天下可定。 超顿首曰： 不敢。 纂引诸臣宴于内殿，吕隆屡劝纂酒，已至昏醉，乘步挽车，将超等游于内，至琨华堂东阁，超取剑击纂，纂下车擒超。超剌纂洞胸，奔于宣德堂。将军魏盖入斩纂首以徇，隆既篡位，谥灵帝，葬白石陵。
吕隆
吕隆字永基，光弟宝之子，既杀纂，遂僭即王位。大赦，改咸宁三年为神鼎元年。二月，追尊父宝为文皇帝。超有佐命之勋，拜为侍中、都督中外诸军事、辅国大将军、录尚书，封安定公。二年，秦遣鸿胪恒敦拜隆征北大将军、都督河西诸军、凉州牧、建康公。三年,隆以二凉之逼，遣超赍珍宝，请迎、于秦，遣尚书左仆射齐难，率步骑四万来迎。隆率户一万随难东迁。既至长安，秦以隆为散骑常侍，尚书、公如故。超为安定太守，其后坐与姚兴少子广川公弼谋反,诛。
自光以乙酉岁据凉州，至于是岁，岁在癸卯，凡一十九年。


李特
李特，字玄休，巴西宕渠人。其先廪君之苗裔，秦并天下，以为黔中郡，薄赋敛之，口岁出钱四十。巴人谓赋为賨，因谓之賨人焉。及高祖为汉王，始募賨人，平定三秦，既而不愿出关，求还乡里。高祖以其功，复同丰沛，更名其地为巴郡。土有盐铁丹漆之利，民用敦阜，俗性剽勇，善歌舞。高祖爱其舞，诏乐府习之，今巴渝舞是也。其后繁昌，分为数十姓。及魏武克汉中，特祖父虎将五百家归魏，魏武嘉之，迁略阳（一云洛阳），拜虎等为将军。徙内者亦万余家，散居陇右诸郡及三辅、弘农，所在号巴氐。虎子慕为东羌猎将，慕生有五子，辅、特、庠、流、骧。特身长八尺，雄武善骑射，沉毅有大度。元康中，氐齐万年反，关西扰乱，天水、略阳、扶风、始平诸郡皆被兵，频岁大饥，流移就谷，相与入汉川者数万家。特至剑阁，顾盼崄阻，曰： 刘禅有如此之地而面缚于人，岂非庸才耶！ 同移者阎武等咸叹异之。初、流民既至汉中，上书求寄食巴蜀，朝廷从之。由是散在梁、益，不可禁止。
永康元年，诏征益州刺史赵廞为大长秋，以成都内史耿滕代廞。廞遂谋叛，潜有刘氏割据之志。滕率众入内，廞遣众迎之，战于西门，滕败走，廞获杀之。廞自称大将军、益州牧。特弟李庠与兄弟及妹夫李含、任回等以四千骑归广廞，廞以庠为灭寇将军，使断北道。庠素东羌之良将，晓兵法，部阵肃然。廞恶其齐整，杀之。复以特为督将，特兄弟既怨廞，引兵归绵竹。廞恐朝廷疑己，遣长史费远等督万余人断北道，次绵竹之石亭，密收合得七千余人，夜袭远军，远军大溃，因放火烧之，死者十八九。进攻成都，廞闻兵至，惊怕不知所为。李廞等夜斩关走，文武尽散。廞独与妻子乘小船走至广都，为其下人朱竺所杀。先是，梁州刺史罗尚闻廞叛，上表称廞非雄才，又蜀人不愿为乱，事终无成，愿欲征之。惠帝遣尚为平西将军、益州剌史，率七千余人入蜀。特等闻尚来，甚惧，使其弟骧于道奉迎，并贡宝物，尚甚悦。
冬十月，六郡流人推特行镇北将军，承制封拜。其弟流行镇东将军，弟骧骁骑将军，少子雄为前将军，以相统领，进兵攻尚于成都，频为特所败，乃阻长围，缘水作营，自都安至犍为七百里，与特相拒。大安二年，部下推特为大将军，大赦，改元为建初元年。益州从事任回说尚曰： 特既凶逆，侵暴百姓，今又分散人众，在诸村堡，骄怠无备，是天亡之时也。可告诸村，密刻期日，内外击之，破之必矣。 尚从之，遣大众奄袭特营。尚出逆战，到官桑，特军败绩，死之。雄称成都王，追谥景王，及称尊号，追尊曰景皇帝。庙号始祖。
李流
李流字玄通，特第四子也。少好学，便弓马，东羌校尉何攀称流有贲、育之勇，举为东羌校尉，平赵廞于成都。晋朝论功，拜奋威将军，封武阳侯。建初元年，特既见杀，流自大将军、益州牧。九月，流疾笃，谓诸将曰： 骁骑高明仁爱，识量多奇，固足以济大事，然前军英武，殆天所相，可共受事于前军，以为成都王也。 遂薨，年五十六。诸将共立雄为主，雄称尊，追谥流秦文王，子龙嗣。
李雄
李雄字仲隽，特第三子，母罗氏，梦双虹自门升天，一虹中断，既而生荡。后罗氏汲水，忽然如寐，梦大蛇，绕其身，遂有孕，十四月而生雄。常言二子若有先亡，在者必大贵。荡以李流世卒。雄长八尺三寸，美容貌，相工相之曰： 此君将贵，其相有四目如重云，鼻如龟龙，口方如器，耳如相望，法为大贵，位过三公不疑。 雄少有烈气，有识者皆器重之。特称益州牧，以雄镇梓潼，又拜前将军。流薨，雄称大将军、益州牧，治郫城。以西山范长生岩居穴处，求道养志之士，雄欲迎为君而臣之。长生固辞曰： 推步大元，五行大会甲子，祚钟于李，非吾节也。
建兴元年十月，雄即成都王位于南郊，大赦改元，约法七章。以叔父骧为太傅，兄虎威为太保。晏平元年三月，范长生乘素舆诣成都，雄迎于大门，执版延坐。长生请雄对坐，即拜丞相，尊曰范贤。生长劝雄称尊号。
夏六月，僭即帝位，大赦改元，国号大成。追尊父特为景帝，母罗氏为太皇后。十月，加丞相范长生为天地大师之号，封西山侯。玉衡五年正月，立妻任氏为皇后。八年四月，范长生卒，以其子侍中贲为丞相。长生善天文，有术数，民奉之如神。十四年，立兄子班为太子。二十四年五月，雄寝疾。六月丁卯薨，年六十一。谥武皇帝，庙号太宗。十月，葬安都陵，太子班袭位。
李期
李期字世运，雄第四子。聪慧好学，弱冠能属文。雄薨，班即位，雄子车骑将军越自江阳奔丧，以期与班非雄所生而嗣位，心不平，十月因夜哭临，越杀班于殡宫。班字世文，雄兄荡第四子，雄妻任氏无子，养班为子。越既杀班，于是矫太后令，罪状，谥厉太子。立期为主。甲子，期僭即皇帝位，玉恒元年正月，大赦改元，立妻阎氏为后。四月，大将军汉王寿率步骑一万自涪向成都，期不虞至，预不设备，至即克城，屯兵宫门，杀相国建宁王越、尚书令景骞、尚书田襄等，废期为邛都县公，幽之别宫。期自杀，年二十五，谥曰幽公。
李寿
李寿字武考，特季弟骧之少子。少尚礼容，敏而好学。雄奇其才器，以为足荷重任，封为建宁王。雄薨，期立，改封汉王，领梁州剌史，治涪城。寿见期兄弟十余人并有强兵，惧不自全，阴谋据成都称藩于晋，乃誓文武，得数干人，袭成都，克之。纵兵掳掠，数日乃定。僭即皇帝位于南郊，大郝，改咸康四年为汉兴元年。追尊父骧为献皇帝。三年六月，寿下书曰： 吴会遗烬，久逋天诛，今将大兴百万，躬行罚。九月，大阅军士七万余人，舟师溯江而上，过成都，鼓噪盈江，寿登城观之。群臣曰： 国小众寡，吴会险远，图之未易。 叩头泣谏，乃止。兵人咸称万岁。十月，讲礼于太学，举明经者，封好学候。四年，以太子势领大将军，录尚书事。六年，分宁州乾右、永昌、云南、朱提，越隽、河阳六郡为汉州。四月，寿寝疾，常见李期为崇。八月薨，年四十，谥昭文皇帝，庙号中宗，葬安昌陵。
李势
李势字子仁，寿之长子。身长七尺九寸，腰带十四围，善于俯仰，时人异之。寿既薨，僭即帝位，大赦改元。太和元年正月，尊母阎氏为皇太后，妻季氏为皇后。嘉宁二年，晋征西将军荆州剌史桓温来伐，势大发军御之。镇东李位都逆往降。温达成都之十里陌，势众自溃。三月，温至城下，纵火烧其大城诸门。势众惶惧，无复固志，势乃夜开东门，走九百里，至晋寿，然后送降文于温。势寻舆梓面缚军门，温解缚焚榇，送势及叔父福（《载云》云：及弟福。）等十余人于建康。晋封为归义侯。升平五年，卒。常璩字道将，蜀成都人，少好学，著《华阳国志》十篇，序开辟以来，迄于李势，皆有条理云。宕渠，古賨国，今有賨城。秦始皇时有长人，长五丈，见宕渠。秦史胡母敬曰： 五百年，其地必有异人为大人者。 及雄之称尊号，祖先出自宕渠，有识者皆以为应之。谯周云： 我死后三十年，当有异人入蜀。 又著谶云： 广汉城北有大贼曰流特攻难得，岁在玄宫自相克。 又惠帝之世，蜀童谣曰： 江桥头，阙下市，成都北门十八子。 至是而应焉。
李特以晋永宁元年岁在辛酉起兵，至势嘉宁二年晋永和三年岁在壬戍而降晋，合四十七年。


秃发乌孤
秃发乌孤，河西鲜卑人也。八世祖疋孤，率其部自塞北迁于河西。孤子寿阗立，寿阗卒，孙树机能立。壮果多谋略。泰始中杀秦州剌史胡烈于万斛堆败凉州剌史苏榆于金山，又杀凉州剌史杨欣于丹岭，尽有凉州之地。武帝为之旰食。能死，从弟务凡代立。凡死，孙推斤立。斤死，子思复鞬立，部众转盛，遂据凉土，鞬卒，子乌孤袭位，养民务农修结邻好。吕光封乌孤广武郡公、益州牧、左贤王。
太初元年正月，改元，自称大将军、大单于、西平生。以弟鹿孤为骠骑将军，傉檀为车骑将军。二年，改称武威王。三年正月，徒于乐都。八月，孤因酒走马，马倒伤胁。笑曰： 几使吕光父子大喜。 俄而患甚，顾谓群臣曰： 方难未靖，宜立长君。 言终而薨。在王位三年，伪谥武王，庙号烈祖。
利鹿孤
利鹿孤，乌孤弟。太初三年八月即位，大赦，改治西平。建和元年正月，大赦改年。延耆老，访政治。二年群臣固请即尊号，不许。九月，僭称河西王。三年三月，寝疾，令曰： 昔我诸兄弟传位非子者，盖以泰伯三让，周道以兴故也。武王创践宝历，垂诸樊之试，终能克昌家业者，其在车骑乎。吾寝疾惙顿，是将不济。内外多虞，国机务广，且令车骑经总百揆，以成先王之志。 薨，谥康王，葬西平陵。
傉檀
傉檀，利鹿孤弟也。少机警，有才略。建和三年袭位，僭号凉王，迁于乐都，改为弘昌元年。秦遣使拜车骑将军、广武公。四年六月，秦遣授河右诸军事、凉州剌史，镇姑臧。七月宴群臣于宣德堂，仰视而叹曰： 古人言，作者不居，居者不居。信矣！ 前昌松太守孟进曰： 张文王筑城苑、缮宗庙，构此堂，为贻厥之资，万世之业。秦师济河，讠崔然瓦解。此堂之建，年垂百载，十有二主。唯信顺可以久安，仁义可以永固。愿大王勉之！ 檀曰： 非子无以闻谠言也。 八月，以镇南大将军文支镇姑臧，檀迁于乐都，虽受制于秦，车服礼制，一如王也。十一月，迁于姑臧。
嘉平元年十一月，僭即凉王位于南郊，大赦，改年嘉平。置百官，立世子虎台为太子。二年正月，以子明德归为南中郎将，领昌松太守。归隽爽聪悟，檀甚宠之，年始十三，命为《高昌殿赋》，援笔即成，影不移漏，檀览而喜之，拟之曹子建。七年，傉檀议欲西征乙弗，孟恺谏曰： 连年不收，上下饥弊，南逼炽盘，北迫蒙逊，今远征虽克，后患必深。 傉檀曰： 孤将略地，卿无阻众。 谓其太子虎台曰： 今不种多年，内外俱窘，事宜西行，以拯此弊。蒙逊近去，不能卒来，旦夕所虑，唯在炽盘。彼名微众寡，易以讨御。吾不过一月自足周旋，汝谨守乐都，无使失坠。 傉檀乃率骑数千，西袭乙弗，大破之，获牛马羊四十余万。炽盘乘虚来袭，一旦而城溃，安西樊尼自西平奔告傉檀，傉檀谓众曰： 今乐都为炽盘所陷，卿等能与吾籍乙弗之资，取契汗以赎妻子者，是所望也。遂引师而西，众多逃返，遣征北段苟追之，苟亦不还。于是将士皆散。傉檀曰： 蒙逊、炽盘昔皆委质于吾，今而归之，不亦鄙乎！四海之广，匹夫无所容其身，何其痛哉！吾老矣，宁见妻子而死，遂归炽盘。六月，至西平，盘遣使郊迎，以上宾之礼。岁余，为炽盘所鸩。谥景王，时年五十一。虎台亦为炽盘所害。少子保周归魏，魏以为张掖王。
自乌孤太初元年岁在丁酉至檀薨之岁，十有八岁。


刘渊
刘渊字元海，新兴匈奴人。其先夏后氏之苗裔，曰淳维，世居北狄。千有余岁至冒顿，袭破东胡，西走月氏，服丁零，内侵燕代，控弦四十万。汉祖患之，使刘敬奉公主以妻冒顿，约为兄弟，故子孙遂冒姓为刘氏。建武初，入居西河美稷。后汉中平中，单于羌渠使子于扶罗将兵助汉讨平黄巾，会羌渠为国人所杀，于扶罗以其众留汉，自立为单于。属董卓之乱，寇掠太原、河东，屯于河内。于扶罗死，弟呼厨泉立，以于扶罗子豹为左贤王，即元海之父也。魏武分其众为五部，以左贤王豹为左部帅，其余部师皆以刘氏为之。太康中，改置都尉，虽分属五部，皆家于晋阳汾涧之滨。豹妻呼延氏，魏嘉平中祈子于龙门，有一白鱼，顶有二角，轩鬐跃鳞，而至祭所，久之乃去。巫觋皆异之，曰： 此嘉祥也。 其夜梦所见鱼变为人，左手把一物，大如鸡子，光景非常，授呼延氏，曰： 此是日精，服之生贵子。 寤以告豹。豹曰： 吉征也。 自是十五月而生渊。渊生左手有文曰： 渊海。 遂以为名。幼而好学，不舍昼夜。尝谓同门生朱纪、范隆等曰： 吾每观书传，常鄙随、陆之无武，绛、灌之无文。一物之不知，固君子耻之也。二生遇高皇，不能建封侯之业；两公属太宗，不能开庠序之美。惜哉！ 于是文学、武事并皆妙绝。猿臂善射，膂力过人，身八尺四寸，须长三尺余，当心有赤毫毛三根，长三尺六寸。太原王浑虚襟友之，命子济拜焉。咸熙中，为侍子在洛阳，晋文帝深待之，时东莱王弥等皆凭结。浑又屡言之武帝，帝召见与言，大悦之。后谓王济曰： 刘元海容貌风仪，机谈鉴智，虽金日无以加也。会父豹卒，帝以渊代为左部帅，转宁朔将军，监五部军事。
大安中，惠帝失政，诸王迭相残废，州郡奸豪所在蜂起。从祖北部都尉左贤王刘宣等议曰： 今司马氏骨肉相残，兴复在此时矣。左贤王渊，姿器绝人，干宇超世。天若不恢崇单于，终不虚生此人也。 于是共推刘渊为大单于。刘渊曰： 当为崇罔峻阜，何能为培娄。夫帝王岂有常哉大禹生于西戎，文王生于东夷，顾惟德所授耳。今见众十余万，皆一当晋十，鼓行摧乱晋，犹拉枯耳。上可成汉高之业，下不失为魏武，何呼邪韩足道哉！ 宣等称善。
元熙元年，迁于左国城，晋人东附者数万。宣等上尊号，渊曰： 今晋氏犹在，四方未定，可仰遵高祖法，且称汉王，权停皇帝之号。待宇宙混一，当更议之。 十月，为坛南郊，即汉王位，改晋永兴元年为元熙元年，大赦天下。追尊刘禅为孝怀皇帝，立高祖以下三祖五宗之神主而祭之。置百官，以刘宣为丞相，拜授各有差。四部之东莱王弥起兵青徐，遣使来降，拜镇东大将军、青州刺史、东莱郡公。四月，汲桑叛，自称赵王，选置州郡。十一月，石勒及胡部等帅众来降。永凤元年七月，凤凰集于蒲子。丞相刘宣等六十四人上尊号。十月，僭即皇帝位于南郊，大赦改元，以卫军和为大将军，抚军聪为车骑大将军，建武曜为龙骧大将军。河瑞元年，迁都平阳，汾水得玉玺，大赦改元。二年，以大司马梁王和为皇太子。八月，渊寝疾，以刘洋为太尉，延平为太宰，司徒聪为大司马大单于，并录尚书事。置单于台于平阳西。薨于光极殿。太子和即位。聪自西明门攻斩和于西室。九月，葬渊于永光陵，谥曰：光文皇帝，庙号高祖。
刘聪
刘聪字玄明，一名载，渊第四子。母张夫人孕，梦日入怀，寤而告渊。渊曰： 吉征也。 自是十五月而生聪，夜有日光之异。左耳有一白毫，长二尺余。幼而聪悟，究通经史，兼综百家之言，孙吴兵法，靡不诵之。猿臂善射，弯弓三百斤，膂力骁捷，冠绝一时。
永嘉四年，僭即帝位于光极前殿，大赦，改元光兴元年。以卫尉呼延晏为使持节、前锋大都督，配禁兵二万七千，自宜阳入洛川。命东莱王弥，刘曜及镇军石勒进军会之。晏比及河南，十二败晋帅，长驱围洛阳，陷之。纵兵大掠，幽晋帝于端门，害太子及百官已下三万余人于洛水北，筑为京观。迁帝及太后侍中庾珉等于平阳。大赦，改元嘉平元年。二月，内晋帝，进号仪同三司会稽郡公。聪引帝入宴，谓曰： 卿为豫章王时，朕曾与王武子相造，武子示朕于卿，卿言： 闻其名久矣。 以卿所作乐府歌文示朕，谓朕曰： 闻君善为辞赋，试为看之。 朕时与武子俱为《盛德颂》，卿称善久之。又引朕射于皇堂，朕得十二筹，卿与武子俱得九筹。卿赠朕柘弓、银砚，颇忆否？ 帝曰： 臣安敢忘之，但恨尔日不早识龙颜耳。 聪曰： 卿家骨肉相残，何其甚也。 帝曰： 此殆非人事，皇天之意也。大汉将应乾受历，故为陛下自相驱除耳。且臣家若能奉武皇之业，九族敦睦，陛下何由得之？ 三年，春正月，宴于光极前殿，逼晋帝行酒，庾珉、王隽等起而大哭，聪恶之。二月丁未，怀帝崩于平阳，于是诛珉等。三月，立贵嫔刘氏为皇后。四月，愍帝即位于长安，车骑曜等攻长安。河东地震，雨血于平阳。建元元年正月，黑雾四塞，著人如墨，五日而止。辛酉夜时，日落地，三日相承，出于西方。东行平阳地震，崇明观陷为池，水赤如血，赤气至天。有赤龙奋迅而去。流星起于牵牛，入紫微，龙行逶迤，其光照地，落于平阳北十里，视之则肉，臭闻于平阳。长三十步，广二十七步，肉旁常有哭声，昼夜不止。聪甚恶之。癸未，刘氏产一蛇一虎，各害人而走，寻之不得，顷之见在陨肉之旁。己丑，刘氏卒，乃失此肉，哭声亦止。十一月，以晋王粲为相国、大单于，总百揆。
十二月，宣光陵石人皆行数步，宫中鬼哭。
麟嘉元年，武库陷，入地一丈五尺。聪自去冬至是遂不复受朝贺，军国之事，一决于粲。立市于后庭，与宫人宴戏，或三日不醒。秋七月，河东大蝗，唯不食粟豆。司隶靳准率部民收而埋之，哭声闻于十余里，后乃钻土飞出，复食黍豆。大司马曜攻陷长安外城。九月，犬与豕交于宫门。有豕著进贤冠，升聪御座，犬冠武冠带绶，与豕并升，俄而斗死殿上，宿卫莫有见其入者。长安饥甚，死过半，曲允为粥以供帝膳。帝泣曰： 今窘厄如此，外无救援，势不自知。 乃使侍中宋敞奉笺降曜，敞随使者至，帝肉袒牵羊，舆榇衔壁，出降东门。曜受璧焚榇，迁愍帝及司徒梁汾、骠骑曲允等诸臣百余人至于平阳。聪临光极殿，帝稽颡，与曲允伏地大哭，扶不能起。聪大怒，允自杀。以帝为光禄大夫、怀安侯。以大司马曜假黄钺、大都督陕西诸军事、太宰、秦王。二年正月，东平王约卒。十一月，聪校猎上林，以晋帝行车骑大将军，戎服执戟前导，行三驱之礼。观者皆指帝曰： 此故长安天子， 聚而观之，故老亦有悲泣者。十二月，大飨于光极前殿，聪欲观晋臣之意，使帝行酒，洗爵更衣，使帝执盖，多有涕泣，或有失声者。尚书郎辛宾起而抱帝大哭，引出斩之。戊戌，愍帝崩于平阳。
三年，聪所居螽斯则百堂灾，焚其子会稽王衷已下二十有一人。聪闻哀塞气绝。自此鬼哭宫中，至于九月，夜声不绝。四月，尚书令王鉴、崔懿之等极谏，聪大怒，收鉴等杀之。秋七月，鬼哭于光极殿，聪昼见东平王约，甚恶之。征秦王曜为丞相，录尚书事，固辞，仍以丞相领雍州牧。靳准为大司空，领司隶校尉。
癸亥，薨于建始殿。甲子，粲即位，大赦，改元汉昌。葬宣光陵，谥曰武皇，庙号烈宗。八月，以丞相曜为相国、大都督。司空靳准为大将军，领尚书。粲荒耽酒色，游宴后庭，军国之事，一决于准。准遂勒兵入宫，执粲，数而杀之，追谥灵帝，刘氏无所存，男子尽刑于市，发掘二陵，焚烧宗庙，鬼大哭，声闻百里。准自号汉大王，置百官，遣使称藩于晋。相国曜自长安赴难。永嘉元年十二月，大将军东平王约卒，一指犹暖，遂不殡殓，至甲戌，乃苏。言见渊于不周山，经五日，遂复从昆仑山三日，而复反于不周，见诸王公卿将相死者悉在，大有人民，宫室壮丽，号曰蒙珠离国。渊谓约曰： 东北遮须夷国，无主，久待汝父为之。汝父后三年当来，来后国中大乱相杀害，吾家死亡略尽，但可永明辈十数人在耳，汝但还，后年当来，见汝不迟！ 不久，约拜辞而归，道过一国，曰猗尼渠余国，引约入宫，与皮囊一枚，曰： 为吾遗汉皇帝。 约辞而归，谓约曰： 刘郎后年来，必见过，当以女相妻。 约归置皮囊于机下，俄而苏，谓左右曰： 机上取囊来， 左右取得，开，有一方白玉，题文曰： 猗尼渠余国天王敬信遮须夷国天王，岁在摄提，当相见。 驰使奏呈，聪曰： 若当如此，吾不惧死也。 及聪以戊寅岁薨，与此玉并葬焉。
刘曜
刘曜字永明，渊之族子，少孤，见养于渊。幼而聪慧，性拓落高亮，与众不群。铁厚一寸，射而洞之。身长九尺三寸，手垂过膝，生而眉白，目有赤光，须不过百余根，皆长三尺。
光初元年十月，太保呼延宴等自平阳来奔，上尊号于曜，僭即皇帝位。十二月，靳准左右军骑乔太、王腾等杀准，奉六玺来降。二年，夏四月，徒都长安。立子熙为皇太子。六月，缮宗庙、社稷、南北郊于长安。令曰： 盖王者之兴，必帝始祖。我皇家之先，出自夏后，居于北夷，世跨燕朔，光文以汉有天下、岁久，恩德结于庶民，故立汉祖宗之庙，以怀民望。昭武因循，遂未悛革。今欲除宗庙，改国号，复以大单于为太祖，其议以闻。于是，太保呼延宴等议曰： 今宜承晋母子传号，以光文本封卢奴，中山之属城。陛下勋功茂于平洛，终于中山，中山分野属大梁，赵也。宜革称大赵，遵以水行。 曜从之，于是以冒顿配天，渊配上帝。
三年五月，西明门内大树风吹折，经一宿，树拔变为人形，头发一尺，须眉三寸，皆黄白色，有敛手之状，亦有两脚著履之形。唯无目鼻，每夜有声，十日而生柯条，遂为大树，枝叶甚茂。四年，将于霸陵西南营寿陵，侍中乔豫、和苞上疏谏曰： 臣等伏闻敕旨将营建寿陵，周围四里，下深二十五丈，以铜为棺椁，黄金饰之。臣闻尧葬林，市不改肆。颛顼葬高阳，下不及泉。圣王之于终事如是。秦始皇下锢三泉，周轮七里，身亡之后，毁不旋踵，暗王之于终也如此。从丧乱以来，汉帝诸陵，咸见践辱，唯霸陵独全。此虽太宗之达至然，抑亦释之之功。兴亡奢俭，炯然于前，唯陛下览之。 曜大悦。终南山崩，所得白玉方尺，有字曰： 皇亡皇亡，败赵昌。 以为己瑞，群臣咸贺。中书监刘均曰： 山崩石坏，国倾民乱。 皇亡皇亡败赵昌 者，此言皇室将为赵所败，赵因之而昌。大赵都于秦雍，而勒跨全赵。赵昌之应，当在石勒，不在我也。 曜怃然改容。五年，曜后羊氏卒。故晋惠后也，洛阳之陷纳之。六年正月，天裂，广一丈余，长五十丈。十一年七月，石虎率众四万人寇扰河东，进蒲坂，曜选中外精锐自潼关北济，虎惧，引师而还。曜追而败之，枕尸一百余里，虎奔朝歌，遂攻石生于金墉，分遣诸将攻讨，及于河内。十二月，勒自帅众拒之，阵于洛西，曜性少而酗酒，末年尤甚，将战，饮数斗，常乘赤马无故蹋顿，乃乘小马北出，复饮斗余，至西阳门，挥阵就平。勒将石堪因而乘之，帅遂大溃，曜昏醉奔退，而马陷石渠，坠于冰上，为堪所执。勒将还襄国，喻曜使与太子毗书，令速降。曜但敕毗与诸臣匡维社稷，勿以吾易意。建平末，为勒所杀。十二年正月，太子毗、大司马南阳王胤等议，欲西保秦州，遂相率奔上邽。石虎乘胜追战，枕尸千里，上邽溃，虎执毗及王公己下三千余人皆杀之。
自刘渊建号西河，至是二十有六载。


姚弋仲
姚弋仲，南安赤亭羌人也。其先有虞氏之苗裔。昔夏禹封舜少子于西戎，世为羌长，其后烧当，雄于洮、罕之间。当七世孙填虞，虞九世孙迁那，率种人内附，汉朝嘉之，假冠军将军西羌校尉、归顺王，处之于赤亭。那玄孙柯为魏征西将军、绥戎校尉、西羌都督。柯生戈仲，少而聪猛，英果雄毅。永嘉之乱，戎夏襁负随之者数万，自称雍州刺史，护羌校尉，扶风公。刘曜以弋仲为平西将军。石虎废石弘自立，弋仲称疾不贺，虎累召之，乃赴。太宁元年，拜侍中征西大将军。石祗称尊号于襄国，以仲为右丞相。石祗为刘显所弑，仲乃与燕连和。有子四十二人，常诫诸子曰； 我死之后，汝归晋家，竭尽臣节。 乃使使降晋。晋永和七年，拜仲使持节六夷大都督、督江淮诸军事、仪同三司、大单于，封高陵郡公。八年薨，时年七十三。后仲尸柩为苻生所得，生以王礼葬之于天水。苌称尊号追谥景元皇帝，庙号始祖，陵曰高陵。
姚襄
姚襄字景国，戈仲第五子，雄武多才艺，能明察，善抚纳，士民爱敬之，咸请为嗣。仲以襄非嫡，不许。石祗僭号，以襄为使持节骠骑将军、护乌丸校尉。晋遣使拜襄持节平北将军、并州刺史、即丘县公。戈仲薨，率户八万，南至荥阳。晋处襄于谯城。遣五弟为任，单骑渡淮，见豫州刺史谢尚，一面交款，便若平生。扬州刺史殷浩惮其威名，遣谢万讨，襄逆击破之，鼓行济淮，屯于盱眙。朝廷大震，襄方轨引北，自称大将军、大单于，据许昌。自许遂攻洛阳，逾月不克。晋征西大将军桓温，自江陵伐襄，温至伊水，襄彻围之，为温所败。襄奔还洛阳，率数千骑奔于北山，百姓随襄者四千余户。襄寻从北山，将图关中，进屯杏城，遣辅国将军姚兰略地鄜城，苻生遣苻飞龙拒战，率众西引，与苻坚战于三原，为坚所杀。时年二十七，苌僭尊号，追谥魏武王。
姚苌
姚苌字子茂，戈仲之第二十四子，少聪哲，多权略，不修行业。兄襄为苻坚所杀，苌率诸弟降于苻生。坚以苌为扬武将军、步兵校尉。潞川之战，累有殊功，迁左卫将军，累授幽州刺史。苻坚伐晋，以苌为龙骧将军，督益、梁二州诸军事。谓苌曰： 朕本以龙骧建业，龙骧之号，未曾假人。今特以相授。山南之事，一以委卿。 坚左将军窦冲进曰： 王者无戏言，此将不祥之征也。 坚默然。白雀元年，慕容泓起兵叛坚，坚遣子睿讨之，以苌为司马。既而为泓所败，睿死之。苌遣参军姜协谢罪，坚怒杀之。苌惧，奔于渭北，归者五万余家，咸推苌为盟主，自称大将军、大单于、万年秦王。大赦改元，称制行事。二年六月，慕容冲入长安，司隶崔翼、尚书赵迁等数百人来奔。苌闻苻坚在五将山，遣骁骑吴忠率骑围之，苌自故县如新平，吴忠执坚送之。苌将求禅代，坚不许。慕容冲遣车骑大将军尚书令高盖来战于新平，大破之，盖率麾下数千人来降。
建初元年，僭即皇帝位于长安，大赦改年，国号大秦，改长安为常安。追尊考弋仲为景元皇帝，妣曰德皇后。子兴为皇太子。秋七月，苌如安定。二年，徙秦州三万户于安定。八月，以太子兴镇长安。四年十月，立社稷于长安。六年，大败苻登于长安。七年三月，苌寝疾，遣镇东姚欣德守长安，召太子兴诣行在所。八年十月，苌如长安，至于新支堡，疾笃，舆疾而进。十二月，至长安，召太尉姚、仆射尹纬等受遗诏辅政。苌曰： 吾气力转微，将不能复临天下，卿等善相吾子。 谓兴曰： 有毁此诸人者，慎勿受之。抚骨肉以仁，接大臣以礼，待物以信，遇民以恩，四者既备，吾无恨矣。 庚子，薨于永安宫，年六十四。谥武昭皇帝，葬原陵，庙号太祖。
姚兴
姚兴字子略，苌之少子。苌薨，秘不发丧。皇初元年，乃发丧行服，即位于槐里，大赦改元。七月，如泾阳，与苻登战于山南。徙阴密三万户于长安。二年，以叔父绪为晋王，征西将军硕德为陇西王，弟崇为齐公，显为常山公。三年，以绪为并、翼二州牧，镇蒲坂。四年二月，遣齐公崇伐洛阳。弘始元年九月，大赦改元。冬十月，克洛阳，以东平公绍为都督山东诸军事、豫州牧，镇洛阳。四年五月，遣大将军陇西王硕德率步骑六万伐吕隆于凉州。先是，吐藩傉擅据西平，沮渠蒙逊据张掖，李暠据敦煌，各制方域共相侵伐。硕德从金城济河，直趣广武，迳苍松至隆城下。隆遣弟辅国超、龙骧邈等率众拒硕德，硕德大破之，生擒邈。傉擅、蒙逊、李暠等各修表奉献。九月，隆奉表请降，兴答报嘉美，以隆为镇西将军、凉州刺史、建康公。十一月，鸠摩罗什至长安。七年正月，兴如逍遥园，引诸沙门听什说佛经。九年，以太子泓录尚书事。燕王慕容超遣使称藩。十年，与魏通和，贡马千匹。十一年，蜀谯纵遣使称藩。十六年五月，兴寝疾于内，太子泓以兵屯东华门，侍疾于谘议堂。尚书广平公弼潜谋为乱，招集数千人，持兵于第，兴疾损，升前殿，百官咸会。征虏刘羌泣曰： 陛下寝疾数旬，奈何忽有斯事。 兴曰： 朕过庭无训，使诸子不穆，愧于四海 。兴以弼文武兼才，未忍致法，免其尚书令，以公就第。十七年十二月，兴疾重，广平公弼告病不朝，集兵于第。兴怒，乃收弼囚之。十二月，兴疾甚，遣收广平公弼第中甲杖，纳之武库。于是弼党率甲士攻端门，殿中上将军敛曼高勒兵拒战，不得入，遂烧端门。兴力疾临前殿，赐弼死。丁未，薨于殿。年五十三。谥文桓皇帝，庙号高祖，墓曰偶陵。
姚泓
姚泓字元子，兴长子也。孝友宽和，而无经世之用，又多疾病。兴将以为嗣而疑焉，久之，乃立为太子。泓尝受经博士淳于岐，岐病，泓亲省疾，拜于床下。自是公侯见师傅，皆拜焉。兴如平凉，留泓总后事，冯翊人刘厥聚众据万年以叛，泓遣镇军彭白狼率东宫禁兵讨之，斩厥，赦其余党。
兴薨，泓即位，大赦，改元为永和元年，庐于谘议堂。既葬，乃亲庶政，内外百寮，增位一级。令文武各尽直言，勿有所讳。仇池公杨盛攻陷祁山，遂逼秦川，泓遣姚平救之。盛引退，姚嵩与平追盛，及于竹领，姚讃率陇西太守姚秦都、略阳太守王焕以禁兵赴之。讃为盛所败，秦都、王焕皆战死。讃至秦州，退还仇池。先是，天水冀县石鼓鸣，声闻数百里，野鸡皆雊。秦州地震者三十二，殷殷有声者八，山崩舍坏，咸以为不祥。及嵩将出，群僚固谏，不听。识者以为：秦州泓之故乡，将灭之征也。赫连勃勃攻陷阴密，执秦州刺史姚军都，坑将士五千余人，进兵侵雍，遂据抄掠鄜城。姚绍及征虏尹昭、镇军姚洽等率步骑五万讨之，战于马鞍坂，勃勃兵败，走还秦。而晋相刘裕总大军伐泓，次于彭城，遣檀道济、王镇恶入自淮肥，攻漆丘、项城。沈林子自汴入河，攻仓垣。泓将王苟生以漆丘降镇恶。徐州刺史姚掌以项城降道济。晋师遂入颍口，所至多降服。姚绍闻晋师之至也，驰还长安，言于泓曰： 晋师已过许昌、豫州，安定孤远，卒难救卫。宜迁诸镇户，内实京畿，可得精兵十万，足以横行天下。假使二寇交侵，无能为也。如其不尔，晋侵豫州，勃勃寇安定者，将若之何？ 吏部郎懿横又以齐公姚恢有忠勋于国家，未有殊赏，今致之死地，安定人人自危恐，必生变，宜征还朝廷，以慰其心。 泓并不从，晋师至成皋，征南姚洸时镇洛阳，部将赵玄说洸曰： 今寇逼已深，百姓骇惧，众寡势殊，难以应敌。宜摄诸戍兵士，固守金墉，以待京师之援。不可出战，如战不捷，大事去矣。金墉既固，师无损败，吴寇终不敢越金墉而西，困之于坚城之下，可以坐制其弊。 洸用姚禹、阎恢之谮，卒遣玄出战，会阳城、成皋、荥阳、虎牢诸城，悉皆降于道济。玄战败，死于百谷。道济进至洛阳，洸惧出降。
泓母弟懿险薄，用其司马孙畅谋，欲袭长安，诛姚绍，废泓而自立。遂举兵僭号，传檄州郡，时征北姚恢说率安定镇户三万八千焚烧室宇，以车为方阵，自北雍州趋长安，自称大都督、建义大将军，移檄欲除君侧之恶，军势甚盛。泓见内外离叛，晋师渐逼，岁旦朝群臣于前殿，凄然流涕，群臣皆泣。姚绍率轻骑先赴难，姚讠赞亦率诸军还长安，遂击杀恢及其三子。泓乃进绍太宰、大将军、大都督、中外诸军事，假黄钺，改封鲁公。率武卫姚鸾等距晋师于潼关，道济固垒不战，绍遣左长史姚洽等屯于河北，欲绝道济租输，为沈林子所败，众皆没焉。绍忿恚发病，呕血而死。泓遣使乞师于魏，魏遣司徒南平公拔，拔等进据河内，为泓声援。刘裕次于陕城，泓使姚裕率步骑八千距之，泓躬将大众继发。裕为沈田子所败，泓退次于灞上，姚讃距晋师于关西，姚难屯于杏城。时大霖雨，渭水汛溢，王镇恶水陆兼进，追及姚难。泓自灞上还军，次于石桥以援之。晋师进据郑城，泓使姚裕、尚书庞统屯兵宫中，姚洗屯于沣西，尚书姚白瓜徙四军杂户入长安，姚丕守渭桥，胡翼度屯石积，姚赞屯灞东，泓军于逍遥园。镇恶夹渭进兵，破姚丕于渭桥，泓自赴之，逼水地狭，因丕之败，遂相见而退。姚谌、姚烈、姚宝等皆死于阵。泓单马还宫，镇恶入自平朔门，泓与姚裕数百骑出奔于石桥。讃闻泓败，召将士告之，皆以戈击地，攘袂大哭。胡翼度弃众奔晋。讃夜率诸军会泓于石桥，晋师已固诸门，讃军不得入，众皆惊散。泓计无所出，谋欲降晋，其子佛念年十二，谓泓曰： 陛下今虽降晋，刘裕待人无礼，终必不全。愿自我决。 怃然不答，遂登宫墙自投而死。平原公璞、并州刺史尹昭，以蒲坂降晋。东平公讃率宗室子弟百余人亦降于裕，裕尽杀之。九月，裕至长安，送泓于建康市而戮之，时年三十。建康百里之内，草木焦死。
自姚苌白雀元年岁在甲申至于是岁在丙辰，三十有三岁。


赫连勃勃
赫连勃勃，朔方人，匈奴左贤王去卑之后，刘元海之族也。曾祖名武，前赵嘉平中，以宗室封楼烦公，拜安北将军，丁零中郎将。祖父豹子，后赵建武中，拜平北将军、左贤王。父卫辰，苻坚以为西单于，督摄河西诸虏，屯于代来城。因秦末兵乱，遂有朔方之地，控弦之士三万八千。姚苌拜辰大将军、河西王、大单于。魏师来伐，辰遣子力俟提率骑二万拒战河东，为魏所败，遂乘胜济河，攻克钱来，执辰杀之。勃勃，辰第三子，奔秦高平公没奕干，奕干妻之以女。姚兴以勃勃为持节安北将军、五原公，配以三交五部鲜卑及杂虏二万余落，镇朔方。时河西鲜卑杜仑献马八千匹于秦，济河至大城，勃勃留之，召其众二万袭杀高平公没奕干而并其众，众至数万，自称天王大单于。大赦，改弘始十年为龙升元年，置百官。以匈奴夏后氏之苗裔，僭称大厦。以大兄右地代为丞相，代公，发岭北民夷十万，于朔方黑渠之界，营起京城。大赦，改龙升七年为凤翔元年。令曰： 朕之皇祖，北迁幽朔，改姓姒氏，后从母为刘氏。从母姓，非礼也。古之氏族无常，王者系天为子，是为徽。赫实与天连，今改姓曰赫连氏，庶协皇天之意。支庶非正统者，以铁伐为氏。庶朕宗族子孙刚锐如铁，皆堪伐人。二年，立夫人梁氏为后，立子璝为太子。四年九月，刘裕灭秦人于长安。十二月，裕留子义真镇长安而还。勃大悦，遂图进取之计，遣太子璝率骑二万南伐长安。五年，义真遗龙骧将军沈田子率众逆战，璝击败之，退屯刘回堡。八月，勃勃进据咸阳，刘裕大惧，乃召义真东镇洛阳，勃勃入长安。
正月，群臣劝勃勃称皇帝。三月筑坛于霸上，即皇帝位，大赦，改凤翔六年为昌武元年。冬十月以太子璝领大将军、雍州牧，录南台尚书事，镇长安。十一月，勃勃还统万（统万，勃勃所都之城名也）。以宫殿大成，赦其境内殊死以下，改昌武二年为真兴元年，刻石都南，颂纪功德。四月，追尊父卫辰曰桓皇帝，庙号太祖，母苻氏为皇太后。祖父豹曰宣皇帝，曾祖武曰景皇帝，高祖训儿曰元皇帝。五月，雨鱼于统万。二年十月，起冲天台于统万年南山，欲登之以望长安。六年，勃勃将废太子璝为秦王，以酒泉公伦为太子。璝闻将废已，率众七万北伐伦，伦率骑三万拒之，战于平城为璝所败，伦死之。太原公昌率骑一万袭杀璝，率众八万五千归于统万。勃大悦，立昌为太子。七月，勃勃寝疾甚，辇升永安殿，召群臣嘱以后事，薨于永安殿，年四十五。谥武烈皇帝，葬嘉平陵，庙号世祖。
赫连昌
赫连昌一名折，勃勃之第三子。身长八尺，魁岸美姿貌。勃勃薨，即位于永安台，大赦，改真兴七年为永光元年。七月，杏城刘睹川有青石大如马头，浮在水上，逆流而行，人见而送之。十月，魏乘虚来伐。三年五月，战于黑渠，为魏所败。昌与数千骑奔还，魏追骑亦至，昌留河内公费连乌提守高平徙诸城民七万户于安定以都之。四年二月，魏军至安定，攻城。三月，城溃，昌奔秦州，魏东平公鹅青追擒之，送于魏。魏封昌秦王，尚始平公主，为魏所杀。
赫连定
赫连定，勃勃第五子。凤翔二年，封平原公，雍州牧，镇长安，率众赴安定，进封平原王、大将军、领司徒。昌为魏所擒，定遂率遗众数万，据平谅，僭称皇帝，大赦，改承光四年为胜光元年。进征南大将军白兰王吐谷浑莫贵为开府仪同三司、河南王。十月，畋于阴盘，登苛蓝山而望统万城，泣曰： 先帝以朕承大业者，岂有今日乎。使天假朕年，当与诸卿建王季之业。 既而有狐群百数鸣于定傍，令射之，无所获，定恶之。曰： 此大不善，咄咄天道，复何言哉。 三年，秋，魏军来袭。十月，克安定，进攻平原。十一月，定遂掠民五万户，西奔上邽。四年，河南王莫贵因戎狄之众，东面以争天下。魏遣益州剌史没利延、宁州剌史拾虎率骑三万来伐，遂擒定，送于魏。
勃勃初号龙升元年，岁在丁未，至是，岁在辛未，二十五年也。


苻洪
苻洪，字广世，略阳临渭氐人。其先有扈氏之苗裔，子孙强盛，世为氐酋。其后家池生蒲，长五丈，节如竹形，时咸异之，谓之蒲家，因以为氏焉。父怀归，为部落小帅。母姜氏，寝产洪。先是，陇右大雨霖，百姓苦之。谣曰： 雨若不止，洪水必起 ，故名之曰洪。年十二，父卒，代为部帅，好学，多权略，善骑射，属刘氏之乱，乃散千金，招延俊杰之士，襁负奔之，推为盟主。刘聪遣使拜平远将军，不受。自称护氐校尉、秦州刺史、略阳公。群氐推为首，刘曜以洪为氐王。及曜败于洛阳，洪率部人西保陇山。石虎将军攻上，洪诣虎降，虎亲出迎之。拜冠军将军，监六夷诸军，委以西方之事。石虎灭石生也，洪说虎宜徙关中豪杰及羌戎内实京师，虎从之。以洪为龙骧将军、流人都督，处于枋头。累有战功，封西平郡公。其部曲赐爵关内侯者二千余人，以洪为关内领侯将。冉闵言于虎曰： 苻洪雄果，其诸子并非常才，宜密除之。 虎待之愈厚。及石遵即位，闵又以为言，遵乃去洪都督，洪怨之，乃遣使降晋。后石鉴杀遵，所在兵起，洪有众十余万。
永和六年，帝以洪为征北大将军、都督河北诸军事、冀州刺史、广州郡公，时有说洪称尊号者，洪亦以谶文有 草付应王 ；又其孙坚背有草付字，遂改姓苻氏，自称大将军、大单于、三秦王。洪谓博士胡文曰： 孤率众十万，居形胜之地，冉闵、慕容俊可指辰而殄。姚襄父子，克之在吾数中。孤取天下，有易于汉祖矣。 军师将军麻秋说洪西都长安，洪深然之。已而秋因宴鸠洪，将并其众。世子健收斩秋。洪将死，谓健曰： 所以未入关者，言中州可指辰而定。今见困竖子，中原非汝兄弟所能办。关中形胜，吾亡后，便可鼓行而西。 言终而死，年六十六，健僭位，伪谥惠武帝。
苻健
苻健字建业，洪第三子也。初、母羌氏梦大罴而孕健。及长，勇果便弓马，好施善事人，甚为石虎父子所亲爱。虎虽外礼苻氏，心实忌之，乃阴杀其诸兄，而不害健。及洪死，健嗣位，去秦王之号，称晋征西大将军、都督关西诸军事、雍州刺史。于是尽众西行至盟津，起浮桥以济，济讫焚桥，三辅堡壁悉降。十一月，入都长安。于是长史贾玄硕等依诸葛亮、刘备故事，表健为秦王。玄硕等为上尊号，健伪让再三，乃从之。皇始元年正月，僭即天王位于南郊，大赦，改晋永和七年为皇始元年。追尊父洪为太祖武惠皇帝，缮宗庙社稷于长安。立妾强氏为天王皇后，子苌为天王太子，菁为平原公，生为淮南公，弟雄为丞相，东海公。其余封授各有差。是年，野蚕成茧，野禾被原，百姓采野茧而衣，野粟而食，关西家给人足。
二年正月，丞相雄等固请宜依汉晋兼皇王之美，不可过自谦冲，同赵之初号，健从之，僭即皇帝位于太极殿，大赦，诸公进爵为王，立五等之封，以次进之。二年正月，下书曰： 其自公卿己下，岁举贤良、方正、孝廉、清才、多略、博学、秀才、异行各一人，或献书规谏，或面陈朕过，其悉以闻。勿惧贵贱。 四年，丞相东海王雄卒，赠相国，进封魏王，谥敬武王。雄字元才，洪之季子也。建武中，拜龙骧将军。雄头大足短，故军中称为大头龙骧。健甚重之，曰： 元才，吾之姬旦。 是年四月，立淮南王生为皇太子。六月，健寝疾，引太帅鱼遵、丞相雷弱儿、太傅毛贵、司空王堕等，嘱以后事，受遗辅政。乙酉，薨于太极前殿，年四十九。葬原陵，伪谥明皇帝，庙号世宗。永兴初，追尊曰景明皇帝，号高祖。
苻生
苻生字长生，健第三子。幼而粗暴，昏醉无赖。祖洪甚恶之，无一目，七岁，洪戏之，问侍者曰： 吾闻瞎儿一泪，信乎？ 侍者曰： 然。 生怒，引佩刀自刺出血，曰： 此亦一泪耶！ 洪大惊，鞭之。生曰： 性耐刀槊，不堪鞭捶。 洪曰： 汝为尔不已，吾将以汝为奴。 生曰： 可不如石勒也。 及长，力举千钧，走及奔马。皇始五年，僭即皇帝位，大赦改年。群臣奏： 先帝晏驾甫尔，不宜改号。 生怒不从，穷推议主。寿光元年七月，杀右仆射段纯，以太子门大夫赵韶为仆射，太子舍人赵诲为中护军，著作郎佐董荣为尚书，并以佞幸进也。九月，中书监胡文、中书令王鱼言于生曰： 比频有客星孛于大角，荧惑入于东井。大角为帝座，东井秦之分野。不出三年，国有大丧，大臣戮死。愿陛下遂追周文，修德以禳之。 生曰： 皇后与朕对临天下，亦足以塞大丧之变。 于是杀皇后梁氏。诛太傅录尚书毛贵、车骑尚书令梁楞、左仆射梁安。后，安之女孙。
又诛丞相雷弱儿，诸羌悉叛。弱儿，南安羌酋也。生虽在谅ウ，游饮荒淫，杀戮无道，弯弓露刀，以见朝臣，锤钳锯凿，备置左右。未几，后妃公卿已下至于仆隶、诛五百余人。二年正月，嬖臣右仆射董荣言于生曰： 日蚀之灾，宜以贵臣应之。 生曰： 唯有大司马，国之懿戚，不可 。 其在王司空。 生从之，诛司空王堕壬戊，飨群臣于太极前殿，饮酒、乐奏，生歌以和之。命尚书令辛采典劝，既而怒曰： 何不强酒犹有坐者。 引弓矢射采，杀之。于是百僚大惧，无不引满，昏醉污服，失冠蓬头僵仆，生以为乐。
三年四月，姚襄遣姚兰等帅众二万七千进据黄洛，生遣兵苻黄眉、东海王坚、建节将军邓羌等，步骑万五千以讨之。羌伪不胜，引骑而退，襄追之，至于三原，羌回骑拒襄，大战获襄。襄有骏马日行千里，是战也，马倒而擒之。眉等振旅而归。初，长安谣曰： 东海大鱼化为龙，男便为王女为公。问在何所洛门东。 东海，苻坚封也，时为龙骧将军，第在洛门之东。生荒暴日滋，残虐弥甚。群臣朔望，漏尽诣见，生曰： 日尽午，须待宴讫。 或日暮而不出，百僚饥弊，或至申酉间方出。临朝辄怒色厉，惟行杀戮。或连月昏醉，弗堪省览。或使宫人与男子裸交于殿前，引群臣临而观之。或生剥牛羊驴马，活阉鸡鸭，三五十为群，放之殿中。或生剥死囚面皮，令其歌舞，观以为乐。宗室旧勋，亲戚忠良，杀害略尽，朝士奔走草野，皆曰： 从虎口出。 左右得度一日，如过十年。至于截胫刳胎，拉胁锯头，杀者动有千数。生夜对侍婵曰： 阿法兄弟亦不可信，当除之。 是夜，清河王苻法梦神告曰： 且将祸集汝门，惟先觉者可以免之。 寤而心悸，会侍婢来告，乃与特进梁平老、强汪等帅壮士数百人，潜入云龙门，东海王坚与吕婆楼帅麾下三百余人鼓噪继进，宿卫将士皆舍杖归坚。生犹昏寝不寤，坚众既至，生惊问左右曰： 此辈何等人？ 引生置别室，废为越王，俄而杀之。时年二十三。伪谥厉王，封子馗为越侯。
苻坚
苻坚字永固，健弟雄之子。赵建武中，母苟氏祈子于西门豹祠，归而夜梦神交，遂孕，十二月而生坚，有神光之异，自天烛庭，背有赤文隐起，成字曰： 草付，臣又土，王咸阳， 秘录而莫之传也。姿貌魁杰，臂垂过膝，目有紫光。祖洪奇而爱之，名坚头。因而谓健曰： 此儿头大重身长任大，足短安下，非常相。 赵右光禄大夫、司隶校尉高平徐统有知人之鉴，遇坚于路，异之，执其手曰： 苻郎，此官之御街，小儿敢戏于此，不畏司隶缚耶！ 坚曰： 司隶缚罪人，不缚小儿戏也。 统顾左右曰： 此儿有霸王之相。 后遇之，统下车谓曰： 苻郎当大贵，但仆不及见，如何。 坚曰： 若如公言，不敢忘德。 八岁，请就师学。洪曰： 尚小，未可。吾年十三，方欲求师，时人犹以为速成。 健之入关也，次于曲沃，梦天神遣使者朱衣赤冠，命拜坚为龙骧将军。旦而为坛于曲沃，健泣谓坚曰： 先王昔受此号，汝父曾为之，今若复为神明所授，可不勉之。 性至孝，有器度，博学多才艺。年十一，便有经略大志。
坚既杀苻生，永光元年六月，去皇帝之号，僭称大秦天王，即位太极殿。诛董龙等二十余人，改寿光三年为永兴元年。追尊父为文桓皇帝。世子宏为皇太子。
兄清河王法为丞相，录尚书事。永安公苻侯为太尉，诸王皆贬爵为公。苻柳为尚书令。封弟融为阳平公，双河南公，子丕为长乐公，晖为平原公，熙为广平公。李威为左仆射，梁平老为右仆射，席宝为丞相长史，王猛为中书令，侍郎权翼为黄门郎，诸公卿为生所诛者，悉复本官。十月，丞相东海公法以疑忌赐死，苟太后之意也。坚性友爱，与法诀于东堂，恸哭呕血。二年四月，坚如龙门五。六月，如河东，祀后土。八月，自临晋登龙门，顾谓群臣曰： 美哉，山河之固。 权翼对曰： 吴起有言，在德不在险，深愿陛下追踪唐虞，怀远以德。山河之固，不足恃也。 坚大悦，至韩原，观晋魏颗鬼结草抗秦军之处，赋诗而归。
甘露元年正月，起明堂，禅南北郊。六月，甘露降，乃大赦改年。八月，坚下书曰： 咸阳内史猛言彰出纳，所在著绩，有卧龙之才，宜入赞百揆，丝纶王言。可徵拜侍中、中书令、领京兆尹。 中丞邓羌，性鲠直，与猛协规齐志，于是百僚肃整，豪右屏风，风化大行。坚叹曰： 吾令始知天下之有法也。 以猛为吏部尚书，迁太子詹事。十一月，以猛为司隶，侍中、领迁如故。猛上疏曰： 伏见阳平公融，明德懿亲。光禄西河任群！忠贞淑慎。处士朱彤，博识聪辨。并宜左右弥纶，晖赞九棘。愚臣庸鄙，请避贤路。 坚曰： 机务俟才，允属明哲。朝野所望，岂容致辞。所举融等，寻别铨授。 于是以融为侍中中书监兼右仆射。任群为光禄大夫，领太子家令。朱彤为中书侍郎，领太子庶子。三年九月，凤凰集于东阙，大赦其境内。初，将为赦，与左仆射猛、右仆射融密议于露堂，悉屏左右，坚自为赦文，猛、融进纸笔。有一大苍绳，入自牖间，鸣声甚大，集于笔端，驱而复来坚所听之，久而乃去，俄而长安街巷市里民相告曰： 官令大赦。 有司以闻，坚惊谓融、猛曰： 事何从而泄？ 于是敕外推穷之，咸言有一小人，衣黑大呼于市，曰： 官令大赦。 须臾不见。坚叹曰： 其向苍蝇乎！声状非常，吾固恶之。 四年七月，黄龙见于成纪，梁山崩。五年，白虎见天水。六年，遣鸿胪拜张天锡为大将军、凉州牧、西平公。
建元元年正月，雍州秀才段铿对策上第，拜吏部郎中。孝廉通经者十余人，皆拜令长。五年六月，晋大司马桓温伐燕，次于枋头，燕师屡败，遣散骑侍郎药嵩来乞于坚，请割武牢以西之地。八月，遣将军苟池、洛州刺史邵羌帅步骑救燕，温败归。是月京兆尹王攸上书，献十略：一曰尹道宜明；二曰臣尚忠敬；三曰子贵孝养；四曰民生在勤；五曰教无偏党；六曰养民在惠；七曰延聘耆贤；八曰惩恶显善；九曰伐叛讨逆；十曰易简弘大。坚纳之，以攸为谏议大夫。
十一月，燕车骑吴王垂奔秦。桓温既走，慕容悔割河、沧之地以赂秦，乃曰： 行人失辞，分灾救患，理之常也。 坚大怒。六年，令辅国王猛，帅镇南阳安、虎牙将军张蚝、建节邓羌等步骑六万讨平燕冀。八月，猛攻克壶关，遣太傅上庸王评等帅四十万屯于潞川。猛觇知评卖水鬻薪，不抚将士，有可乘之会，大笑，谓杨安等曰： 慕容评真奴才，虽亿兆之众，尚不足为虑，况十万乎今破之必矣。 甲戌，陈于渭原，猛誓众曰： 王景略受国厚恩，任兼内外，今与诸君深入贼地，宜各勉进，不可退也。受爵明君之朝，庆觞父母之室，不亦美乎？ 众皆勇奋，破釜弃粮，大呼克进，猛望评师之众，恶之，谓邓羌曰： 今日之事，非将军莫可以捷也。成败之机，在斯一举也。将军其勉之。 羌曰： 若以司隶见与者，公无以为忧。 猛曰： 此非吾所及也。必以安定太守、万户侯相处。 羌不悦而退。俄而兵交，猛召羌，寝而不应。猛乃驰就，许之。于是大饮帐中，与张毛、徐成等跨马运矛，驰入评军，出入数四，傍若无人，攀旗斩将，杀伤甚重，战及日中，燕师败绩。进师围邺。七日，坚至于安阳故宅，引诸耆老语及祖父旧事，泫然流涕，乃停信宿。猛潜如安阳迎坚，坚谓之曰： 昔亚夫不出军迎汉文，将军何以临敌而背众乎？ 猛曰： 臣每览亚夫之事，常谓前却人主，以此而为名将，窃未多之。臣奉陛下神算，出垂亡之虏，若摧枯拉朽，何足忧也。
戊寅，克邺，慕容出奔，将军郭庆执于高阳，送之。辛己，坚入邺宫，大赦，阅其图籍，凡郡百五十七，县一千五百七十九，户二百四十五万八千九百六十九，口九百九十八万七千九百三十五。以王猛为使持节都督关东六州诸军事、车骑大将军、开府仪同三司、冀州牧，镇邺，封清河郡侯。以燕太宰恪、太傅评之第、尽赐之。加美妾五人，上女妓十人，中妓三十八人。猛辞，坚曰： 昔魏绛和戎，犹有金石丝竹之赏，山甫翼周，实受四牡之锡。卿功超二子，任过管、葛，安得辞也。其敬受之。无逆朕命。 以邓羌为散骑常侍、安定太守、真定郡侯，邑三千户，赏潞川之功。
七月七日，坚如洛阳，下书曰： 士死知已，犹来格模。故乔公一言，魏祖追恸。赵司隶高平徐统往在邺都，识朕于童稚，每思其殷勤之言，勿敢忘也。可召其子孙诣行所。 八年五月，以高平徐攀为琅琊太衬。攀，统之少子，以旧恩拔之也。六月，冀州牧猛入为丞相、中书监、司隶校尉。猛固辞丞相，改授司徒，又固辞不拜。乃停司徒之授。四月，天鼓鸣，彗出于箕尾，长十余丈，或名蚩尤旗，经太微，扫东井，自夏及秋冬不灭。太史令张猛言于坚曰： 尾，燕之分野，而扫东井。东井，秦之分。灾深祸大，十年之后，燕灭秦之象。二十年之后，燕当为代所灭。慕容父子兄弟，亡虏也，而布列朝廷，贵盛莫二，宜除渠帅，以宁皇秦。若旦诛鲜卑，不夕灭客彗者，臣请就妖言之戮。 坚不纳，更以为尚书，垂为京兆尹，冲为平阳太守。
十年三月，侍中太尉李威卒。威字伯龙，汉阳人，苟太后姑子。少与苻雄结刎劲之交，苻生屡欲诛坚，赖威以免，坚深德之，事威如父。诛苻生及法，皆威与太后潜决大谋，遂有辟阳之宠。雅重王猛，劝坚以国事任之。坚常谓猛曰： 李公知卿，犹鲍叔之于夷吾，罕虎之于子产。 猛兄事之。夏四月，坚下书曰： 巴夷险逆，寇乱益州，招引吴军，为唇齿之势。特进、镇军将军、护羌校尉邓羌，可帅甲士五万，星夜赴讨。 五月，蜀人张育、杨光等起兵二万，以应巴獠。晋威远将军桓石虔帅众二万入据垫江，张育自号蜀王，称藩于晋。八月，邓羌败晋师于涪西，击张育、杨光，屯于绵竹，皆斩之，益州平，羌勒铭于岷山而还。
十二月，羌至自成都，坚引见东堂，谓之曰： 将军之先仲华，遇汉世祖于前；将军复逢朕于后，何邓氏之多幸。 羌曰： 臣常谓光武之遇仲华，非独仲华遭光武。 坚笑曰： 将军盖以自况，非直将军之幸，亦朕之遇贤。 十一年正月，以安车蒲轮征隐士乐陵王劝为国子祭酒。坚雅好文学，英儒毕集，纯博之精，莫如劝也。终于太子少傅。
五月，猛寝疾，坚亲祈南北郊、宗庙、社稷，分遗侍臣祷河岳诸神，无不周备。以猛少瘳，赦殊死。七月，坚临省疾，问以后事。猛曰： 晋僻陋吴越，乃正朔相承。臣殁之后，愿不以晋为图。鲜卑、羌虏，我之仇雠，终为大患，宜渐除之，以便社稷。 言终而卒，时年五十一。坚哭之恸。谓太子宏曰： 天不欲使吾平一六合，何夺吾景略之速也。 赠侍中、丞相，余如故，谥武襄。朝野巷哭三日。
十二年正月癸巳，高陆民穿井得龟，大三尺六寸，背有八卦文，命太卜池养之，食之以粟。四月，坚下书曰： 凉州刺史张天锡，虽称藩受位，而臣道未纯，可遣步兵校尉姚苌等自石城津伐天锡。 天锡率劲勇五万来拒，战于赤岸，凉师大溃。天锡率骑数千，奔还姑臧，致笺请降于苌。甲午，大军至姑臧，天锡乘素车白马面缚舁榇，降于军门。苌释缚焚榇，送之长安。诸郡县悉降，凉州平。九月，以梁熙为持节、西中郎将、凉州刺史，镇姑臧。徒豪右七千余户于关中。封天锡重光县之东宁乡二百户，号归义侯，拜北部尚书，迁右仆射。初，苌等将征天锡，坚为其立第于长安，至是而居之。
十三年，太史奏有星见于外国之分，当有圣人之辅，中国得之者昌。坚闻西域有鸠摩罗什，襄阳有释道安，并遣求之。
十七年，正月不雨至于六月。彻乐减膳，出宫女以迎和气。八月，坚收起居注及著作所录而观之，见苟太后、李威之事，惭怒，乃焚其书。著作郎董フ虽更书时事，然千不留一。八年三月，徙邺铜驼、铜马、飞廉、翁仲于长安。十月，坚引群臣于太极殿，议曰： 东南一隅，未宾王化。今欲起天下兵讨之，计其精卒九十七万，吾将先启行，薄伐南裔。此行也，朕与阳平公之任，非诸将之事。 左右仆射权翼、沙门道安、阳平公融、尚书石越等上书固谏，前后数十，坚不纳。
十九年，晋车骑桓冲率众十万寇襄阳，遣其前将军刘波攻沔北。坚大怒，遣其子征南钜鹿公睿、冠军慕容垂、左卫毛当等将步卒五万救襄阳。坚下书曰： 吴人敢恃江山，屡寇王境，宜时进讨，以清宇内。便可戒严，速修戎备，发州民，则十丁遣一，兵居门在灼然者，为崇文义从。朕将登会稽，复禹绩，伐国存君，义同三王。其以司马昌明为左仆射，谢安为吏部尚书，桓冲为侍郎，势还不远，可并为起第。 八月戊午，遣征南大将军阳平公融、骑从张蚝、抚军大将军高阳公苻方、卫军梁成、平南慕容、冠军慕容垂，步骑二十五万为前锋。甲子，坚发长安，戎长戎卒六十余万，骑二十七万，前后千里。九月，坚至项城，凉州之兵始达咸阳。蜀汉之军，顺流而下。幽冀之众，至于彭城，东西万里，水陆齐进。融等攻寿春，晋遣都督谢石、徐州刺史谢玄、豫州刺史桓伊、水陆七万，败坚于肥水。坚为流矢所中，单骑遁还于淮北，顾谓夫人张氏曰： 朕若用朝臣之言，岂见今日之事邪，当何面目复临天下乎！ 潸然流涕。
坚诸军悉溃，惟慕容垂一军独全。比至洛阳，百官威仪、军容粗备。未及关而垂有二志，说坚请巡抚燕岱，并求拜墓，坚许之。权翼固谏以为不可，坚不从。
坚至自淮南，次于长安东之行宫，入告罪子太庙。丁零翟斌反于河南，长乐公苻丕遣慕容垂及苻飞龙讨之。垂南结丁零，杀飞龙，尽坑其众。垂引丁零、乌丸之众二十余万，为飞梯地道以攻邺城。慕容弟泓先为北城长史，闻垂攻邺，亡命奔关东，收诸马牧鲜卑，众至数千，还屯华阴。乃潜使诸弟及宗人起兵于外，坚遣将军强永率骑击之，为泓所败，泓众遂盛，自称大都督、雍州牧、济北王，推叔父垂为丞相、大司马、冀州牧、吴王。坚谓权翼曰： 吾不从卿言，鲜卑至是。关东之地，吾不复与之争，若将泓何？ 翼曰： 寇不可长，慕容垂正可据山东为乱，不暇近逼，今及宗族种类，尽在京师，鲜卑之众，布于畿甸，实社稷之忧，宜遣重将讨之。 坚乃以广平公熙镇蒲坂。苻睿为都督，配兵五万，姚苌为司马，讨泓于华泽。平阳太守慕容冲起兵河东，有众二万，进攻蒲坂，命窦冲讨之。苻睿勇果轻敌，至华泽，败绩，被杀。坚大怒，苌惧诛，遂叛。窦冲击慕容冲于河东，大破之，冲奔于泓。泓至十万余，遣使谓坚曰： 秦师倾败，将兴复大燕，吴王以定关东，可速资备大驾，奉送家兄皇帝返邺都，与秦以虎牢为界，分王天下。 坚怒，召责之，叩头流血陈谢。坚久之曰： 此自三竖之罪，非卿之过。 复其位，待之如初。命以书招谕垂及泓、冲，使息兵还长安，恕其反叛之罪。而遣使谓泓曰： 今秦数已终，当不复能久立，吾既笼中之人，必无还理，勉建大业，以兴复为务。 泓于是进向长安，改年曰燕兴。坚率步骑二万讨姚苌于北地，姚苌率众七万来攻，坚为苌所败，闻慕容冲去长安一百余里，引师而归，使苻方戍骊山，拜苻晖都督中外诸军事，配兵五万，拒冲。晖师败绩。
坚入，以尚书姜宇与苻琳率众三万击冲于灞上，为冲所败，宇死之，琳中流矢，冲遂据阿房城，进逼长安。坚登城观之，叹曰： 此虏从何出也，吾不用王景略、阳平公之言，使白虏敢至于此。 长乐公苻丕在邺，粮竭、马又无草，削松木而食之。会丁零叛，慕容垂引师去邺，始具西问，知长安危逼，乃遣从弟求救于谢玄。
二十一年，慕容冲僭称尊号于阿房，改年更始。冲率众登城，坚身贯甲胄，督战拒之，飞矢满身，流血被体。时虽兵寇危逼，冯翊诸堡壁，犹有负粮冒难而至者，多为贼所杀。先是，每夜有人周城大呼曰： 杨定健儿应属我，宫殿台观应坐我，父子同出不共汝。 旦寻而不见人迹。城中有书曰： 《古符传贾录》载 帝出五将久长得 。 又谣曰： 坚入五将山长得。 坚大信之，告其太子宏曰： 脱如此言，天或导予。今留汝兼总戎政，勿与贼争利，吾当出陇，收兵运粮以给汝。 自将张夫人及中山公诜率骑数百出如五将山。六月，太子宏寻将母妻宗室男女数千骑出奔，冲入据长安。坚至五将山，姚苌遣将军吴忠围之，坚众奔散，独侍御十数人而已，神色自若，坐而待之，召宰人进食。俄而忠至，执坚以归新平县，幽之别室。苌求国玺于坚曰： 苌次膺可以为惠。 坚嗔目叱之曰： 小羌乃敢于逼天子，岂以传国玺授汝羌乎！五胡次序，无汝羌名，违天不祥，其能久乎！玺已送晋，不可得也。 苌又遣右仆射尹纬说坚，求为尧舜禅代之事。坚曰： 姚苌叛贼，奈何拟之古人。 因问纬曰： 卿于朕朝作何官？ 对曰： 尚书令史。 坚叹曰： 卿宰相才，王景略之流，而朕不知卿，亡也不亦宜乎 。八月，缢于新平佛寺中，时年四十八。张夫人、中山公诜等皆自杀。三军莫不哀恸。苌欲匿杀之名，乃谥为庄烈天王。长乐称号，伪谥坚为世祖宣昭皇帝。初，太子之奔也，假道归晋，历位辅国将军，桓玄篡位，以为梁州刺史。
苻丕
苻丕字永叙，坚之长庶子。少而聪慧好学，坚与之言将略，嘉之。才干亚于苻融，为将善收士卒。时出镇于邺，东夏安之。坚败归长安，为慕容垂所逼，自邺奔于枋头。坚之死也，建元二十一年，丕复入邺城，将收兵赵魏，西赴长安。会平州刺史苻冲帅幽并人众击慕容垂，频为垂将带方等所败，乃率众三万进屯壶关，使招丕。丕乃去邺，帅兵六万进潞州，骠骑将军张蚝、并州刺史王腾迎之入据晋阳。始知长安不守，坚为姚苌所杀，乃举哀晋阳，僭即皇帝于晋阳南，立坚行庙，大赦，改建元二十一年为太平元年。九月，置百官。是月，安西吕光自西域还师。
二年正月，慕容垂僭称尊号。二月，慕容冲左将军韩延杀冲，立段随为燕王，改年昌平。正月，丕以吕光为车骑将军、梁州牧、酒泉公。是月，姚苌僭称尊号，氐有啖青者谓诸将曰： 狄道长苻登，虽王室属疏，而志略雄明，请共立之以赴大驾。 于是推登为使持节都督陇右、雍、河二州牧，率众五万，东下陇右，据南安，驰使请命。八月，丕以登为征南大将军、开府仪同、南安王，持节、雍州牧，因其所称而受之。九月，丕下书： 鲜卑慕容永，我之骑将，首乱京畿，祸倾社稷。其遣丞相王永帅禁卫虎旅覆而取之。 十月，与慕容永战于襄陵，王师大败。丕惧，率其众数千南奔东垣，晋扬威将军冯该自陕要击斩之，送丕首于江东。苻登称尊号，谥为哀平皇帝。
苻登
苻登字文高，丕之族子。父敞，太尉司马。登少勇有壮气。建元元年，初拜殿中将，迁羽林监、长安令，坐事黜为狄道长。太平二年，与姚苌战于格奴坂，大破之。十一月，丕子渤海王懿自吉城奔登，登乃具丕死闻，于是为丕发丧行服，为坛于陇东，僭即皇帝位，改太平二年为太初元年。
十二月，立坚神主于军中，引师而告坚神主曰： 今收合义旅，众余五万，星夜电迈，直造贼庭，庶上报皇帝酷怨，下雪人民大耻。 二年，登次于瓦亭。九月，进据胡空堡，戎夏归之者十有余万。姚苌掘坚尸，鞭挞无数，裸剥衣裳，附之以棘，坎土埋之。三年，登次朝那，姚苌据武都，相持累战，互有胜负。以登战胜，谓坚神将所助，亦于军中立坚神主，谓曰： 往年新平之祸，非苌之罪。陛下假臣龙骧，曰： 朕以龙骧建业，卿其勉之！ 明诏昭然，言犹在耳。岂假手苻登而图臣，忘前征时言耶今为陛下立神像，可归休于此，勿计臣过，听臣至诚。 四年正月，登升楼谓苌曰： 自古安有杀君及立神像。 大呼曰： 杀君贼姚苌，出来与汝决之，何为枉害无辜？ 苌惮而不应。苌自立坚神像，战未有利，军每夜惊，乃斩像首送登。六年三月，登自雍攻长安。七月，登攻新安，姚苌救之，登引退。
八年十二月，姚苌薨。九年，登闻苌死，喜曰： 姚兴小儿，吾将折杖以笞之。 于是大赦，尽众而东。四月，登从六陌趣废桥，与将尹纬据桥以待之。登与纬大战，为纬所败。登单马奔雍。初、登之东也，留太子崇守胡空堡，崇闻登败，弃城出奔，登至无归，乃奔平凉。收集遗兵入马毛山。七月，兴攻登于马毛，登遣子崇质于陇西鲜卑乞伏乾归，结婚请援。乾归遣骑二万救登，登引军出迎，与兴战于山南，为兴所败，死之。时年五十二。子崇奔于湟中，僭称尊号，改年延初，谥登为高皇帝。十月，崇为乾归所逐，奔于杨定，与崇帅众二万攻乾归，为乾归所败，崇、定皆死之。
自苻健皇始元年，岁在辛亥，晋永和七年。是岁，岁在甲午，四十四年，晋大元十九年也。


李暠
李暠，字玄盛，陇西狄道人也。汉前将军广十六世孙，广子侍中敢之后。李氏世为西州著姓，祖父弇，前凉武卫将军，天水郡太守、安世亭侯。父昶，字中坚，幼有令名，世子侍讲，年十八卒。暠，昶之遗腹子，少而好学，沈敏有器度。后凉龙飞二年，建康太守段业自称凉州牧，号神玺元年，拜暠效谷令。二年，敦煌索仙等以暠温毅有惠政，推暠为敦煌太守。段业复暠镇西将军，领护西夷校尉。庚子元年十一月，晋昌太守唐瑶移檄六郡，推暠为大将军、凉公，领秦凉二州牧，大赦改年，追尊祖弇凉景公，父昶凉简公，以瑶为征东将军。二年正月，于南门起静恭堂，以议朝政。图讃自古圣帝、明王、忠臣、孝子、烈士、贞女，亲为序颂，以作鉴戒。五年正月，立泮宫，增高门学生四百人。四月，敦煌有葛缘木而生，作黄鸟之形。世子谭卒。九月，立第二子歆为世子。正月，大赦改年为建初元年。三月，宴于曲水，命群寮赋诗，暠亲为之叙文，写诸葛亮《训厉》以戒诸子。十三年正月，寝疾，顾命长史宋繇曰： 吾终之后，嗣子犹卿子也，善相辅导。 二月，薨于恭德殿，年六十。葬建世陵，谥昭武王，庙号太祖。初，暠为群雄所推，定千里之地，谓张氏之业不足成，河西十郡，岁月而一。既而傉檀入姑臧，蒙逊基宇稍广，于是慨然著《述志赋》。初，河右不生楸槐。张骏之世，取秦陇植之，皆死，至是而酒泉言西北有槐生焉，乃作《槐树赋》，又作《妇辛氏诔》自余赋数十篇。
李歆
李歆字士业，暠第二子。暠薨，左长史宋繇等上为大将军凉公，领凉州牧、护羌校尉。大赦，改年为嘉兴元年。七月，歆闻蒙逊南伐西秦，中外戒严，将攻张掖。尹太后以为不可，宋繇亦谏，歆怒不从，遂率步骑三万东伐，次于都渎涧，蒙逊自浩亹来，战于怀城，歆败，左右劝还。歆曰： 吾违太后明诲，远取败辱，不杀此胡，复何面目以见母也。 勒众复战，败于蓼泉，为逊所杀。歆弟骁骑将军翻、击虏将军豫等西奔敦煌，蒙逊遂入酒泉。翻及敦煌太守恂兴诸子等弃敦煌，奔于北山，郡人宋承、张弘等以恂在郡有惠，密信招恂，恂率千骑入于敦煌，宋承、张弘等推恂为凉州剌史。逊率众二万攻恂，宋承等开门出降，恂自杀。恂，暠之第六子也。逊获翻子宝徙于姑臧，岁余，北奔伊吾，后二十余年，至魏太平三年，宝至伊吾，率流人及虏骑南袭敦煌，据之，遣使降魏。魏以宝为使持节、侍中、都督西垂诸军事、镇西大将军、开府仪同三司、领护戎校尉、沙州牧。敦煌公，承制玉门以西。宝宽雅有度量，甚著威惠于西土。在敦煌三年，徙并州剌史，薨谥宣公。
自暠元年岁在庚子，至为蒙逊所减，二十一年。


石勒
石勒字世龙，上党武乡羯人。父周曷朱，勒生时赤光满室，白气自天属于庭中。长而壮健，有胆力，雄武好骑射。幼而力耕，每闻鞞铎之声，或在前后，归以告其母，母以作劳耳鸣，非不祥也。会并州刺史司马腾执诸胡山东，卖充军实，将诣冀州，两胡一枷，勒亦在中，东至平原卖与荏平人师欢为奴，每夜于野，尝闻鼓角之声，诸奴亦闻，归以白欢，欢惧而免之。欢家邻于马牧率汲桑，往来，勒以能相马，自托于桑，而佣于武安，临水为游军所囚，会有群鹿旁过，军人竞逐之，勒乃获免。俄而见一老父，谓勒曰： 向群鹿者，我也。君应为中州主，故相救耳。 勒拜而受命，遂招集王阳、夔安等十八骑，复东如赤龙诸苑中，乘苑马、远掠缯宝，以赂汲桑。永兴元年，关东所在盗起。
二年，阳平人公帅蕃等自称将军，起兵赵魏，众至数万，勒与汲桑率牧人乘苑马数百骑以赴之，桑始命勒以石为姓，以勒为名。永嘉元年，勒归刘渊，拜为辅汉将军、平晋王。渊薨，聪袭位，刘曜、王弥围洛阳，勒帅精骑二万会之。王弥既平洛阳，将先诛勒，勒请弥燕于已营，手斩弥而并其众。将军郭默获沙门竺浮图澄，以其有道术，进之于勒，试之有效，甚尊重之。
前赵嘉平二年，张宾说勒曰： 邯郸、襄国，赵之旧都，依山凭险，形势之固，可择此二邑而都，然后命将四出，授以奇略，王业可图。 石勒于是进据襄国，聪授勒都督幽、冀、并、营四州诸军事，冀州牧，进封本郡公，邑万户。三年，以征虏将军为魏郡太守，镇邺三台。篡夺之谋，兆于此矣。前赵嘉麟元年，刘琨遣姚澹帅众来讨，勒与战，澹军大败，琨长史李弘以并州来降。七月，刘聪疾甚，以勒为大将军，录尚书事，受遗辅政。勒固辞，乃止。刘曜称尊号，将授勒太宰、大将军，加九锡，增封十郡，并前二十郡，出人警跸，如曹公辅汉故事。
曜闻平乐之言，停太宰之授。勒大怒，曰： 赵王、赵帝，孤自取之，名号大小，岂尔所呼耶。 征虏虎与左右长史张敬、张宾等上号曰： 大司马虽位冠九台，非伯者之号，请改称大将军、大单于、领冀州牧、赵王。依魏王在邺故事，以二十四郡户二十九万为赵国。 十一月，勒即位，改元，称为赵王元年，始建社稷，立宗庙，主书司典胡人出内，重其禁法，不得侮易衣冠华族。号胡为国人。二年令曰国人不听报嫂，及在丧婚娶、至于烧葬，令如本俗。八月，始置轩悬之乐，八佾之舞，作金银大辂，黄屋左纛。天子礼乐，于斯备矣。三年，黎阳民陈武妻产三男一女，上书自陈。令曰： 昔周之兴也，四乳八子，今武妻一乳四子，可谓度过姬祥，美如曩日。其赐乳妇一人谷百石，杂缯四疋，庶以肃迎嘉祥。 冬十月，勒亲与乡老齿坐，欢饮，语及平生。勒曰： 李阳，壮士也。孤方取之，何以不来父老归语，令速来，沤麻池之忿，是布衣之恨，孤方崇信于天下，宁雠匹夫乎？ 令曰： 武乡，吾之丰沛也，其复之三世。 十一月，李阳至，勒与酣谑，引阳臂笑谓之曰： 卿虽老，臂中犹有力，颇复与人斗。孤往日厌卿老拳，卿亦饱孤毒手。 因赐里第一区，拜为都尉。阳与勒邻居岁，常争沤麻池，迭相殴击。
四年二月，拜子弘为世子。勒雅好文学，虽在军旅之中，常令儒生读《春秋》、《史》、《汉》诸传而听之，闻郦食其劝立六国后，大惊曰： 此法当失，何以得成天下？ 至留侯谏，乃曰： 赖有此侯耳！ 其天资英达如此。八年八月，修三台。十月，以世子卫将军弘镇邺。大和十年，刘曜围洛阳，襄国大震。勒统步骑四万赴金墉，济自大曷。先是，流澌风猛，军至，冰泮清和。济毕，流澌大至。勒以为神灵之助，命曰灵昌津。战于西门，曜军大溃，石堪执曜送之。二年，曜子熙等去长安，奔于上楼。车骑虎克上楼，遣主簿赵封奉传国玉玺送之。秦陇悉平。
建平元年二月，车骑石虎等上尊号，勒不许，固请，勒号赵天王，行皇帝事，大赦。八月，郡臣又固请，以名位不正，宜即尊号。九月，僭即皇帝位，大赦改年。二年，正月，勒南郊，有白气自坛属天，勒大悦。四月，勒如邺，议营新宫。延尉续咸谏曰： 臣闻唐虞之治，采椽茅茨，土阶三尺，美彰于《诗》、《书》。汉文惜百金，不营露台，称之于千古。迨夏商之琼台瑶陛，楚章华、秦阿房，资财内竭，华夷外叛。 勒诏曰： 且敕停作，以申吾直臣之气。 九月，以太尉中山王虎为大司马，程遐开府仪同。是月，大霖雨，中山西北暴水漂流巨木万余根，集于堂阳。勒大悦，谓公卿曰： 此非为灾，天意欲吾营邺都耳。 于是营之。
勒以成周汉、晋旧京，欲有移都之意，乃命洛阳为南都，置行台、治书侍御史于洛阳。三年正月，大飨于建德殿，酒酣，勒谓徐光曰： 朕方自古开基，何等上也？ 光对曰： 陛下神武，筹略迈于高皇，雄艺卓荦，超绝魏武，三五以来，无可比也。其轩辕之亚乎！ 勒笑曰： 人岂不自知，卿言亦已太过。朕若逢高皇，当北面而事之，然犹与韩、彭竞健而争先耳。倘遇光武，当并驱于中原，未知鹿死谁手。大丈夫行事当磊磊落落，如日月皎然，终不能如曹孟德、司马仲达，欺他孤儿寡妇，狐媚以取天下也。朕在二刘之间耳，轩辕岂所拟乎？ 群臣皆称万岁。四年，雍州刺史石生上言，西乡有蛇鼠相斗于安定府间，二日蛇死。临泾马生角，长安城中鸡鸣，音皆曰基慈。安定厅事前后闻诵书声，求之不得，七日乃止。陨石于肥乡。六月，勒寝疾，召中山王虎、太子弘、中常侍严震等侍疾禁中。七月，薨于西阁，伪谥明皇帝，号高祖。
石弘
石弘字大雅，勒第三子。母程夫人，右光禄遐之妹。建平元年，立为太子，虚衿爱士，好为文咏，其所亲昵，莫非儒素。勒谓徐光曰： 大雅愔愔，殊不似将家子。 光曰： 汉祖以马上得天下，孝文以玄默守之。圣人之后，必世胜残，天之道也。 勒大悦。程遐言于勒曰： 中山怏怏，不可以辅少主，乞早除之，以便大计。 勒不从。勒薨，虎执政，临轩召子冀州刺史遂统兵入禁，宿卫文武无不奔散。弘大惧，策拜中山王虎为丞相，以十三郡封为魏王，又加九锡。虎伪让，后乃受之。延熙元年七月，改熙丘为魏国，沿魏郡至黎阳。十月，弘赍玺绶亲请魏公，喻禅意。虎曰： 弘昏昧愚暗，处丧无礼，不可以君临万国，奉承宗庙，便当废之，云何禅让？ 十一月，废弘为海阳王，弘就车，容色自若，幽弘及程后、南阳王恢于崇训宫，寻杀之，时年二十二。
石虎
石虎字季龙，勒之从子。勒父朱幼而子之，故或谓之勒弟。晋永兴中，与勒相失。嘉平元年，刘琨送勒母王及虎于葛陂，时年十七。性残忍，好驰猎，喧游无纪度，尤善弹，数弹人，军中每患之。勒白王曰： 此是凶暴，无使军人杀之，声名可惜，宜自除也。 王曰： 快牛犊子小时多能破车，汝当小忍，勿怯之。 至十八，检摄恭谨，严重爱士，弓马迅捷，勇冠当时，勒深喜焉，拜征虏将军。性酷虐无道，军中勇干策略与已侔者，辄因事害之。至于降城陷垒，坑斩士女，鲜有遗类，勒屡加责诲，而行意自若。然御众严而不烦，莫敢犯者，指授攻讨，所向无前。故勒宠信弥隆，仗以专征之任。既废杀弘，称居摄赵天王。
建武元年正月，大赦改元。虎荒游废政，外耽营缮，使太子还省者，以书奏事，选守牧，祀郊庙，惟征伐刑断，乃亲览之。三月，南游，临江而旋，京师大震。是日，观省台城，赐匠有差。九月，迁都邺宫。三年，徒洛阳钟ね、九龙、翁仲等于邺。是岁，太武殿东西宫皆就，太武殿基二丈八尺，下穿伏室，置卫士五百人于其中。东西七十五步，南北六十五步，皆漆瓦、金铛、银楹、金柱、珠帘、玉璧，穷极伎巧。起灵风台、九殿于显阳殿后，选召百官、州郡民女以充之。
后庭服绮谷，玩珍奇者万余人。内置女官十八等，教宫人星占及马步射，置女太史于灵台，仰观灾祥，以考外太史之虚实。禁郡国不得私学星谶。左校令成公段造庭燎于崇杠之末，高十余丈，上盘置燎，下盘置人，ㄌ缴上下，虎试而悦之。三年，太保夔安等文武五百九人，上皇帝尊号，安等方入，而庭燎油灌下盘，死者七人。虎大怒，腰斩成公段于阊阖门。即天王位南郊，大赦。亲王贬为郡公，藩王为县侯，太子遂总百揆。其后荒酒淫色，骄恣无道，或盘游于田，悬管而入，或夜百骑宿于宫臣家，淫其妻妾。装饰宫人美淑者，斩首洗血，置于盘上，传共视之。又纳诸比丘尼有姿色者，与其交亵而杀之，合牛羊肉煮而食之，亦赐左右，欲以识其味也。虎荒耽内游，威刑失度。遂以事为可，或呈之虎，怒曰： 小事何足呈也！ 时有所不闻，复怒曰： 何以不呈？ 诮责杖棰，月至再三。遂甚愠，私谓中庶子李颜等曰： 官家难称，吾欲行冒顿之事，卿从我乎？ 颜等伏不敢对，事发，幽遂于东宫，杀之，及妃张氏并男女二十六人，尽赐死，合一棺埋之。诛其宫臣友党二百余人，立河间公宣为太子。建武六年，追尊号考乐平敬公为太宗孝皇帝。八年，六月，上党、孟门上有神人之像，坐天山上，三日而去。
虎遣使以太牢祀之。九年十二月，武乡有雄虎变为雌，产一狼子，七日噬虎脑而杀之。后三日，狼子亦死。佛图澄闻之流涕。十年，虎起河桥于灵昌津，采石为中济，石无大小，辄随流，用工五百余万不成。虎如灵昌津，沉璧告诚，璧滚于渚上，水波上腾津所，殿观莫不倾坏，压死者百余人。虎恚甚，斩工匠而还。十一年，发雍梁十六万人成长安未央宫，又发司、豫、荆、兖二十六万人成洛阳宫。
十三年二月，虎亲耕籍田于桑梓苑。十四年三月，虎梦龙飞西南，自天落地，旦而问澄公。公曰： 祸将至矣，陛下宜父慈子和，深以慎之。 四月，秦公韬起宣光殿于太尉府，梁长九丈。太子宣视而恶之，斩匠截梁而去。韬怒，增之十丈。
宣闻之，恚甚，谓杨柸、牟成等曰： 韬凶竖悖逆，敢违我如是，汝等能杀之者，吾入宫，尽以韬之国分封汝等。韬既死，主上必亲临丧，因行大事，无不济矣。 杨柸等许诺。八月，杀韬，宣奏之，虎哀绝久之乃苏。召太子宣锁之于郊北，火焚杀之。别立太子于东堂。虎曰： 吾欲以纯灰三斛，洗吾肠秽恶，故生凶儿子，年二十便欲杀父。今世乃十岁，比其二十，吾已老矣。 齐公世为皇世子，立昭仪刘氏为皇后。十一月，享群臣于太武殿前，佛图澄殿上褰衣而行，吟曰： 棘子成林，将坏人衣。 虎发石而视之，有棘子生焉。冉闵小字棘奴也。十二月辛己，雷，大霖雨。虎问佛图澄，澄曰： 其为我乎？ 至戊子而澄卒。大宁元年正月，虎僭即皇帝位于郊，大赦改年。二月，有沙门从雍州来，称见佛图澄西入关，虎掘之无尸，唯有一石。虎恶之曰： 石者朕也，葬我而去，吾将死矣。 因而寝疾，四月薨于金华殿。（《晋书》曰： 季龙始咸康元年，僭位立，此太和六年，计在位十五年。 ）
世子即位，尊刘后为太后，彭城王遵先镇关右，至是勒兵而还，戎卒九万，次于荡阴。石闵为前锋都督，太后授遵丞相，加九锡，增封十郡。己丑，遵至安阳亭贯甲曜兵，入自凤阳门，升太武前殿，尽哀，退如东阁。群臣敦劝即位，大赦，封世为谯王，邑万户。废太后刘氏为昭仪，寻皆杀之。世立凡三十三日。尊其母郑氏为皇太后，立妃张氏为皇后，大司马义阳王鉴为太傅，沛王冲为太保，石闵为都督中外诸军事、录尚书事。甲午，太武殿灾，诸门观阁荡然。其乘御服，烧者大半，光焰照天，月余乃灭。已未，雨血，周遍邺城。六月，葬虎显原陵，伪谥武皇帝，庙号太祖。十一月，石闵劫司空李农及右卫王基，密谋其废遵。闵使将军苏彦、周成帅甲士三十八人，执遵于南台如意观。遵时方与妇人弹棋，问周成等曰： 反者谁也。 成曰： 义阳王鉴当立。 遵曰： 我尚如是，汝等立鉴，复能几时？ 遂杀之于琨华殿，诛郑太后、张皇后。遵字大祗，虎第九子，凡在位者百八十三日。鉴即位，大赦，以石闵为将军，封武德王。李农为大司马。
鉴使中书令李松、殿中将军张才等夜诛闵、农等于琨华殿，不克，禁中扰乱。鉴伪不知，夜斩松等于西中华门。龙骧将军孙伏都、刘铢等结羯士三千人，伏于胡天，亦欲诛闵等。时鉴在中台，伏都帅三十余人，将升台挟鉴以攻之。鉴见而问其故，伏都曰： 闵、农等反，已在东掖门，臣严卫士，谨先启知。 鉴曰： 卿好陈力，勿忧无报也。 伏都等攻闵，不克。闵、农攻斩伏都等，自凤阳门至琨华，横尸相枕，诸胡羯无少长皆斩之，死者二十余万。于时高鼻多须，至有滥死者。初，青龙元年正月，石闵欲灭二石之号，议曰： 孔子曰： 易姓而王七月者，七十有三国，继赵李。 谶书炳然，且德星镇卫，宜改号大魏，易姓李氏。又大赦，闰月，改元。废鉴杀之，诛虎孙三十八人，尽殆石氏。鉴在位一百三日，鉴字大郎，虎第三子也。
石闵
石闵字永曾，虎之养孙也。父瞻，字弘武。本姓冉，名良，魏郡内黄人。其先汉黎阳骑都督，累世牙门，勒破陈午于河内，获瞻，时年十二。长而勇悍，便弓马，临阵不顾。勒奇之，曰： 此儿壮健可嘉 ，命虎子之。历位左积射将军，封西华侯。闵幼而果锐，虎抚之如孙。及长，身长八尺，善谋，勇力绝人。虎即位，封为修武侯，历位北中郎将。虎之败于昌黎，闵军独全，由此功名大显。永兴元年闰月，司徒申钟、司空郎ウ等四十八人上尊号于闵，僭皇帝位于南郊。大赦改元，号称大魏，复姓冉氏。追尊祖隆元皇帝，考瞻烈祖高皇帝。尊母王氏为太后，妻董氏为皇后，子智为皇太子。以司马李农为太宰，诸子皆封为县公。新兴王祗闻石鉴之死，称尊号于襄国，改元永宁。石祗遣相国汝阴王石琨帅众十万伐邺。六月，进据邯郸。闵尽众拒之，琨军大败。二年三月，闵攻襄国百余日，祗怯，乃去皇帝之号，改称赵王。遣太尉张奉乞帅于慕容俊。中军张春请救于姚弋仲。三月，祗相国汝阴王琨自冀州救祗，弋仲复遣子襄帅骑三万八千，隽遣将军悦绾帅甲士三万，劲卒十三万，四方攻之，祗冲其后，闵帅大败。闵与十余骑奔还邺，祗使刘显帅众十万，追奔伐邺，闵尽众出战，大败之，追奔至于阳平。显惧，密使请降，求杀石祗为效。四月，刘显杀祗，及其丞相乐安王炳、太保张举等。遣拜显上大将军、大单于、冀州牧。祗、炳皆虎之庶子也。七月，刘显称尊号襄国。三年二月，刘显帅众伐常山，太守苏彦告难，闵师八千救彦，败显于常山，追奔及于襄国。显大将军曹伏驹开门为应，遂入襄国，诛显及其公卿以下百余人，焚襄国宫室，迁其民于邺。
三月，慕容俊已克幽蓟，略地至于冀州。闵帅骑击之，与慕容恪遇于魏昌城，恪方阵而前，闵众寡不敌，所乘赤马曰朱龙，日行千里，溃围东奔，行二十余里，马无故而死，遂为恪所擒，送之于蓟。俊立闵而问之曰： 汝奴仆下才，何敢妄称天子？ 闵曰： 当此天下大乱，尔曹人面兽心，尚欲纂逆，我一时英雄，何为不可作帝王耶？ 俊怒，鞭之三百，遣慕容评帅众围邺。五月，送闵于龙城，告廆皝庙而杀之。邺中饥，人相食，虎时宫人被食略尽。冉智尚幼，蒋干遣詹事刘猗，奉表降俊。八月，长水校尉马愿、龙骧将军田香、开门降评。蒋干悬缒而下，奔于仓垣。评送闵后董氏、太子智、大尉申钟及诸王公卿于蓟。初、慕容俊斩闵于遏陉山，山左右七里木悉枯，蝗虫大起。自五月不雨至于十二月。俊遣使者祀之，谥曰武悼天王，其日大雨雹，是岁太和八年也。